
АЛҒЫ СӨЗ

	Қазіргі кезде жоғарғы оқу орындарында  «Балалар әдебиетінен» арнайы оқулықтар мен оқу құралдарының болмауы оқу үдерісінде қиындықтар туғызып жүргені белгілі. Зерттеушілердің назарынан тыс қалып келе жатқан мәселелердің бірі  – әдебиеттегі балаларға арнап жазылған эпикалық туындылар.  Қазақ балалар әдебиеті салаларының ішінде зерттелуі кенже қалып келе жатқан балалар поэмасы  «Балалар әдебиеті» пәнінің аясында оқытылады. Балалар әдебиетінің поэма саласына арналған  бұл оқу құралында кредиттік жүйемен оқитын оқу топтары студенттеріне дәрістік сабақтардың мазмұны, тәжірибелік, өздік жұмыстарға арналған тапсырмалар берілген.
Балаларға арналған қазақ поэмаларының дамыған, идеялық-көркемдік сипаты толысқан арналы кезеңі – 1960-90 жылдар болды. Қазақ балалар поэмасының  қалыптасуына, ұлттық сипатының тереңдеуіне ықпал еткен фольклорлық үлгідегі поэмалар  үш түрлі жолмен – ауыз әдебиетіндегі ертегі, аңыздар ізімен, фолклорлық шығармаларды әдеби өңдеу арқылы, фольклорлық туындыларды жаңғырта жырлау түрінде дамып, жетілді. Балалар реалистік поэмалары тарихи оқиға мен тұлғалардың балалар танымына лайық алынып, сюжеттік-көркемдік қырларының түрленуімен, ұлттық этносипатының  тереңдігімен ерекшеленді. Қазақ балалар поэмасы – көркемдік амал-тәсілдері мол, тақырыптық-сюжеттік желісі кең, көркемдік-эстетикалық принциптері орныққан сала.
	Оқу құралының басты мақсаты – қазақ балалар поэма жанрының дамуынан көрінетін қазақ ақындарының шеберлігін, өзіндік ізденістерін, сонымен бірге ол поэмалардың түр жағынан жетілу сипатын көрсету. Оқу құралында балалар поэмасының ең өнімді жазылған кезеңі – 1960-90 жылдарда жарық көрген және балалардың қабылдауына қонымдылығымен, көркемдік-эстетикалық құндылығымен ерекшеленетін балалар поэмалары іріктеліп алынды. Аталмыш еңбекте Ө.Тұрманжанов, М.Әлімбаев, С.Бегалин, Б.Ысқақов, Ә.Тәжібаев, Қ.Мұқышев, Ә.Ахметов, М.Жаманбалинов, Ж.Смақов, Ж.Кәрбозин, Қ.Ыдырысов, Н.Әлімқұлов, Ә.Табылдиев, Ә.Дүйсенбиев, Қ.Мырзалиев, Қ.Баянбай, А.Сопыбеков, А.Асылбеков, Е.Елубаев, Ж.Қашқынов, С.Қалиев, Ө.Ақыпбеков, Б.Серікбаев, Ұ.Есдәулет т.б ақындардың поэмалары талданды.
Фольклордың эстетикалық идеалының балалар әдебиеті эпикалық жанрының дамуына әсер етуі жан-жақты қарастырылды. Қазақ балалар поэмасының жанрлық ерекшеліктері  танытылды. Қазақ балалар поэмасындағы классикалық дәстүр сабақтастығы көрсетілді. Балалар поэмасының туу, қалыптасу, даму ерекшеліктері  айқындалды.  Бүлдіршіндерге, балдырғандарға, жеткіншектерге, жасөспірімдерге арналған ертегі, аңыз, реалистік поэмаларының идеялық-тақырыптық негізі ашылып, балалардың жас ерекшелігіне қарай сараланды. Қазақ балалар поэмасының композициялық, сюжеттік құрылымы мен тілдік, көркемдік ерекшеліктеріне талдау жасалды. Эпикалық поэзияда бала психологиясының игерілуі, кейіпкер бейнесінің сомдалу ерекшелігі көрсетілді.
Бұл еңбекте балалар әдебиетіндегі поэма жанрының пайда болуы мен қалыптасуы, жанрдың бастау көздері, оның даму деңгейі алғаш рет зерттеу нысанына алынды. Балаларға арналған эпикалық жанрдың сипаты фольклорлық шығармалардағы дәстүрмен сабақтастырыла отырып, қазақ ақындары тудырған ертегі, аңыз поэмалар жан-жақты қарастырылды. Өмір шындығы мен тарихи тұлғалар балалар танымына сай бейнеленген реалистік поэмалардың идеялық-көркемдік ерекшелігі ашылды. 1960-90 жылдары жарық көрген балаларға арналған поэмалар жүйеленіп, идеялық-тақырыптық ерекшелігі, көркемдік амал-тәсілдердің берілуі мен қаламгерлердің өзіндік стилі айқындалды. 

































КІРІСПЕ

Әдебиеттану саласында балалар әдебиеті тарихы мен теориясы жайлы ғылымның кенже де болса дамып келе жатқаны белгілі. Жалпы балалар әдебиетінің мәселелері жайында: А.Байтұрсынов, Ж.Аймауытов, М.Дулатов, М.Әуезов, Б.Сахариев, М.Иманжанов, Б.Кенжебаев, А.Нұрқатов, С.Қирабаев т.б. ғалымдардың әр түрлі кезеңдердегі ой-пікірлері осы саланы зерттеудің негізгі бастауы іспетті.
Ұлттық әдебиетімізде балалар әдебиетін басты нысана етіп тұңғыш зерттеген ғалым – Шеген Ахметов еді. Бұған оның 1950 жылдары жазған еңбегі (кандидаттық диссертациясы) дәлел. Ғалымның кандидаттық (“Октябрь революциясына дейінгі қазақ балалар әдебиетінің өсу жолдары туралы”), докторлық диссертацияларының (“Қазақ балалар әдебиетінің қалыптасуы мен дамуы”) негізінде “Балалар әдебиетінің очеркі” (1960), “Қазақ совет балалар әдебиеті” (1963), “Қазақ балалар әдебиетінің тарихы очеркі” (1965) атты оқулықтары мен “Балалар әдебиеті хрестоматиясы” (1956) жарыққа шықты.
Балалар әдебиетін түбегейлі зерттеу процесі 1970-2000 жылдары кеңінен қолға алына бастауы Г.Нұғыбаеваның “Детская литературы Казахстана 1970-80-е годы (развитие, нравственность, проблематика)” (1984), Т.Аяпованың “Развитие синтаксиса речи детей” (1987), С.Өскенбаевтың “Қазақ балалар прозасының даму тенденциялары” (1970), Е.Құлымбетовтың “Өтебай Тұрмажановтың ақындығы” (1974), Ы.Ыбырайымның “Қазіргі қазақ балалар повестерінің көркемдік ерекшеліктері” (1990), К.Матыжановтың “Қазақтың фольклорлық балалар поэзиясы” (1990), А.Өтегенованың “Жанрово-художественные особенности современного казахского детского рассказа (70-80-е годы)” (1992), Б.Қапасованың “Қазіргі қазақ балалар лирикасы” (2001), А.Ахтанованың “Қазақ балалар драматургиясы” (2002), Ж.Рүстемованың “Қазақ балалар прозалық әдеби ертегісі” (2004) кандидаттық диссертациялары, Б.Ыбырайымның “Қазіргі қазақ балалар прозасы мен рухани-эстетикалық даму мәселелері” (1998) докторлық диссертациясы балалар әдебиетіндегі жүйелі ғылыми зерттеудің іске аса бастағанының айғағы. Дегенмен, осы еңбектердің дені балалар әдебиетінің табиғатын тұтас алып, кейде жанрлық жақтан жекелеп алып қарастырса да балалар әдебиетіндегі поэма жанры жеке-дара бөліп зерттелмегені де мәлім. 
Осы орайда Ә.Нарымбетовтың “1920-30 жылдардағы қазақ совет поэмасы” (1954) кандидаттық диссертациясы, “Қазақ совет поэмасының даму жолдары мен проблемалары” (1974) докторлық диссертациясы, Ш.Әлібековтың “Қазақтың революцияға дейінгі сюжетті поэмаларының өсу жолдары” (1962), Қ.Алпысбаевтың “Қазіргі қазақ поэмасының жанрлар проблемалары” (1986) кандидаттық диссертацияларын атауға болады. Аталмыш зерттеу еңбектерінде поэма жанрындағы сюжеттік дәстүр, көркемдік ізденістер, қазақ поэмасының жанрлық-стильдік ерекшеліктері, поэтикалық тілі, замандас тұлғасы, еңбек адамының бейнесі, Ұлы Отан соғысы тақырыбына арналған қазақ поэмаларының ерекшеліктері, қазіргі әдеби процестегі поэма жанрының дамуы, бағыты біршама қарастырылған. Сонымен қатар ғалым Қ.Ергөбеков сөзімен айтсақ: “Қазақ әдебиеттану ғылымында поэма жанрына қатысты жазылған еңбек, қорғалған диссертацияларды көптеп кездестіреміз. Өкінішке орай, сол еңбектердің қай-қайсысында сүйекті поэма, дастандар талданады да, балаларға арналған үлкен жанр үлгісі ұмыт қалады”. 
Балалар поэма жанрының шетел әдебиетінде қалай зерттелгеніне де көңіл бөлейік. М.Файзуллаеваның “Поэма-сказка в таджикской детской поэзии” кандидаттық диссертациясында поэма-ертегі терминінің қолданысқа енуі, тәжік балалар поэма-ертегісінің қалыптасу, даму жолдары, ұлттық ертегі сюжеті мен басқа халықтардың фольклорлық ертегілерінің негізінде пайда болған поэма-ертегілері, тәжік ақындары тудырған әдеби (немесе көркем) поэма-ертегілері зерттелсе, Т.Абдукулов “Узбекская советская детская поэма 30-х годов и фольклор” кандидаттық диссертациясында балалар поэма жанрының қалыптасуы мен дамуында халық ауыз әдебиетінің орнын, ертегі поэма композициясына фольклорлық композициясының әсерін және фольклорлық дәстүрде жазылған жаңа ертегі поэмаларды қарастырады. М.Жумабаев “Проблема положительного героя в узбекских советских детских поэмах” кандидаттық диссертациясында өзбек балалар поэмасындағы ұнамды кейіпкерлер бейнесінің сомдалуына талдау жасаған. Х.Эгамов “Язык и стиль узбекских советских детских поэм” кандидаттық диссертациясында балалар поэмасының стильдік ерекшеліктерін, балалар поэмасының дамуының негізгі тенденцияларын саралаған. 
Орыс балалар ақыны К.Чуковский “От двух до пяти” еңбегінде балалар поэмасына тән мынадай ерекшелікті көрсеткен: “Балаларға арналған поэма әрбір бес-алты тармақ сайын сурет салуды қажетсінетіндей, қимыл-қозғалысқа толы, қызық құбылмалы сюжетке құрылуы керек”. Грузин поэмасын зерттеуші ғалым Д.Которашвили: “Поэма табиғатына орай, “үлкендерге” (шартты түрде) арналған шығармаларда автордың қаһарман өміріне араласуы көбіне сәтсіздікпен аяқталса, “балаларға” арналған дүниелерде автордың араласуы өз-өзін ақтайды. Өйткені ол қаһармандардың іс-әрекетін бағалау, оқиғаларды сипаттау, хабарлама жасау тұрғысынан келіп, кішкене оқырманды өз айтқанына сендіруге және тәрбиелеп отыруға тырысады” деп ересектер мен балалар поэмасының айырмашылықтарын атаған. Қазақ балалар поэмасы жанры жайлы іргелі еңбек – сыншы Қ.Ергөбековтың “Мейірім шуағы” атты әдеби-сын кітабы. Автор бұл еңбекте балалар поэмасының жанрлық ерекшелігіне, эпикалық жанр үлгісінің қалыптасуына талдау жасай келе: “Шағын өлең мен поэма сюжеті бір емес. Эпикалық поэма үшін жанрына лайық сюжет құру қажет. Қысқа өлең үшін бір ғана көркемдік деталь жеткілікті болуы мүмкін. Ал балалар поэмасы үшін ондаған деталь қажет. Кішкене өлеңдегі авторлық баяндау мәнері бір басқа да, эпикалық баяндау мәнері екінші басқа. Шағын жанрда да балалардың қызықты характерін ашып, соны образ жасауға болар, дегенмен эпикалық жанрда характердің сан-алуан қыртысын ашып, кемел образ жасау мүмкіндігі молырақ жатса керек”,– деп, балалар поэма жанрына тән ерекшеліктер біраз қамтылған. Сонымен қоса, Ө.Тұрманжанов, М.Әлімбаев, С.Бегалин, Ә.Тәжібаев, Ж.Смақов т.б. тәрізді қазақ балалар эпикалық поэзиясын қалыптастырып, дамытуға үлес қосқан қаламгерлер шығармашылығына да талдау жасайды.
Қазақ әдебиетіндегі балаларға арналған поэмалар жөнінде әдебиеттанушы ғалымдар тарапынан ғылыми пікірлер әр жылдары айтылып, бірер әдеби-сын еңбектер, мақалалар жазылып келгенімен, бұл тақырыпты кең арнайы саралаған зерттеу еңбек жоқтың қасы. Әсіресе, 1960-90 жылдары жазылған балалар поэмаларының көркемдік құрылымы, тақырыбы, мазмұндық ерекшелігін сараптаған қомақты еңбек болған емес. Біз оқу құралымызда осы мәселелерге мән бердік. Сондықтан еңбектің  өзектілігіне ой жібергенде, қазақ әдебиетіндегі балалар поэмаларының негізгі тақырыбы автордың өмір шындығын бала санасына лайық бейнелеп бере білуі, суреткерлік шеберлігі, шығарма сюжетінің ерекшелігі, сонымен қатар автордың бала ой-танымын сезінуі, баланың талап-тілектері мен қызығушылығын қазіргі заманға сай тап басып тануы қаралады. 
Қазақ фольклорында кеңінен кездесетін ертегі, аңыз желілері бүгінгі балалар поэмаларында да жаңаша жаңғырып, өзгеше түрмен өрілді. Мұның өзі қазақ балалар поэзиясының фольклормен тікелей сабақтасып жатқанына кепіл дейміз. Ғалым Б.Кенжебаев пікірімен ойымызды сабақтасақ: “Ауыз әдебиетінің асыл мұралары, үлгілері – адамзатты мәңгі рухтандырар көркем творчествоның кәусар бұлағы. Оның балалар әдебиеті ғана емес, жалпы көркем өнер, мәдениет атаулымен тығыз байланысы белгілі. Бұл – көптен зерттеліп келе жатса да, әлі құпиясы мол тақырып”. Ал реалистік поэмадағы тақырыптық-идеялық ерекшеліктердің бала ұғымына сай алынғаны, тарихи тақырыптың заман шындығымен үндестігі, балалар өмірінің бейнелеуі де қамтылды. Бұл шығармалардың арасында көркемдік сапасы төмен, жалаң баяндауға құрылған, баланың көркем шығармаға деген қызығушылығын төмендететін туындылар да жоқ емес. Фольклорлық дәстүрдегі поэмалар мен реалистік поэмалардың біразында сюжет селкеулігі, бала ұғымына қарама-қайшы сөз қолданыстар, оқиғаны құрғақ баяндау басымдылығы секілді стильдік кемшілік көптен кездесетіндігіне де назар аударылды.
Балалар поэмасының тууы, қалыптасуы  мен даму жолдары туралы, ондағы сюжеттік құрылым мен характер ашу, образ жасау, тақырыптық-идеялық жақтан сараланғанда көрінетін жанрлық ерекшелігі, сонымен бірге бұл туындылардың стильдік сипаты мен балалардың жас ерекшелігіне қарай жіктелу негізі хақында, сондай-ақ фольклормен, халықтың өткен тарихымен, өмір шындығымен байланысы, балалар психологиясымен сабақтастығы жөнінде іргелі мәселелерді кешенді түрде қарастырған оқу құралы ұсынылып отыр. Оқу құралының өзектілігі де осында.

Мақсаты: Қазақ балалар поэмасының туу, қалыптасу жолдарын нақтылы деректермен дәлелдеу. Балалар поэмасының жанрлық өсуін, өзіндік ерекшеліктерін талдап көрсету.

1. Қазақ балалар поэмасының зерттелуі.
2. Б.Майлин, М.Жұмабаев,  Ж.Аймауытов –  балалар поэмасының негізін салушылар.
3. Қазақ балалар поэмасының жанрлық түрленуі.

Кез келген әдеби құбылыстың бастау көздері және негіздері болары сөзсіз. Балалар әдебиеті жанрларының генезисі – фольклоры болса, қазақ балалар әдебиеті ғылымының тарихы мен теориясына арналған алғашқы ой-пікірлер қазақтың тұңғыш жарық көрген газет-журналдарында көрініс тапты. Ташкентте “Туркенстанские ведомости” газетіне қосымша ретінде тұңғыш қазақ тілінде шыққан аударма газет – “Түркістан уалаяты газеті” (1870-1882) мен Омбыда “Акмолинские областные ведомости” газетіне қосымша ретінде шыққан “Дала уалаятының газеті” (1888-1902) және демократияшыл-әдеби “Қазақ” газеті (1913-1918) бетінде жарияланған ағартушылық сипаттағы мақалалар балалар әдебиеті ғылымы жайындағы алғашқы ой-пікірлердің қарлығаштары іспеттес. 1898 жылы “Дала уалаяты” газетінде жарияланған “Қазақ балаларын тәрбиелемек керек турасынан өсиет әңгімелер” атты мақалада: “Балаларды тәрбиелемек керек, кәміл толық жас деп білеміз, қай уақытында ой ойлап, өз бетімен іс істеп һәм білген өнерлерін пайдасына жаратады. Нәрестелік пен кәміл толық жастың арасын тәрбие уақыты деп білеміз...
... тәрбие 3-ке бөлінеді: дене тәрбиесі, әдеп-ғибадат тәрбиесі һәм ақыл-өнер тәрбиесі, дін. Алла тағала адамға ақыл-ой берді, дүниедегі жаралған нәрселерді білсін деп. Бұл ақыл-ой адамды өзге жаратылған жандардан асырып жібереді. Алла тағала адамға әдеп-ибадат, абырой берді, жақсылыққа тырмысып, жамандықтан сескенсін деп. Адам қауым арасында тұрмаққа жарамды. Сол себептен жақсылыққа тырмысып, өз қауымы жақын адамдарды түгіл, жер жүзіндегі адамдарға пайда қылмаққа тырмысып жүрсін. Балаларға осындай тәрбие бермек керек... Қазақтар, балаларымызды жақсылап тәрбиелеп өсіріп, бұларды оқытайық! Бұлар өнер-білім, ғылым білсе адам. Ғылым-білім, өнер білмесе, бұлардың адамдыққа саны бар ма?”, –деп жазылған. Осындай педагогикалық сипаттағы мақалада айтылған ой-тұжырымдар балалар әдебиетіне де қатысты мәселелердің бірі. Себебі балаларға арналған кез келген көркем туындының мақсаты да олардың ақыл-ойын, санасын, мінез-құлқын тәрбиелеу, өмірге бейімдеу, ой-танымын қалыптастыру, жетілдіру болмақ.
Қазақ балалар әдебиетінің тұңғыш үлгілері, балалар әдебиеті ғылымының алғашқы қалыптасуы педагог-жазушы Ыбырай Алынсарин еңбегімен тікелей байланысты. Оның өнер-білімге тәрбиелейтін, еңбекке баулитын, этикалық, эстетикалық тәрбие беретін өлеңдері мен әңгімелері, ауыз әдебиетінен балалардың тіліне, ұғымына лайық шығармаларды іріктеп, орыс балалар әдебиетінен қысқа да қызықты әңгімелер аударып, құрастырып, ана тілінде шығарған тұңғыш оқулығы балалар әдебиетін және оның ғылымын қалыптастырудың негізі болмақ. Ыбырай Алтынсариннің “Қырғыз (қазақ) хрестоматиясы” (1879) – қазақ балалар әдебиетінің тұңғыш классикалық жинағы. Ұлы ағартушы, педагог жазушы бала санасына қонымды, тіліне жатық ойнақы өлеңдері мен мағыналы, қызықты әңгімелері арқылы қазақ балалар әдебиетінің негізін қаласа, ал “Қырғыз (қазақ) хрестоматиясына” енгізген шығармалардың мазмұны негізінде балаларды көркем сөзге баулу, эстетикалық талап-талғамдарын қалыптастыру тұрғысынан айтқан ойлары арқылы қазақ балалар әдебиеті ғылымын қалыптастыра бастады.
1912 жылы орыс ақын-жазушыларының мысалдарын қазақ тіліне аударып, оған төл туындыларын қосып, “Үлгілі тәржіма” кітабын, “Үлгілі бала” оқулығын шығарған педагог жазушы Спандияр Көбеевтің қазақ балалар әдебиетін қалыптастырудағы үлесі қомақты. М.Кәшімовтың “Әдеп” (1907), “Ақыл” (1908) атты жинақтары, М.Нұрбаевтың “Көргенді бала – үлгілі бала” (1908), Ғ.Мажитовтың “Қазақ шәкірттеріне ақыл” (1910), Т.Жомартбаевтың “Балаларға жеміс” (1912) атты өлеңдер жинағы – қазақ балалар әдебиетінің алғашқы үлгілері.
Қазақ балалар әдебиеті туралы ғалымдар мен әдебиеттанушылар, ішінара жазушылардың ойлары кезеңдік басылымдарға 1920-30 жылдардан бастап айтылып жүргенімен, бұл мәселенің ғылыми зерттелуі 1950 жылдары басталды. Бұл бағыттағы алғашқы қадам Ш.Ахметовтың зерттеулері болса, 1960-1980 жылдары балалар әдебиетінің мәселесін қамтитын әдеби-сын еңбектер, мақалалар жарияланып, әдеби жыл қорытындыларында баяндамалар жасалды. Балаларға арналған газет-журналдар, “Қазақ балалар поэзиясының антологиясы”, “Қазақ балалар кітапханасы” шығармалар жинақтары, 1977 жылы тұңғыш рет шыққан “Қазақ балалар поэзиясының антологиясы” (құрастырушылар – М.Әлімбаев, Қ.Баянбаев), 1965 жылы шыққан “Қазақ совет балалар әдебиеті” (Ш.Ахметовтың басқаруымен) биобиблиографиялық анықтама, балалар әдебиеті қаламгерлерінің шығармашылығына арналған 1983 жылғы “Сөзстанның” (Жас қаламгерлер кітапханасы айдарымен) төртінші кітабы, оқушылардың сыныптан тыс оқуына арналған 1986 жылы шыққан “Сылдырап өңкей келісім” (құрастырған – Қ.Ергөбеков) атты өлеңдер мен поэмалар жинағы, балалар әдебиетінің мәселелерін бағдарлауға арналған Қ.Мырзалиевтің “Сөз сиқыры” кітабы, балалар әдебиетінің мәселелерін, қазақ балалар әдебиетінің бүгінгі белгілі өкілдерінің өмірбаяндарымен, қаламгерлік еңбектерімен таныстыру мақсатында 1987 жылы шыққан “Қазақ совет балалар жазушылары” (құрастырған – Қ.Ергөбеков) атты анықтамалық-жинақтары балалар әдебиеті өрісінің кеңейіп, қанатын кең жая бастағанынын дәлелі болуымен қатар, балалар әдебиетінің кез келген жанрын зерттеуге бағыт боларлық маңызы бар еңбектер.
Қазақ балалар әдебиетінің, оның жанрларының ерекшеліктері мен зерттелуі жайында сөз болғанда, ең алдымен қазақ әдебиеттануындағы ғалымдардың пікірлерін басшылыққа алуды жөн санадық. Әйгілі ғалым Ахмет Байтұрсыновтың 1913 жылы жазылған “Қазақша оқу жайынан” атты мақаласында: “Бала оқытуын жақсы білейін деген адам, әуелі, балаларға үйрететін нәрселерін өзі жақсы білерге керек, екінші, баланың табиғатын біліп, көңіл сарайын танитын адам боларға керек. Оны білуге баланың туғаннан бастап, өсіп жеткенінше тәнімен қатар ақылы қалай кіретін жолын білерге керек. Баланың ісіне, түсіне қарап, ішкі халінен хабар аларлық болуы керек. Ол үшін бала турасындағы ғылымды білерге керек” деген түйінді пікірі және М.Дулатовтың 1914 жылы “Қирағат” кітабының алғысөзінде (Мұғалімдерге): “Балалар үлкендердей сынмен оқымай, тек оқыған нәрсенің ағынымен кететін болғандықтан, мінсіз үлгілі боларға керек. Бастауыш мектепте алған тәрбиесінің әсерлі, күшті, сіңімді болу, қай халықтың мектебінде болса да оқу кітаптары ана тілімен, өз ұлтының тұрмысынан һәм табиғаттан жазылып, баяндап оқытудың асыл мақсұтына муафиқ үйретуден, осылай біліп, баяндап оқытқанда, балқыған жас баланың ойына, қанына, сүйегіне ұлт рухы сіңісіп, ана тілін анық үйреніп, керекті мағлұмат алып шығады. Мұндай балалар бастауыш мектепті бітіргеннен кейін қай жұрттың мектеп медресесінде оқыса да, қай жұрттың арасында жүрсе де, сүйегіне сіңген ұлт рухы жасымайды. Қайда болса да тіршілігінде қандай ауырлық, өзгерістер көрсе де ұлт ұлы болып қалады” деп жазған жүйелі пікірі бала тәрбиешісіне немесе ұстаздарға айтылған ғана кеңес емес, жалпы балалар ақын-жазушыларына, балалар әдебиетін зерттеушілерге де қойылған қатаң талап. 
Балаларға арналған әдебиет әлемінде кез келген туынды балалардың белгілі бір жас мөлшеріне орай жазылатыны табиғи заңдылық. Ғалым А.Нұрқатовтың 1954 жылы жарық көрген “Балаларға арналған шығармалар туралы” мақаласындағы мына бір пікірі күні бүгінге дейін құндылығын жоймаған: “Балаларға арналған шығармаларда олардың жас ерекшелігі қатты ескерілуі керек. Өйткені мектеп жасындағы балалар үшін жазылған шығармаларды, мәселен мектеп жасына дейінгі бөбектерге ұсына салуға тіпті де болмайды”. Сол секілді орыс балалар әдебиетін зерттеуші Е.Привалова шығармаларды балалардың жас ерекшелігіне бөлудің принциптерін жүйелі көрсеткен: “Балалар әдебиетін жас ерекшелігіне қарай бөлу негізінен бір-бірімен тығыз байланысты екі қағиданы құрайды, біріншісі, педагогикалық қағида – оқыту кезеңіндегі тәрбиелеу және білім беру міндеттері, екінші, психологиялық қағида – осы жасқа тән қабылдау, ойлау және сөйлеу ерекшеліктері”. 
Демек, мұндай пікірлер балалар поэмасын да балалардың жас ерекшелігіне қарай саралауда ортақ заңдылық болмақ. Балалар әдебиетінің практикалық жіктелісі балалардың оқырмандық психологиясының ерекшеліктеріне және оқыту үрдісінің кезеңдеріне негізделеді. Балалар мен жасөспірімдердің психологиясын зерттеуші мамандардың жас ерекшелікке қарай балалар әдебиетін, жіктеуін басшылыққа ала отырып, балалар поэмасын шартты түрде былайша бөлуге болады: 1) мектепке дейінгі жастағы балаларға арналған поэма; 2) мектеп жасындағы балаларға арналған поэма, оның өзін екіге топтасақ: төменгі сынып оқушыларына және орта немесе жоғары сынып жасындағы балаларға арналған балалар поэмасы. Балалар поэмасын мына тұрғыдан  да жіктеуге болады: 1) бүлдіршіндерге арналған поэма (4-6 жас); 2) балдырғандарға арналған поэма (7-10 жас); 3) жеткіншектерге арналған поэма (11-14 жас); 4) жасөспірімдерге арналған поэма (15-17 жас).
Балалық шақта оқылған кітаптың әсері өте күшті болатыны белгілі. Бала оймен емес, сезіммен, ойынмен өмір сүреді. Балаларға арналған кітап тек білім мен тәрбие беріп қана қоймай, қуаныш, эстетикалық ләззат сыйлауы керек. Жоғары талаптар қойылатыны да осында. Негізгі талап – жасқа қарамай болмысты шынайы түрде бейнелеу. Себебі бала үшін әдебиет – өмір кітабы. Оның басты міндеті – баланың қиялына “дұрыс бағыт” беру, дүниені тани білуге құмарлығын арттырып, адамгершілік сезімдерін бекіту. Баланың психологиясына белсенді ену, оның жан дүниесін тану – таланттың ең маңызды қырларының бірі. Соның арқасында қаламгер мен баланың арасында көркемдік және эмоционалдық байланыс орнайды. Тек сонда ғана бала суреткер ақынның немесе жазушының поэтикалық идеялары мен образдарының ықпалында болады. Орыс балалар ақыны, “екіден беске дейінгі” балалар психологиясын зерттеуші К.Чуковскийдің айтуы бойынша, “бала өз әлемін, өз логикасын, өз астрономиясын жасайды, сондықтан балаларға әңгімелеу үшін сол әлемге еніп, сонда өмір сүру керек”. 1948 жылы жарыққа шыққан “История русской детской литературы” оқулығында орыс балалар әдебиетінің тарихын зерттеуші А.П.Бабушкина “Жарқын ойлар, ашық, көңілді және драмалық сюжет, нақышты композиция, еліктеуге тұрарлық басты кейіпкер, күшті эмоционалдық бағыт, салмақты сөз, жалпы білім беретін бай материал – осының бәрі балаларға арналған шығарманың көркемдік табиғатына қажетті элементтер” екеніне жете көңіл аударған. 1954 жылғы “Основные черты советской детской литературы” еңбегінде орыс балалар әдебиетін зерттеуші Е.П.Привалова балалар әдебиетінің қаламгерлеріне қойылатын талаптарды нақтылай түсіп, “Балалар жазушысының міндеті – өмірді даму барысында көрсету, оның болашағын тани алуға, бағалай білуге үйрету” дейді. Академик С.Қирабаев 1969 жылғы “Әдебиет және балалар өмірі” атты мақаласында балалар әдебиетіне тән ерекшеліктерді атаған: “Балалар әдебиеті – қиын әдебиет. Оның бірталай өзіндік ерекше сипаттары бар. Балалар кітаптарында әрекеттің нақтылығы мен образдың көрнектілігі, лириктік сезімталдық, характерлер мен уақиғаның динамикалық түрде дамуы, тіл тазалығы мен тартымдылығы қажет. Бала ойы мен ұғымы абстракциядан гөрі нақтылықты сүйеді. Сезіміне әсер ете білу арқылы оны адамды сүюге, гуманистік әрекеттерге тәрбиелеуге болады. Жазушы тілі де бала ұғымына лайық, түсінікті, таза болуға тиіс”. Балалар поэмасын талдау барысында біз жоғарыда аталған мамандардың пікірлеріне сүйендік.
Орыс әдебиеттануында Б.В.Томашевский, Л.И.Тимофеев, Г.Поспелов т.б, қазақ әдебиеттану ғылымында М.Әуезов, Қ.Жұмалиев, Б.Кенжебаев, З.Қабдолов, С.Қирабаев, Т.Кәкішев, Р.Нұрғали, Р.Бердібаев, Ә.Нарымбетов, Қ.Алпысбаев т.б ғалымдардың зерттеулерінде поэманың көркемдік бітімі түрлі қырынан ашылып, талдауға түсті. Белгілі зерттеуші Б.В.Томашевский: “Көлемді өлең формасын поэма дейміз. Поэманың эпикалық-фабулалы, фабуласыз-суреттемелі және дидактикалық деп бөлінетінін” анықтап береді. Ал Л.И.Тимофеев болса, “Поэма табиғаты жағынан өлеңді повесть, кейде өлеңді әңгіме деуге келеді. Оның мазмұнында сюжет жатады, сондай-ақ поэма лирикалық материал негізінде ашылады” деп, проза табиғатына бір табан жақын екендігіне тоқталады. “Әдеби энциклопедиялық сөздікте”: “Поэма – лирикалық және баяндаушылық сюжетті қамтитын көлемді өлеңдік шығарма” десе, “Әдебиет терминдер сөздігінде”: “Поэма – лиро-эпикалық жанрдың үлкен формасы, сюжетті баяндаушылыққа құрылған өлеңдік шығарма, өлеңмен жазылған повесть немесе роман” делінеді. Ал әдебиет теориясын зерттеуші ғалым Қ.Жұмалиев: “Поэма – эпостық жанрдың бір түрі. Белгілі бір оқиғаны өлеңмен баяндайтын көркем шығарма. Поэма көбіне сюжетке құрылады” десе, академик З.Қабдолов: “Орта көлемді эпостық повестен басқа тағы бір түрі – поэма - өлеңді повесть, өмірде болған, не болуға тиіс күрделі құбылыстар мен келелі оқиғаларды, алуан-алуан адам тағдыры мен заман шындығын көлемді, желілі, эпикалық не лирикалық сипаттағы өлеңмен суреттеу”,– деп толықтыра түйіндейді.
Поэма туралы ғалымдардың берген осындай анықтамаларын негіз ете отырып, ең алдымен К.Чуковский пікірін еске алуға болады: “Бала үш-төрт жасында ертегі өлеңді өте бір құштарлықпен қабылдайды. Кейде үш жүз, төрт жүз ұзақ жолды, яғни поэманы үш қайтара оқып бергеннен-ақ түк қалдырмай жатқа соғады. Балаға мұның түк қиындығы жоқ, уақыт өте келе өзі есінен шығарып тастайды. Екі мен бес жас аралығында сәбилік санасы таңқаларлықпен жаттап алған жүздеген өлең жолының жүзден бірі баланың кейінгі эмоционалды да саналы өсу кезінде ерекше роль атқарады екен. Ол “Өзімнің “кішкентайларға арналған поэмамды” бірінші бастамай тұрып бұл міндеттің қиындылығын жақсы түсіндім, өзіме ауыр міндет жүктегенім анық болды, оны шешпей мұндай жұмысқа кірісуге болмайтын. Әңгімелеуге жарамды және де ертегі-әңгіме дикциясымен айтатын ерекше лирико-эпикалық стиль табу қажет еді. Меніңше, ертегі-жыр немесе жалпы ірі шығармалар балаларға өз әуені, өз эмоционалдық бояуымен ғана жақын, түсінікті болмақ” дейді. К.Чуковскийдің бұл пікірі балалар поэмасының басты қағидасы деп танырлық және мұнда балалар поэмасына тән әдеби жанрлық ерекшелік заңдылығы да түйінделген. 
Қазақ әдебиеттану ғылымында поэманың терминдік түсінігі, жанрлық ерекшеліктері туралы жүйелі заңдылық қалыптасқаны белгілі. Қ.Жұмалиев: “Поэма өлеңмен жазылуының, сюжетке құрылуының үстіне оқиға бірлігінің сақталуы, бөлшектерінің біркелкі келуі және солардың барлығы асқан шеберлік, іскерлікпен жанды, жинақы түрде суреттелуі шарт, онсыз ешбір поэма өз дәрежесіне жете алмайды”, – деп поэмаға тән ерекшелікті атаса, Ә.Нарымбетов “Алдымен, эпикалық поэмада шиеленіскен тартыс, өткір сюжет болу керек. Поэма кейіпкерлері төтенше іс, айрықша әрекетімен көзге түссін. Әдеби образға жандандыратын, жан бітіретін төгілген көрікті тіл, оқушыны желпіндіріп, тамсандырып отыратын көркемдік-бейнелеу амалдары да ауадай қажет. Оқушыны толғандыратын, тебірентетін, ұзақ уақыт есінен кетпес терең ой, тағылымды пікір болу керек поэмада”, – деп поэманың ерекшеліктерін кең ауқымда аша түскен. 
[bookmark: _GoBack]Ал, балалар әдебиетіндегі поэмаға тән өзгешеліктер қандай дегенде, бірінші, балалардың жас ерекшелігіне сай поэмада қақтығыс, тартыс, қызықты да ойнақы, динамикалы сюжет болуы тиіс екені белгілі. Екіншіден, мектепке дейінгі жастағы балалар мен балдырған балаларға (7-9 жас) арналған туындыларда автордың кейіпкерлерге деген көзқарасы неғұрлым айқын да нақты болу керектігі де анық. Үшіншіден, кішкентай жастағы балаларға арналған поэмаларда кейіпкерлер мінезі олардың қылықтары арқылы неғұрлым кеңірек ашылса, ересек балалар бейнеленген шығармада кейіпкерлер сипаттарының қалыптасу үрдісі сарапталып, одан әрі кеңейтіліп қамтылуы қажет екені мәлім. Төртіншіден, балалар поэмасында таным мен тәрбие ұштаса суреттелуінің мәнділігіне ден қоя отырып, бесіншіден, поэмада сонымен бірге баланың жас ерекшелігіне сай бейнелі тіл болуы тиіс екені ескеріледі. Алтыншыдан, лиро-эпикалық баяндау мәнері әр жастағы балалардың қабылдауына сай болуы қажет,  жетіншіден, кіші жастағы балаларға арналған туындыларда оқиғалардың неғұрлым тез дамып, қимыл-қозғалысқа, ықшамды әрекетке толы болуымен, ал ересектерге арналған поэмада оқиға күрделілігімен, алуандығымен, шиеленісімен ерекшеленеді.
Балалар әдебиетіндегі поэма жанры фольклорлық дәстүрден бастау ала отырып, жеке жанр ретінде қалыптасып, реалистік сипат алғандығы анық. Осының негізінде балалар поэмасы эпикалық жанрының түрлері пайда болды. Грузин балалар әдебиетін зерттеуші Д.Которашвили балалар поэмасын екі топқа бөлген: “1) Халық ертегілері негізінде құрылған поэмалар; 2) Қазіргі тақырыпқа арналған поэмалар. Бұл топты мынадай топшаларға бөлуге болады: а) эпос және лирика синтезі негізіндегі поэмалар, б) лирикалық акценті бар поэмалар, яғни еркін поэмалар”. Ал өзбек балалар әдебиетін зерттеуші М.Жумабаев: “1) реалистік поэмалар, 2) нағыз фольклорлық негізде немесе оның ықпалы негізінде құрылған поэмалар” деп жіктесе, сыншы Қ.Ергөбеков бірнеше түрін көрсеткен: “Фольклорлық дәстүрде туған поэмалар және реалистік, сатиралық, фантастикалық поэмалар”. 
Халқымыздың рухани асыл қазынасының арналы бір саласы – ауыз әдебиеті. Ауыз әдебиетінің тұнығынан мейір қандырып өскен қазақ баласы ертегінің қадірін жақсы біледі. Өзге халықтар секілді қазақ халқының да ертегілері негізінен қара сөзбен баяндалады. Ғасырлар бойы ауыздан ауызға көшіп, көркемдігі артып, небір әңгімеші шешендердің санасында қайта қорытылып жеткен қазақ ертегілері ХІХ ғасырдан бастап жиналып, хатқа түсе бастады. Қазақ әдебиетінде ертегі дастандардың дүниеге келген кезеңі де осы бай фольклорымыздың хатқа түсе бастаған дәуірімен тұспа-тұс келеді. Академик жазушы М.Әуезовке жүгінсек: “...ел ішінің өзінен шыққан, хат білген ақындар еңбегін алсақ, олардың көбіне тән бір ерекшелік ертегінің біразын өз бетінше әңгіме етіп, өлең, жыр түріне айналдырып жазған. Мысалы, қазақтың байырғы ескі ертегісі “Құламерген” жарыққа шыққанда, жыр болып тарады. Шығыс халықтарынан қыдырып келген “Сейфүлмәлік-Бәдиғұлжамал”, “Бозжігіт“, “Хасен-Мәлік”, “Шәкір-Шәкірат” сияқты ертегінің көбі де халық аузында айтылып жүрген қара сөз түрінен ауысып, белгілі пәлен ақын шығарған әңгімелі жыр болып тарады. Осындай ертегіні өлең етіп, өзгертіп, жариялаған ақындар А.Сабалов, Мақыш, Шәді сияқты кісілер болды. Ақын Абай да шығыс ертегісі “Әлиді”, “Әзімді” өлеңмен, өз сөзімен жазып әңгіме етті. Елге қызықты болған ертегіні осылайша өлеңге айналдырып айту, тарату, тыңдау, бұрынғы, әсіресе, ХІХ ғасырдағы қазақ әдебиетінде көп жайылған үлгі еді”.
Бірақ, әдеттегідей, ертегінің бәрін балаларға арналған шығарма деп қабылдай алмайтынымыз секілді өлеңмен жазылған бұл ертегі дастандардың да дені балалардың жас ерекшелігі ескеріліп жазылған жоқ. Көбінесе жастардың мүдделеріне лайықтанып жырланған дастандар балалардың ұғымына ауыр, қабылдауына қиын, ой өресінен биік деңгейде жатты.
ХІХ-ХХ ғасырларда орыс әдебиетінің үлгі-өнегесі қазақ ақын-жазушыларына ықпал жасағаны белгілі. Орыстың ұлы ақыны А.С.Пушкиннің “Поп және оның жалшысы Балда туралы ертегі”, “Ана аю туралы ертегі”, “Салтан патша туралы және оның атақты ұлы, асқан батыр Гвидон Салтанович туралы және сұлу аққу ханзада туралы ертегі”, “Балықшы мен алтын балық туралы ертегі”, “Өлген хан қызы және жеті батыр туралы ертегі”, “Алтын Әтеш туралы ертегі” секілді шығармаларымен таныс болды. Қазақтың ұлы ағартушы ғалымы Ахмет Байтұрсынов бұл ертегі дастандарды “жаңа дәуірдің ертегі жырлары” деп атады. “Ертегі жыр деп өлеңмен айтылған ертегі айтылады, – деп жазды ол өзінің “Әдебиет танытқыш” атты зерттеу еңбегінде. Сындар дәуірдің ертегісі бұрынғының ертегісінен сындарлығымен айырылады. Ақындар ескі ертегіні ажарлап, ертегі жыр етіп шығарады, яки өз тақырыбымен, өз қиялынан шығарады”. Сондай-ақ, ұлы ғалым аңыз дастандарды да (аңыз өлең) өз алдына жанр ретінде таныды: “Адамның бал ашқанға, ырымға, қыдырға, аян бергенге, түс көргенге, илануынан шыққан ел ішінде аңыз қылып айтылатын түрлі әңгімелер болады. Сол әңгімелерді ақындар ажарлы тілмен, әдемілеп, өлең етіп шығарғаны аңыз өлең болады”.
А.Байтұрсынов “жаңа дәуірдің ертегі жырлары” деп атаған ертегі дастандар ересек оқырмандарға не балаларға арналған ертегі дастандар деп бөлінбеген. Себебі ол дәуірде өз алдына жанр болып қалыптаса қойған да жоқ-тын. Пікірімізді академик З.Қабдоловтың сөзімен түйіндесек: “Жанр – даму үстіндегі ұғым. Әрбір тарихи дәуір әр түрлі жанрдың түп негізін сақтай тұра, оның табиғатына өз ерекшеліктерін енгізеді. Мұндай ерекшеліктер, бір жағынан, әр әдебиеттің ұлттық сыр-сипатымен тығыз байланысты болса, екінші жағынан, әр жазушының әлеуметтік орта мен әдеби процестегі атқарар рөліне, алар орнына байланысты”. Олай болса, “Әлем әдебиетінің әр кездегі түрлі нұсқаларымен танысқан адам үнемі қайталанатын құбылыстарға кездеседі. Сол тұрақты нәрсенің бірі – әдеби жанр” деген ғалым Р.Нұрғалидың ғылыми түйіні балалар поэзиясындағы поэма жанрының бүгінгі әдебиетімізде “тұрақты” орнын тапқанына, жанр ретінде қалыптасып, даму үстінде екеніне ой салғызады.
Қайнар көзі фольклордан нәр алған қазақ балалар поэмасы 1920 жылдары алғаш рет ұлттық әдебиетімізде көрініс тапты. Халық санасында берік орныққан ертегі мен аңыз, мысал мен жыр-дастан салалары ұлттық әдебиеттің өсіп-өркендеуіне орай, өзінің канондық табиғатын сақтай отырып, ақын-жазушылар творчествосына ықпал ете бастады. Осы кезеңде әсіресе ертегі жанрлық мүмкіндіктерін кеңінен аша түсті. Ол жазба әдеби жанрлармен байланысқа түсіп, олардың әсерінен өмірді реалистік тұрғыдан көрсету құралдарымен толықты. 1920 жылдардың аяғы мен 1930 жылдардың басындағы “фольклорлық жанр қазіргі жаңа мазмұнды өз бойына сіңіре ала ма?” деген пікір таласқа толық жауап берді. 1930 жылдары ертегі өзінің тұрақты өміршеңдігін тағы да дәлелдеді. Ұлттық балалар әдебиетінде ертегі поэмалар, ертегі повестер, ертегі пьесалар пайда болды. Өлеңмен жазылған ертегі де көркем образды нақтылаумен ерекшеленген өміршеңдікті игеру үрдісі жүріп жатты. Барлық ертегілік шарттарды қолданумен қоса, оларға дәлме-дәл реалистік детальдар, ерекше жеке характерлер енгізіп, қазіргі оқырманның ой мен көңіліне жақындата түсті. Ертегілердің жанрлар поэтикасына әсері әр түрлі жанрлық модификациялардың пайда болуына әкелді: повесть-ертегі, новелла-ертегі, поэма-ертегі, жұмбақ ертегілер, алфавиттік ертегілер т.б. 
Демек, “Қазіргі қазақ әдебиетінің даму бағдарына көз салғанда сан, сапа жөнінен өсуді, жанрлық формалардың баюын, нақты адам бейнесінің жасалуын, шеберлік мәдениетінің көтерілуін айту шарт. Халықтың рухани есеюінің айқын көрсеткіші – ұлттық өнер эстетикалық жағынан салмақтанып, тамырын тереңге жайып келеді. Рас, өмір күресін, тірлік тартысын, адам психологиясын, ғылыми-техникалық революция өтпелі заман, тәуелсіздік нәтижесінде туған жаңа қарым-қатынастарды бейнелеуде қазақ әдебиетінің алатын асулары әлі алда”  дейтін академик Р.Нұрғалидың пікірі бізді көп ойға жетелейді. Өйткені балалар поэзиясы туралы, оның ішінде поэма жанры алдағы әдебиетіміздің дамуында да айрықша “асуларды” игеруге күш салады деген үміт ұялатады. 
Қазақ ақындарының балаларға арналған ертегі поэмалары жеке жанр ретінде ХХ ғасырдың алғашқы ширегінде қалыптаса бастады. Оның авторлары поэмаларына “өзінің негізгі сюжетін ертедегі жыр, қисса, дастандардан алғаны даусыз” дейтін Т.Кәкішевтің ғылыми ойы шындық. Бұған аса көрнекті қазақ ақындары Бейімбет Майлиннің “Өтірікке бәйге” (1922) және Мағжан Жұмабаевтың “Жүсіп хан” (1924), “Өтірік ертек” (1926) сияқты ертегі поэмалары дәлел. Бұл шығармалар бізге балалардың ой өресі, білік деңгейі біршама ескеріліп жазылуымен, ең бастысы – балаларға арналған поэма жанрының көзі болуымен құнды. 
Қазақ ақындарының балаларға арналған ертегі поэмалары фольклордан бастау алды. Ең алғашқы балалар ертегі поэмасына “Өтірікке бәйге” қазақтың “Қырық өтірік” ертегісінің сюжеті негіз болды. Б. Майлин халық ертегісіндегі оқиға мен Тазша баланың (поэмада – Таз бала) ұшы-қиыры жоқ ұзақ ертегісін түгелдей қайталап жатпайды.
Хандар, хандар, хандар, хандар
Қарашасын ерткен.
Мініп түсіп, төгіп ішіп,
Күн өткізген желікпен.
Сайрандаған, ойрандаған
Сарыарқаның даласын,
Хандық құрып бөліп-бөліп
Сорлы қазақ баласын.
Хан – құдайы, қарашы – құл,
Айтқан сөзі – шариғат,
Атадан ұл үлгі алып,
Мұрасы боп алтын тақ,
Сүрген дәурен, көрген қызық,
Ел батыры – нөкері.
Бәрін айтсам, кейін қайтсам,
Сөз ұзаққа кетеді.
деген кіріспемен басталып, автор жас оқырмандарын зеріктіріп алмаудың қамына көшеді. Сондықтан академик С.Қасқабасовтың “Өмірдегі реальды нәрсенің өзін әдейі өзгертіп көрсету – ертегі жанрының өзіндік қасиеті болғандықтан, ертекші де оның мазмұнын барынша әсірелеуге, ғажайыпты етуге күш салады” деген пікірі автор-ертекші Б.Майлиннің де поэмасына қатысты. 
Оқиға екпінмен басталуы да бала қабылдауына тартымдылықты тудырып тұр. Көптік тұлғадағы “хандар” сөзінің төрт рет қайталануы да оқиға динамикасына ықпал етерлік. Жеті-сегіз буындық (4-4, 4-3, 4-4, 4-3) өлең өлшемін поэмада тұрақты сақтап, бала қабылдауына ертегіні ықшамды, жинақы жеткізген. Фольклордағы дәстүрлі дағдымен негізгі сюжетті баяндауы да баланы ертегіге қызықтыра түсерлік. Б.Майлин халық данышпандығы дүниеге әкелген Тазша баланы таңдап алып, халық аузындағы “Қырық өтірік” ертегісін балалар ұғымына лайық өлең өлшемімен ертегі поэмаға айналдырған. Сондықтан да “Эпоста адамдар қарым-қатынасы неғұрлым кең алынады да, ол қатынастың туа бастауы, биігіне жетуі, аяқталуы – бәрі қамтылады. Ал лирика соның бәрін алмайды, көбіне, үнемі дерлік, соның бірер сәтін бөліп көрсетеді” деген профессор Қ.Мәшһүр Жүсіптің эпос пен лириканың табиғаты туралы айтылған пікіріне сүйенсек, Б.Майлин де эпос сарындас халықтық ертегіні ықшамдап алуға тырысқан. Ақынның ертегі поэмасының ұтымдылығы фольклорлық сюжетті баланы зеріктіріп алмайтындай ықшам етіп алып және кейіпкерлердің іс-әрекеттерін дамыта, қызықтыра өрбітуінде. Оқиғалар жылдам бірінен-бірі туындап, қимыл-әрекетке толы. Сол қимыл-әрекет үстінде хан мен Тазша бала бейнесі ашыла түскен. Ақын бала қабылдауына данышпандықты, тапқырлықты, ақылдылықты жеткізген.
“Жан тұрмысы өркендеу үшін жас балаға ертегі тым қымбат нәрсе. Бала ертегіні жан-тәнімен тыңдайды. Жандандырып, суреттеп алып келсең ұғады. Мысалы, балаға өтірік айтпа деген құрғақ сөзің желге айтылғанмен бірдей. Егер сен балаға өтірігінен қор болғанын, зиян көргенін суреттеп алып келсең, міне, бала өтірік айтпау керек екендігін сонда ұғады. Қысқасы, балаға ертегі тым қымбат нәрсе. Бірақ ертегінің ертегісі бар. Кейбір ертектер баланы бұзудан басқаға жарамайды. Мысалы, дию, пері, жалмауыз кемпір, аруақ, көрден кебінін жалмап шығатын обыр, жын-шайтан секілді ертегілер баланы бұзады, қорқақ, жасық қылады” деп түсінетін Мағжан Жұмабаев қазақтың балаларға арналған ертегі поэмаларының негізін қалаушылардың бірі болды. Оның “Жүсіп хан”, “Өтірік ертек” атты ертегі поэмалары терең назар аударуға тұрарлық. Ақынның бұл ертегі поэмаларын “Шын ертек”, “Өтірік ертек” атап отырғанының да өзіндік мәні бар. “Жүсіп хан” ертегі поэмасы қарадан шығып хан болған Жүсіптің қайғылы тағдырын өзек етіп, трагедиялық тұлғасын сомдаса, суретші Арлаудың “Мысық тышқан” деген он төрт суреті бойынша жазылған “Өтірік ертек” аллегориялық тәсілді ұстанған мысал жанрына жақын.
“Жүсіп хан” ертегі поэмасының оқиғасы бала қабылдауына қонымды, логикасына сіңімді, мазмұны түсінікті келуімен ерекшеленеді. Жеткіншек танымына сай болу үшін, ақын поэма прологынан шешіміне дейін жеті буынды жыр өлшемін тұрақты қолданған әдісі де ұтымды, әрі қызықты. Ақын ертегі жанрына тән ерекшелікті және балалар шығармасына қойылатын талаптарды сақтай жазуы да ақындық шеберлігінің белгісі.
Бар екен де, жоқ екен,
Аш екен де, тоқ екен.
Ертек-ертек-ертекте
Ала қарға – қазаншы,
Қара қарға – қазаншы,
Шымшық терген шөпшекті.
Қарлығашы қалбаңдап,
  Жапалағы жалбаңдап,
Көрсетіпті көмегін.
Құс атаулы әйтеуір,
Болыпты бәрі әбігер,
   				   Мен білем бе себебін?!
деп жас оқырманға сұрақ қоя отырып, бала зейінін бір аударып алып, “ертегіде не болады” деген бала қызығушылығына түрткі жасайды. Сұраулы сөйлем мұнда оқырман мен ақын арасын жалғастырушы қызметін атқарып тұрғандай. Әрбір тармақ бейнелі суретке толы және оқиға динамикалы басталуымен ерекшеленеді.
Сөз бұл емес, сөз кейін,
Бұл сөздерін әншейін.
Кеуде кернеп демалыс.
Бұл бұлаңы түлкінің,
Бұл бастапқы бүлкілім,
Болғаннан соң жол алыс.
Тағы да айтам: бұл жерде
Жазбақ емен сендерге
Құстардың не қылғанын.
Бұл әншейін қомданып,
Даярланып домбыра алып,
Тамағымды қырғаным.
деп екінші рет бала зейінін басқа оқиға басталатындай әсерге дайындайды. Ақын кішкене оқырманының түсінігін ертегі мазмұнына тағы да жақындатып алып, баланың қиялын ұшқырлыққа, алғырлыққа даярлайды. Оқырман ертегішінің “Бұл бұлаңы түлкінің, // Бұл бастапқы бүлкілім, // Болғаннан соң жол алыс”, – деп өзге бір жайды меңзеп отырғанын байқайды. Демек, осы орайда М.Әуезовтің: “Қазақ ертекшісінің бәрі де көптен-көп ертегісін: “ертеде бір бай бопты”, “ертеде бір хан бопты”, “ертеде бір кемпір мен шал бопты” деп бастайды. Немесе, “ертек-ертек ерте екен” деген сияқты көпке ортақ, ерекше, өлеңше бастауымен келеді. Кейде “ерте күнде үш ағайынды жігіт бопты” деген сөздер ертегінің басын бастайды. Осылайша ертегінің алдында үнемі айтылып отыратын дағдылы сөздері әңгіменің жолын ашады, жөнін аңғартады. Айтылатын өзге әңгіме емес, ертегі, оның өзге сөзден бөлек, өзіне тән айшығы, өрнегі бар. Тыңдаушы соны аңғарсын да, есітер әңгіменің ерекшелігіне бейімделе берсін демек” дейтін сөзін еске ала кеткен орынды.
Ал тамақты қыралық,
Бөрікті жерге ұралық.
Кіріселік кеңеске.
Кеңес мынау ұнаса:
Жер жүзінде тамаша
    				    Талай жер бар емес пе?
деп бала оқырман зейінін оқиғаға қайталап аударады. Ақын қолданған бұл тәсілдің ұтымдылығы: баланың ертегі мазмұнын дұрыс ұғына білуі және логикасына сіңіре қабылдауы үшін қолданылғаны. Ең алдымен бала қызығушылығы үшін Иран бақтарының сұлулығын суреттеп алады. “Жүсіп хан” ертегі поэмасының оқиғасы Иранда өтеді:
Иранда сонау құт қонған.
Байға ғана құт болған.
Бопты дейді Аббас хан.
  Жасын тақта жасаған,
Күшігенге ұсаған
       					Құлқы бұзық қақпас хан.
Бұл – ертегі поэмада қолданылған ақындық тәсіл. “Ертегінің жері де, мезгілі де белгісіз болады. Баяғы тағы заманда болған оқиға. Белгісіз от дариясы, жын, пері мекені, алтын сарай, күміс бәйтерек, аспанда салынған үйлермен келеді. Осы сияқты жай өмірден жат болып жасалатын істер ертегінің дағдысы деп саналады” деген ғұлама М.Әуезов. 
Ертегі поэмада сол “жасын тақта жасаған” Аббас ханға бір жұлдызшы (бас балшысы) келіп, оныншы күннің таңында ханға қатер төніп тұрғанын ескертеді дейді. Құп-қу болып қаны қашқан хан жұлдызшыны жайсыз хабар жеткізгені үшін өлім жазасына бұйырмақ болады. Алайда, жұлдызшы бұл қатерден құтылудың жолын көрсетіп, хан қаһарынан аман қалады. Оныншы күннің таңында тақта отырған хан қазаға ұшырамақ. Ажалдан құтылудың жалғыз амалы тақты уақытша біреуге беріп, оның жаны жаһаннамға кеткенше қарапайым көптің бірі болып бас сауғалау екен.
Уақытша таққа отырудан ханның уәзірі де, қазы да, қолбасы да – бәрі-бәрі бас тартады. Олар өздерінің ел билеуге шарасыз, кемақыл екендіктерін мойындап зар жылайды. Шындық хан әкімқараларының өз аузымен айтылады. Ханды бұл тығырықтан әлгі жұлдызшы алып шығады. Ол базарда жүретін шаян тілді ерші шебер Жүсіп деген сұмды таққа отырғызу керек дейді. Базарда біраз жолдастарымен: “Біз не көрсек те, хан, қазы, әкім байлардан көреміз. Кедейге таң атар күн жоқ. Кедей сорлы бізге жазған заң осы деп жұбанар. О, жазған, ойласаңдаршы, сол заңды жазған кім? Хан мен қазы емес пе?” – деп әңгіме-дүкен құрып, шай ішіп отырған ерші Жүсіпті хан әскері кернейлетіп, сырнайлатып “Таққа отырыңыз!” деп қолқалап алып келеді. Таққа отырған соң:
Жарлықты Жүкең жаудырды,
      Уәзірді жер аудырды,
Қазының басын алдырды.
Машайығын, молдасын,
                                          Қойқаңдаған қолбасын
Абақтыға салдырды.
Теңдік тиіп, балаша қуанған байтақ ел: “Мың жаса, Жүсіп, мың жаса!” деп шуылдап алқап жатады. Бірақ күндердің күнінде Аббас ханның “тірі қалған төбеттері” есін жия бастайды. Оныншы күннің таңында, жұлдызшы айтқандай, тақта қаннен-қаперсіз отырған Жүсіп хан өзіне ту сыртынан қадалған қанжардан қаза табады. Тау-таста қашып-пысып жүрген Аббас хан да шыға келеді осы тұста.
Поэма жанрын жете зерттеуші ғалым Ә.Нарымбетовтың айтуынша, “Эпикалық поэмалардың басты көркемдік компоненті – сюжет және сол сюжетпен тікелей байланысты адамның нақтылы бейнесі. Ертегі поэмадағы ақынның Жүсіп деп ишаралап отырғаны Иосиф (И.В.Сталин) екенін аңдау қиын емес. Туындының бастапқыда “Шын ертегі” аталуының осындай да сыры бар. 
М.Жұмабаевтың “Өтірік ертек” атты ертегі поэмасының басталуы да қызғылықты. Ақын өзінің бұл шығармасы балаларға арналған туынды екенін аңдатып, әуелі кез келген қазақ баласы жатқа айтатын әйгілі санамақты жадымызға салады: 
         Бір дегенім – біреу ғой,
Екі дегенім – егеу ғой.
Үш дегенім – үскі ғой.
      Төрт дегенім – төсек қой,
    Бес дегенім – бесік қой.
     				  Алтыны – асық десті ғой.
 Жетім –желке емес пе,
 Сегізі – серке емес пе,
Тоғызым – торқа болмай ма?
Он дегенім – оймақ қой,
Он бір қара жұмбақ қой,
Жұмбағым, балалар, ұнай ма?
Бала оқырмандарын осылай бір ойландырып алғаннан соң ғана негізгі оқиғаны баяндауға кіріседі. Ақын кіріспені ертегі поэманың эпилогында еске алып, өзінің “кемі – өтірік, көбі – шын” сөзінің мысал екенін ұғындырады. Ертегі кейіпкерлері ретінде алынып отырған “мысықтың талаушы екені, ханның қанаушы екені, осынау екі жауын кейін ханталау қылған тышқанның қалың ел екені” ашық айтылып, жұмбақтың шешуі жария етіледі. “Жүсіп хан” мен “Өтірік ертек” ертегі поэмаларының екеуі де озбыр, жемқор хандардың айналасындағы сыбайластарымен бірге халықты ашкөздікпен қанауына төзбеген қалың елдің бостандыққа, теңдікке ұмтылуын суреттейді. Қос туындының бір тақырыпты өзек етуі, олардың бірдей өлең өлшемімен жазылуы, идеялық-көркемдік шешімдерінің бірлігі “Жүсіп хан” мен “Өтірік ертек” ертегі поэмаларының сабақтастығын танытады. Ақын балаларға ертегі ретінде жаза отырып, өзі өмір сүрген кезеңдегі (Сталин культін) қоғамның ащы шындығын көрсеткен. М.Жұмабаев балалардың логикасына сыйымды, нанымды етіп сюжетті өре білген.
Ө.Тұрманжанов “Қарлығаш” (1929) ертегі поэмасында табиғаттың салтанатты тіршілігін, пейзаж сұлулығын, қарлығаш тірлігін ұлттық бояу, нақышпен (“ақ бесікке бөлену”) суреттей отырып, баланың эстетикалық танымына ықпал етсе, әрі сол әдемілікті, жарасымдылықты (гармония) бұзушы жыланмен тартысқа бала зейінін аударады. Поэма персонаждары – жылан, қарлығаш, дәуіт. 
Қарлығаш қарманып жүр ұя салып,
Биікке жылан жетпес қия салып
Сазынан саздау жердің балшық илеп,
Өзінше кірпіш етіп құя салып...
Ұясы дөп-дөңгелек тостағандай,
Тап-таза, кіршік қиқым қоспағандай.
Бөленіп ақ бесікке алты бала,
Ұйқыдан әлі көзін ашпағандай.
Қарлығаш құсының әдемі тіршілігін кішкене оқырманның көру зердесіне айшықты бейнелеп алады да, қарлығаш пен жыланның арасындағы қатерлі тартысты көрсетеді.
      Мекендер сол араны шұбар жылан,
Қашаннан құс жанына құмар жылан.
Иісін балапанның біліп, сезіп,
Келеді жемек болып сусап бұған.
Тіршілік үшін тартыс бала логикасына сыйымды өрнектелген. Бұл – оқиғаның шиеленіскен драмалы тұсы. Жас баланың жаны ашырлық сурет бар. Қарлығаштың ұясын дәуіт қорғап қалуын айшықты өрнектей отырып, қамқорлықты, ізгілікті, мейірімді үлгі етеді. Халықтық сюжетті бала сезіміне әсер етерліктей қабылдауына нанымды етіп суреттеп, ізгі ойды кішкене оқырманына жеткізген.
Фольклорлық ертегі ізімен жазылған поэманың бірі – С. Бегалиннің “Ұр, тоқпақ” туындысы. 

  Ертеде, ерте, ерте күнде,
                                                Ешкі жүні бөрте күнде,
       Жер жаялықтай,
       Аспан тебінгідей екен .
       Онда өзеннің басы –
      Арық сияқты жіңішке екен.
       Алтайдың тасы –
       Қиыршық ұсақ күмісті екен.
Ертегінің дәстүрлі кіріспесінде кішірейту тәсілінің қолданысы – кішкене оқырманға тосын әсер туғызу, ертегіге қызықтыру, қызығушылығын туындату екені белгілі. Дыбыс үндестігі (е, а, ж) кіші жастағы балалардың дыбыс әсерлілігін ескерумен де сабақтас. 
Ертегінің мәні – балаларды аңқаулықтан сақтандыру, қу әрекеттерден аулақ болу, адалдыққа, жақсылық жасауға, еңбек етуге баулу. Поэманың кейіпкерлері – момын шал, оның кемпірі, қойшы бала, қаз және мыстан кемпір. Әр кейіпкердің мінезін әрекеттері арқылы ашқан. Кейіпкер әрекеттері баланы ертегі мазмұнына тартарлықтай қимыл-қозғалысқа толы. Ақын қолданған тәсіл – диалог. Момын шал мен кемпір, шал мен қаз, мыстан кемпір мен шал, қойшы бала мен шал диалогы оқиғаны жинақы өрбітумен, бала қабылдауына орай ертегі мән-мазмұны сіңімді болуымен байланысты. Тұзаққа түскен қаздың тілегін орындап, бауыздамай қоя берген шалдың бейнесі – мейірім мен адалдықтың дәлелі. Ақын кішкене оқырман зейінін кейіпкердің ізгі әрекеттеріне бірден аудара отырып, қайырымдылықтың мәнін көрсетеді. Кемпірдің ашуынан соң, Қаз елін іздеп шыққан момын шалға қойшы баланың кездесуі оқиғаның дамуын танытады, яғни оқиға жылдамдықпен өрістеп, кішкене оқырманды жалықтырудан сақтайды. Шалдың Қаздан алған қазанын, есегін, тоқпағын мыстан кемпірдің алдап алып қалуы – ертегінің драмалы тұсы. Аңқаулық, аңғалдық пен қулықтың қақтығысқан сәттері шиеленісіп, ертегідегі әр кейіпкердің мінезі ашыла түскен. Қулығын асырып келген мыстан кемпірдің момын шалды жылап оятуы, көмек сұрауы – юмор. Қулықты адалдық жеңеді. Ертегінің мақсаты да осы. Поэма соңын ақын адал еңбектің мәнімен түйіндейді. 
С.Бегалиннің “Қыран кегі” (1940) – құсбегілік жайлы аңыз поэма. Поэманы “Тінейге түскен құс”, “Қыран ұясында” атты бөлімдерге бөліп, оқиғаны бала қабылдауына ықшамдылықпен бейнелеген. Қысқаша мазмұны: Сарытауды сырттай Ойтүндік өзені ағып жатады екен. Сол өзенге киіктің текесі су ішуге келгенде, Сұрмерген атып алмақ болса да, аспаннан бір алып қыран ұшып келіп, алып кетеді. Мерген бұл құсты қолға түсіру үшін аңдиды. Бірде киік жүнін сыртына қарата тон киген Тінейді қыран шүйіліп алып кетеді. Таң атқанша Тіней құз басында қыраннан қорқып, қимылсыз жатады да, қыран ұясынан ұшып кеткенде, жартастан қуыс іздеп, паналайды. Етті қақтап жеп, құс ұшпай тұрғанда, бір айла тауып, жерге түсу керектігін ойластырады. Бөкеннің жон терісін таспалап, арқанша өреді. Сол арқанды беліне байлап, құсты ұшырып, өзі де бірге ұшады. Қалың орманның қарағайына ілініп қалған сәтінде Тінейге орманнан әкесінің досы кездесіп, үйіне әкеледі. Автор бала қабылдауына құсбегіліктің қиындығын, адам баласының айлакерлігін жеткізеді.
Ақ үрпек жалғыз балапан,
     Ашып аузын қыранға.
                                             Шырылдады талпынып,
                                             Құмар екен тірі аңға!
	Тіней жатты талықсып,
Тастады бүркіт әкеліп.
Балапанын тойғызды,
Жемтіктерден жем беріп.
Тоғайғандай балапан,
Тоят алып қоң еттен,
Бұтаға төсеп бауырын,
Жатты түсіп етбеттен.
Бауырына басып баласын,
Қыран да шөкті ұяға,
Жатыр Тіней қозғалмай,
Тас үңгір, тар ұяда.
Бұл көркем эпизодта қыран құстың тіршілігін бала оқырманның танымына әсер берерліктей өрнектеп, құсбегіліктің сырын жеткізе түскен. Оқиға бала эмоциясына әсер берерлік сипатта динамикалы, драмалы басталып, ширыққан тартыспен оқырманын еріксіз жетелей түседі. Лирикалық кейіпкер – Сұрмерген, қыран, жас бала Тіней. Ақын кейіпкерінің қиындықта ұстамдылығын, батылдығын, ширақтығын бала оқырманға үлгі тұтумен қатар, құсбегіліктің қатерлі екендігінен хабар беріп, төзімділік пен жүректілік қажет ететін өнер екенін де бала санасына дарыта алған. 
С.Бегалиннің балаларға арнап аңыз поэма жазу дәстүрі 1950 жылдары Ә.Ахметов (“Көкшетау аңызы”, “Шәуелдір аңызы”, “Екібастұз аңызы”), Қ.Мұқышев (“Таңат”, “Достаевский туралы аңыз”) шығармаларында жалғасты. Қ.Мұқышевтің “Таңат” аңыз поэмасында есегіне бір ауыз сөз айтып, басын шайқатқан кісіге 90 құл мен 90 күң, 90 мың сәйгүлік, алтын тағым мен айдай сұлу қызын беруге уәде етіп, жар салған, байлыққа масаттанып, зеріккен хан мен маса болып ызыңдап, есектің басын шайқатып қана қоймай, бағаңды құлатып, алаңды шыр айналдыртқан, сыннан сүрінбей өткен қойшы баланың тапқырлығы суреттеледі. Ақын поэмасындағы тапқыр бала бейнесі фольклордағы өтірігімен ханды жеңген Тазша бала бейнесіне де ұқсас. Поэмадағы сыннан сүрінген адамдарды қолтырауынға жем қылуы да ханның зұлымдығын танытатын оқиға болса, бала ойына “біреуге ор қазба, өзің түсерсің” деген халықтық даналықты да еске түсіреді.
Жел түрткілеп,
Тартса жұлқып шекпенін:
“Қарашы, деп, хан қызындай өкпенін”.
Қалтыратса,
Аяз сорып өңменін:
“Шымшуы ғой, дейтін күліп, жеңгемнің”–
деп кейіпкердің әзілқой, шымыр мінезін шуақты юмормен көмкереді. Мұнда ақкөңіл кейіпкердің мінез портреті де көрінеді.
Көркемдік тәсілдер – теңеу, метафораның шебер қолданысы поэманың бейнелілігін арттыра түссе, юморлық әдіс те шығарма тартымдылығына ажар берген. Балаларды ақымақтықтан сақтандырып, ақылдықты паш етуге арналған аңыз идеясын ашуға бейнелеу құралдары да, ойнақы күлкі әдісі де қызмет атқарып тұр.
Ә.Ахметовтың “Көкшетау аңызы”, “Шәуелдір аңызы” туындылары халықтық аңызды әдеби-поэтикалық өңдеу әдісімен жазылған. Екі туынды да кіші жастағы балалардың тіліне жатық. Бірінде “Жұмбақ тастың” пайда болу сырын айшықты оқиғамен өрнектесе, келесі аңызда жер атауының тарихына (қос жұбай Шәміл және Дүр) себеп болған оқиғаны суреттейді. Балаларға қазақ жерінің тарихқа толы құндылықтарын жеткізеді. Ал “Халықбек” ертегісінде алып құс ұясындағы жалғыз балапанды жыланнан құтқарып қалу тәрізді фольклорлық ертегі мотивін пайдалана отырып, ақын жас буынға бірнеше ізгі ниетті ұсынады. Орманға гүл тере барған Халықбектің құс ұясына өрмелеп бара жатқан жыланнан балапанды құтқарып қалу әрекеті арқылы қайырымдықты, өжеттілікті үлгі тұтса, алып құстың Халықбекті аспанға алып үшып, “есігі – алтын, пердесі – пүліш” күміс сарайға апарса да, басты кейіпкердің еліне апаруды өтіну әрекеті арқылы туған жерді ардақтау идеясын алға шығарады. Табиғаттың бейнелі көрінісі де елін, жерін бағалау идеясын ашуға қызмет етіп тұр. Табиғат суреттері ұлттық өрнекке толы. Көл “оймақтай”, тау “бөріктей”, “қамшыдай”, “шуда жіп секілді” созылған жон ұлттық теңеулері, көгілдір тау, шырайлы жазық, бел қаптаған қалың төл, айдын көл, “жалтырап”, “жылтырап”, “бұлдырап” көріктеуіштері туған жерді сүю идеясын ашуға бағындырылса, әрі қазақ жерінің табиғат байлығын, көркемдігін негіздей түседі. 
Ә.Дүйсенбиевтің “Ботинка, Шұжық, Балқаймақ” ертегі поэмасы жайында әдеби сын еңбектерінде жан-жақты пікірлер айтылды. Сыншы-ғалымдар, ақындар З.Серікқалиев, Қ.Ергөбеков, Ә.Тәжібаев, Т.Молдағалиев, С.Оспанов пікірлерінен ақынның ертегі поэмасының құндылығы танылмақ. Бұл ертегі поэма фольклордағы “Кім күшті” ертегісін еске салады. Халықтық ертегіде “Неге олай?”, “Қалай?”, “Кім күшті?” деген танымдық сұрақтарға жауап берілсе, авторлық ертегіде “кім қадірлі, кім мықты?” деген танымдық – тәрбиелік мәндегі сұрақтарға жауап ізделеді. Композициялық құрылысы жағынан фольклорлық тізбекті ертегі ұқсас. Поэма оқиғасы персонаждар тартысына құрылған. Балаларды ертегіге баурап аларлық тартысты сюжет бар. Поэма кейіпкерлері – Бәтеңке, Шұжық, Балқаймақ, Көк төбет, Ала мысық, Сұр тышқан, Ақ сиыр. Ақын әр персонаждың характерін тартыс үстінде сәтті ашады. Поэманың қысқаша сюжеті мынадай: Дүкенде тұрып ұрысқан Бәтеңке, Шұжық, Балқаймақ таң атқанша айғайласып, дауларын шешуге жолға шығады. Олар төбетке жолығады. Ол шұжықты жегісі келеді. Үшеуі мысыққа шағынады. Мысық балқаймақты жегісі келеді. Одан соң тышқанға кезігеді. Тышқан бәтеңкені кеміргісі келеді. Ақ сиырға жүгінеді. Ол өзін қысы-жазы күткен бақташы еңбегін мықты деп атайды. Оқиға динамикалы өрістеп, бала зейінін аударарлықтай дамиды. Поэманың тартымдылығы да оқиғаның екпінмен, қарқынмен басталуында. Кіші жастағы балалар үшін оқиғаның динамикалық басталуы ұтымды, бала қабылдауына қонымды.
Бәтеңке,
Шұжық,
Балқаймақ
Дүкенде тұрып ұрысты.
Бәтеңке шықты айғайлап:
– Айту керек дұрысты!
Сен екеуің кімсіңдер,
Мені айтыңдар мүлік деп,
Құр мақтанып жүрсіңдер,
Жұртқа сырттан күліп көп.
Шұжық, сені тепкілеп,
Жарайын ба ішіңді?
Төгіп тастап, Балқаймақ,
Көрейін бе күшіңді?! 
Ақын жансызға жан бітіру көркемдік тәсілі арқылы бала оқырманының көз алдына “тірі” сурет әкеледі. Балалар шығармасына тән қайшылықтан туған әрекеттің қарқындылығы бала қабылдауы үшін тартымдылықты молайта түскен. Шумақтың алғашқы үш тармағы сегіз буынды болса, келесі екі тармағы алты буынға қысқарып, қалған тармағы жеті буынға өзгерген. Буын санындағы өзгеріс те оқиға екпінін, қарқынын күшейтуге ықпал еткен. 
Орыс балалар әдебиетін зерттеуші А.Бабушкинаның: “Ертегідегі динамикалық диалог тіпті ең кішкентай балалардың ойлау мен ойыны үшін материал бола алады. Ертегі кейіпкерлеріне айнала отырып, балалар таңғажайып әлемге енеді, оны нағыз өмір ретінде қабылдайды, ертегілік мораль олар үшін өмірлік моральға, бастан кешкен өмір тәжірибесіне айналады”деген пікіріне сүйенсек, автор поэмасындағы динамикалы диалог қолданысының мәніне көз жеткізуге болады. Диалог арқылы кейіпкер тартысын күшейтіп, оқиға тартымдылығын арттырған. Жеті буынды өлең жолымен берілген Бәтеңкенің, Шұжықтың, Балқаймақтың, Көк төбеттің, Сұр тышқанның, Ала мысықтың сөздері жаттауға ыңғайлы, әрі бала ұғымына сай. Балалар психологиясын зерттеуші В.В.Зеньковский пікірінше: “Ең алдымен балалардың кез келген жағдайды драмаға айналдыруды ұнататынын айта кетуіміз қажет, қандай болсын, әңгімені, ертегіні, өлеңді бала драмаға айналдыруға тырысады”. Бәтеңке, Шұжық, Балқаймақтың Төбетпен, Мысықпен, Тышқанмен, Ақ сиырмен диалогын балалардың ойыны мен инсценировкасына айналдыруға да қолайлы. 
“Шыртиып”, “быртиып”, “білеуленді”, “түйреді” сияқты бейнеге толы сөздері көркемдік әсерді туындатып, бала қабылдауына тартымды да қызықты суретті тартады. Автор поэма персонаждарының көркем бейнесін танытқан эмоционалдық-экспрессивті сөздер үндестік тапқан. “Айқайлақ”, “безілдек”, “шытынама”, “екіленбе” эмоционалды-экспрессивті сөздері лирикалық кейіпкерлердің көркем бейнесін ашып, баланың көру зердесіне айшықты көркем суретті әкеледі. Дыбыстық инерция, сонымен қатар оқиғаның юморлық реңкі күшейе түскен. Бала қабылдауы үшін тартымдылық ұлғайған. Ақын лирикалық кейіпкерлердің өзімшілдігін юмормен суреттеп, менмендікті сынайды. Поэма оқиғасына юморлық өң беруі бала эмоциясын ескерумен астасып жатыр. Ақын өзімшілдікті сынай отырып, адам еңбегін алға шығарады. Еңбектің қиындығын төрт-ақ жолға сыйдырып, ықшамды жеткізіп, бала ұғымына еңбектің қадір-қасиетін ашады. Адам еңбегінің қадірін жеткізу үшін оқиға шешімін шұбалаңқы баяндамай, ықшамды түйіндейді.
Поэмада етістікті сөздердің қолданысы оқиға динамикасын күшейтіп, бала қабылдауына сай жанды суреттерді туындатқан. Балаларға арналған шығармаларда етістік сөздерінің қолданысы жөнінде К.Чуковский: “Өйткені кішкентай баланы әдебиеттегі іс-әрекет, ондағы оқиғалардың тез алмасып келіп отыруы ғана қызықтырады. 
Олай болса, етістігі көбірек, сын есімі азырақ болғаны дұрыс” деген түйіні салмақты. Ал “Детская литература” оқулығында: “Етістікті дұрыс таңдау оқиғаның қарқыны мен жағдайдың шиеленісін ашық көрсетеді, сондықтан кішкентай тыңдарман оқиғаға өзі қатысқандай болып, ертегінің кейіпкерлеріне жаны ашып отырады” деп балалар туындысындағы етістік қызметінің маңызын аша түседі. 
Поэмада оқиға динамикасын күшейте түсу үшін етістіктерді жиі қолданады. “Ұрысты”, “керілдесті, керісті”, “айғайлап”, “тепкілеп”, “шыртиып”, “быртиып” “тырысып”, “білгірсіп”, төңкеріп”, “білеуленді”, “түйреді”, “ежірейе қарады”, “шытынама”, “екіленбе” етістіктері оқиға қарқынын ұлғайтып, персонаждар характерін ашуға қызмет етіп, ертегінің бейнелілігіне, образдылығына қызмет етіп тұр. Дыбыстардың жарасымды үндестігі (эвфония) бар, яғни ақын баланың дыбысқа құштарлығын да ескереді. Поэма бүлдіршін, балдырғандардың қабылдауына ұғынықты. Поэма оқиғасында балаларға тән қозғалыс, әрекет, энергия бар. Тартыстан туындаған әрекет, қимыл-қозғалыс баланы ертегіге қызықтырса, әрі оқиға инерциясын ұлғайтқан, әрі қозғалысқа әуес бала табиғатымен де үндескен.
Фольклорлық шығарманың сюжеттік желісі сақталғанмен, ақынның өзінше түрлендірілген туындылар қатарына М.Әлімбайдың “Алатау баурайында” ертегі поэмасы енеді. Поэманың бірінші, екінші, үшінші бөлімдерін ел ертегісінің ізімен жырлайды да, төртінші бөлімде бүгінгі Алатау баурайының көркін суреттейді. Поэмадағы кейіпкерлер – Жақы, Пернебек пен оның балалары. Үй астынан табылған кесек-кесек алтынды алып пайдаланудан Жақы мен Пернебек бас тартады. Ақын Жақы, Пернебек және оның балаларының әрекеттері арқылы еңбекшіл адамдар бойындағы адалдық сезімнің күштілігін көрсетуге тырысады. Қазының шешімімен халыққа алма бағын өсірту үшін ханға алтынды бергізеді. Алтынның күшімен алма бағын салдыртқанмен, оның жемісін халыққа бергізбеген хан, бай іс-әрекеттерінен қатыгездік пен әділетсіздікті таныту ғана емес, бала санасына айрықша әсер етерлік көп қамын ойларлық сүйіспеншілік пен жаны ашушылық секілді нәзік сезімдерді де ұялатады. 
Қатыгез хан, қатал бай,
Тартып апты топталып,
Өз жемісін таба алмай,
Қамығыпты көп халық.
Торыпты жұрт бау маңын
Сілекейі шұбырып.
Хош иісі алманың
Қытықтапты мұрынын. 
Поэмада ақынның айтпақ негізгі ойы – көпшіліктің маңдай тері сіңген еңбек жемісі көпке ортақ болуға тиіс. Алмалы өлке атанған Алатау баурайындағы өткен мұңды тіршілік пен бүгінгі бұл аймақтың думаны жаңғырған өмір көрінісі ассоцациялық тұрғыдан берілген ертегі поэмаға айналған.
Мектепке дейінгі жастағы және кіші мектеп жасындағы балалардың түсінігіне сай реалистік поэмалардың сирек көрініс беруі әдебиеттің “жылымық” кезеңдерімен, Ұлы Отан соғысының басталуымен де байланысты. Өмір шындығын көркемдік шындықпен бейнелеуде партиялық принциптің үстемдік жасауы балалар әдебиетінде шынайы туындылардың жазылуына да салқынын тигізді.
Балалар поэмасында реализмнің кемелдену басы кіші жастағы балалардың таным-түсінігіне ыңғайлап, 1916 жылғы қанды оқиғаны, уақыт, тарих шындығын бейнелеп жазған Б.Майлиннің “Кемпірдің ертегісі” (1927) атты туындысынан өрістеді. 
“Айтшы, әжетай! Айтшы, айтшы, ертегі!
Ертегің ше – еліктіріп ертеді.
Ерте күнде, өзің айтқан “ерікті”
Елдің, жұрттың кімдер сонда көркі еді? –
деп поэма оқиғасын ертегіге қарай бейімдеуі, сұрақ-жауап формасында берілуі – тарихи шындықты бала ұғымына айшықты да нанымды бейнелеуі үшін қолданылған ақындық тәсілдің бірі. Дауысты дыбыстардың да үндесе қолдануы оқиғаның көркемдік мәнермен басталуына, баланың шығармадан эмоциялық әсер алуына да ықпалы бар. Ақын тарихи тақырыпты сәби санаға жеткізудің амалын көрсетеді.
“...Көзімді аштым “ене”деген дауысқа,
Бұл деймін, жақында ма? Алыста?
Үсті-басын қып-қызыл қан жауыпты,
Апырм-ау, бұл, – деймін, – келін байғұс па?!
Келін екен: қып-қызыл қан – өз қаны,
Орған бет пен жасын төккен көз қаны,
“Ене-жан!” – деп, сүйемелдеп басымды,
Мені есіркеп, мені орнымнан қозғады.
Мына саусақ неге қалған молақ боп,
Сені алдаушы ем: “Іштен туған шолақ” – деп,
Төрт саусақты бірден қырқып кетіпті,
Қылышпенен сілтегенде орап кеп...” –
деп жалғыз ұлын патша әскеріне бергісі келмеген ананың әрекетін, сол қанды оқиғаның шындығын бала жүрегін шым еткізер тәсілмен суреттей білген. Поэмадағы кейіпкерлердің эмоциялық көңіл-күйін түрлі оқиғада әсерлі бейнелей отырып, сол 1916 жылғы патша әскерлерінің қазақ халқының әр отбасына әкелген зұлматын бала оқырманның шындық тұрғыдан түсінуіне жетелейді. Кейіпкерлердің жан әлеміндегі психологиялық иірімдерді (жалғызын қимаған аналық махаббат, аяулы жарына деген ыстық сезім) де кіші жастағы балалардың ұғымына сыйымды етіп өрнектейді. Ақын балалар эпикалық поэзиясында саяси-қоғамдық, тарихи-тақырыптарды балалардың жас ерекшелігіне сай бейнелеудің жолын салды.	
Балалар поэмасында тарихи тақырыпты реализм әдісімен жазу дәстүрі Ө.Тұрманжановтың “Карл”, “Пулемет”, Қ.Әбдіқадыров “Батыр”, Қ.Мұқышевтің “Арқадағы айқас”, Қ.Ыдырысовтың “Саяхат” т.б шығармаларынан сирек те болса көріне бастады. 
Қазақ балалар әдебиетін қалыптастырған классик қаламгердің бірі – Ж. Аймауытов. “Жаман тымақ” (1929) поэмасы – кіші жастағы балалардың тіліне ықшамдап жазылған сатиралық туынды. Оқиғаның инерциялы басталуы да балалардың жас ерекшелігін ескерумен орайласып жатыр. Жеті буыннан бірден сегіз буынға алмасуы да оқиға тартылымдығына ықпал етерлік. Сорлы кедей қалбаңдап, //Жаман тымақ жалбаңдап тармағының ертегінде бес рет қайталана қолданылуы да бала қабылдауына әсерлі. “Қалбаңдап”, “жалбаңдап” бейнеге толы сөздері кейіпкер мінезін танытумен сабақтаспақ. Лирикалық кейіпкердің ақсақалға, болысқа, молдаға, байға, начальникке келуі тәрізді оқиғалар тізбектеле, екпіндей өрбуімен тартымды. Ертегі кейіпкердің қимыл-әрекетін сипаттау басылымдығымен, оиғалардың тез алмасып отыруымен ерекшеленеді. Ақын баланы жалықтырып алмау үшін оқиғаны жинақы да ықшамды өрбіткен, Қазан төңкерісіне дейінгі қазақ еліндегі тыныс-тіршілікті, төңкерістен кейінгі қазақ қоғамындағы заман шындығын сатира тілімен өткір өрнектеп, бала танымына Жаман тымақ бейнесі арқылы суреттеп берген. Поэманың ұтымдылығы уақыт шындығын бала қабылдауына ықшамдап, нанымды жеткізуінде.
Жаман тымақ бүрісіп,
Құлақтары құрысып,
Көп қағаздың ішінде,
Жатушы еді құнысып. 
Жаман тымақ жалп етті,
Құлақтары салп етті. 
Телпек тұрды “уралап”,
Шәрке шықты домалап,
Тымақ жатыр сығалап,
әкетті бәрін арбалап. 
Жаман тымақ со кезде,
Жан біткендей лезде
бір құлағы селт етті,
өзінен-өзі селк етті. 
Сонда тымақ желпінді,
құлақтарын сілкінді:
тамақты бір кенеп ап:
білекті бір білеп ап:
“мен – кешегі “ малақай”
күнім туды: “Алақай!”
“түй желкеге,түй”деді
қорықпай қалай бүй деді. 
Бұл эпизодтар – Жаман тымақтың кешегі және бүгінгі өмірінің көрінісі. “Бүрісіп”, “құрысып”, “құнысып”, “жалп етті”, “салп етті”, “сығалап”, “селт етті”, “селк етті”, “желпінді”, “сілкінді” бейнелі сөздері Жаман тымақ бейнесін ашуға ықпал етумен қоса, балалардың ертегі мазмұнын эмоционалды қабылдауына әсер етерлік мәні зор.
Ғалым Сағынбекұлы Р: “Жаман тымақ – кешегі қазақ қауымының бодандық бұғауында, отаршылдық-империялық саясаттың салқыны мен салмағы батқан жиынтық бейне. Автор осы кейіпкерлер арқылы болмыс-құбылыстарды дидактикалық бірлікте ұштап, осының негізінде қазақ өмірін, кәсіп-тірлігінің ең негізгісі “соқырдың тілегені – екі көзі” дегендей, осы елдің (қазақтың) өткен тарихы мен тағдырын сатиралық элементтерді молынан қолданып, сықақ өлең үлгісімен нанымды, бейнелі, өткір жеткізеді”, – деп Жаман тымақ бейнесін ашарлық пікір білдірген.	
Ж.Аймауытовтың сатиралық поэма жазудағы көркемдік дәстүрі кейінгі балалар эпикалық поэзиясында жалғасын тапты. Ө.Тұрманжановтың “Құмырсқалар, аралар – қиыспас дос, құдалар” поэмасы – классикалық поэмаға айналған туынды. Балалар әдебиетін зерттеуші ғалым Ш.Ахметов: “Бүкіл дүниеге, бүкіл табиғатқа жан беріп, меңіреу тасты да, қырдың қылтанағын да, сылдыраған бұлақты да, майда қоңыр желді де, гүл үстінде ұшып жүрген көбелекті де сүйіспеншілік тілмен, өмір тілімен сөйлетеді ақын. Бұл өлеңінде ол романтиканы кеңінен қолданған”, – деп ақын поэмасының жазылу мәнерін романтикамен байланыстырады. Ал ғалым Б.Кенжебаев: “Ө.Тұрманжановтың балаларға арналған ертегі поэмалары да көп. Олардың ішінде: “Құмырсқалар, аралар – қиыспас дос, құдалар” секілді кезінде сыйлық алған үздігі де бар. Ертегі поэмаларында ақынның мынадай ерекшеліктерін аңғарамыз. Кейбірі – аңыздық сипатта жазылады. Енді бірі – мысал секілді, тәлімдік ой хайуанаттар тірлігі, әрекеті арқылы беріледі. Балаларға айтар ақыл, берер тәлім шығарма астарына бұғыныңқы орналасып, оқушылар бойына сіңімді беріледі”, – деп ақынның ертегі поэмасының ерекшеліктеріне назар аудартады. Е.Құлымбетов: “Өзінің құрылысы жағынан бұл ертегі – романтикалық поэма... Араның сән-салтанатты тұрмысы, той жасауы, дүйім жұртқа жар салуы – баршасы еңбектің арқасы. Бірақ бұл – тек адам қоғамына тән құбылыс. Өтебай мұны жәндіктер дүниесінің тіршілігі арқылы көрсетіп, оларды саналы тіршіліктің иесі адамға дейін көтереді. Оны романтикалық ауқымға жеткізіп, келісті суреттейді” деп пікір білдірсе, Қ.Ергөбеков: “Қазақ балалар поэзиясында мысал көп дегенімізбен, “Құмырсқалар, аралар – қиыспас дос, құдалар” секілді классикалық үлгі сирек. Балалар әдебиетіндегі сатиралық жанр үлгілері жайында пікір айтқанда, ақынның мысалдары хақында ой тербегенде негізінен “Құмырсқалар, аралар – қиыспас дос, құдалар” мысал поэмасына кеңінен тоқтауымыздың сыры да осында. Ертегі сарынмен басталып, өтірік өлең үлгісінде тәмамдалатын “Құмырсқалар, аралар – қиыспас дос, құдалар” ұзақ уақыт балалар әдебиеті үшін көркемдік өлшемге айналарлық шығарма, мысал-поэманың асыл үлгісі” дейді. Жоғарыдағы пікірлерден соң ақынның классикалық туындысы жанрлық жағынан (ертегі поэма, мысал поэма, әлде романтикалық поэма) поэманың қай түріне жатады деген сұрақ туары анық.
“Жалпы, әр жанр “таза қалыпта” кездесе бермейді. Бір туындыда бірнеше жанр элементтері тоғысып жатады. Кейде олар өмірді барлық күрделілігімен, көп қыртыстылығымен көрсету үшін әдейі тоғыстырылады. Сонда қай жанрдың белгілері мол болып, бірінші қатарда тұрса, туынды сол жанрға жатқызылады”, – деген ғалым Т.Қожекеев пікіріне сүйене отырып, ақын поэмасында ертегі, мысал, романтикаға тән белгілердің көріну деңгейін бажайлайсақ, Ө.Тұрманжановтың “Құмырсқалар, аралар – қиыспас дос, құдалар” поэмасында сатиралық шығармаларға тән бейнелеу тәсілдері (әсірелеу, тұспалдау, жеңіл ажуа, ашы мысқыл, кекесін) кең қолданылған.
Еңбек зейнетін дәріптеуге арналған бұл поэманың құндылығы біраз зерттеу еңбектерде, мақалаларда аталған. Ш.Ахметов, Ә.Тәжібаев, Б.Сарбалаев, А.Асылбеков, Қ.Ергөбеков пікірлерінен ақын поэмасының ерекшеліктері: еңбекті нақыштай білу шеберлігі, туынды көркемдігі, бала психологиясына лайық жазылуы көрінеді. К.Чуковский “балалар өлеңінде қызықты материал, айқын сурет, ырғақ пен үйлесім, әуезділік, түр мен мазмұн бірлігі болуы шарт” деп жазса, осы заңдылық ақын поэмасында сақталған. 
Ертегі сарынмен басталып, шешімі өтірік өлеңмен түйінделген поэманың аты да (“Құмырсқалар, аралар -– қиыспас дос, құдалар”) бала оқырманның қабылдауына әсер етерліктей. Мұнда “қ” қатаң дыбысымен басталған сөздердің көптік тұлғадағы қолданысы поэма оқиғасына әрі дүркінділік, қарқындылық сипатты дарыта түссе, әрі поэманың негізгі өзегі еңбек тақырыбы болғандықтан, еңбек екпінімен іштей үндестік тапқан. Поэмада ақын суреткерлігі бірден танылады. Ормандағы аралардың мекенін, аралар жарлығына жиналған жәндіктердің әрекетін, құдалық шартының тойға ұласуын әсерлі де бейнелі тілмен өрнектейді. Есекқұрттың есерленуі, құмырсқа, көбелек, шыбын, шіркей, бөгелектің аттануы, маса, сона, инеліктің баптануы, қырықаяқ кене, өрмекшінің бәйгеге асығуы, жұлдызқұрттың жыбырлап, шапқылауы, инелік пен көбелектің паңдануы, бүгелектің қобыз тартып, қырындауы, кене, сона, тас күйенің дүрдиуі, көбелектердің күлпілдеуі, инеліктердің үлпілдеуі – қиялшыл, әсершіл бала ой-сезіміне күшті ықпал жасайтын нәзік суреттер. Ақын табиғаттағы жәндіктерге жан бітіре суреттейді. Бейнелі суреттер баланың көру зердесіне, көркемдік талғамына лайық өрнегін тапқан. Көсемшелі етістіктер қолданысы өнер көрсетуге асыққан жәндіктердің әрекетін ойнақы жеткізуге қызмет етіп тұр. К.Чуковскийдің: “Балалар әрқашан қозғалысқа көп көңіл аударады – ол тегі балалардың өздері өмірде белсенді іс-қимылға жақын тұратындығынан болса керек” деген пікіріне сүйенсек, ақын поэмасы балаларға арналған туынды болғандықтан қимыл-қозғалысқа, динамикаға толы.
Оқиғаны бірінен соң бірін туындатып, персонаждар характерлерін диалог арқылы аша түседі. Өзбек балалар әдебиетін зерттеуші С.Ирисходжаева пікірінше: “Диалог кейіпкердің мінезін ескерген жағдайда жақсы құрылады, сонымен қатар, оқырманның психологиясы мен даму деңгейін ескеру керек. Балалар әдебиетіндегі диалогқа қойылатын басты талаптардың бірі қарқындылығы (динамичность) мен табиғилығы болып табылады”. Автор көбелектің, инеліктің сауықшылдығын, масаның қанқұмарлығын, өрмекшінің өтірікшілдігін сатира тілімен сипаттай отырып, құмырсқаның әрекетін, оның табиғи түрде еңбек сүйгіштігін даралайды. Көбелек, инелік, маса, өрмекші тәрізді өнер көрсете білмесе де, қарапайым еңбегімен құмырсқа озады. Құмырсқа сипаты:
Сәндікпен жоқ саудамыз,
Қоңырқай қара шаруамыз,
Астыққа толған ауламыз.
Біз кәдімгі құмырсқа,
Туған жанбыз жұмысқа
Үйді өзіміз саламыз,
Дәнді өзіміз аламыз,
Күнге күйген денеміз,
Сондықтан біз қарамыз.
Төгілгенді жинаймыз,
Шашылғанды табамыз. 
Ақын құмырсқа арқылы жер бетіндегі тіршілік үшін басты идеал боп табылатын еңбекті дәріптейді. Қарапайым еңбектің құндылығын бала санасына жеткізеді. Еңбектің озықтығын әр жәндіктің өнеріне баға берген ханшайымның жауаптары арқылы да дәлелдей түседі.
–Көбелек құда, көбелек!
Өнердің өзге бір бөлек.
Құр сауық қарын ашырар,
Өнерлі ұл елін асырар
“Артық екен бағаңыз”,
Сауықшыл екен балаңыз.
Инелік, көбелек, өрмекші, масалардың түрлі қимылдарды да өнер, бірақ мағынасыз, еңбексіз, пайдасыз өнерден еңбектің артықшылығын құмырсқа арқылы танытады. Еңбектің арқасында құмырсқа үлкен мәртебеге ие болады. Аралар мен құмырсқаларды табыстырған да еңбек. Фольклорлық дәстүрді сақтай жазуы (аралардың жар салуы, құдалық дәстүрі, қыз жасауын көруге шақыру, отыз күн ойын, қырық күн тойын өткізу) поэманың ұлттық сипатын көтере түскен. Ақынның бұл поэмасы ұлы Абайдың “Шегіртке мен құмырсқа” (Крыловтан) атты атақты мысалымен де үндес. Поэма оқиғасы қызықтылығымен, тілінің бейнелілігімен бала эмоциясына әсерлі, логикасына қонымды. Автор туындысы балалардың қабылдауына лайық ойнақы жазылуымен ерекшеленеді. Поэма бастауыш сынып жасындағы балаларға арналған. Д.К.Эльконин осы жастағы балалар психологиясына: “Бастауыш мектеп жасының негізгі жаңа құрылымы оқшауланған логикалық-сөйлеу және ойлау. Оның пайда болуы балалардың өзге танымдық үрдістерін түбегейлі өзгертеді. Осы жаста жаттағанын ойына сақтап, ойлана отырып қабылдайды” деп түйін жасаған. Осы тұрғыдан қарасақ, ақынның “Құмырсқалар, аралар – қиыспас дос, құдалар” поэмасы 9-10 жастағы балалардың ойлау, қабылдау ерекшелігіне сай.
Фантастика фольклордан (қиял-ғажайып ертегілер, тұрмыс-салт ертегілер, хайуанаттар жайлы ертегілер, батырлық жырлар т.б) бастау алатыны белгілі. 1950 жылдары ғылыми болжамға, ғылым кеңістіндегі жаңалықтарға негізделген фантастикалық туындылар жазыла бастады. Осы әдеби құбылыс балалар эпикалық поэзиясында да көрініс тапты. Оған 1950 жылы жазылған Қ.Мұқышевтің “Жақанның арманы” поэмасы дәлел. Кейіннен Қ.Баянбайдың “Ұшу”, Ә.Табылдиевтің “Ғажап бала Ғалымбек”, “Темір айдаһар мен қарлығаш”, “Сырлы қала”, А.Сопыбековтың “Айға сапар” поэмаларымен толықты. Қ.Мұқышевтің “Жақанның арманы” поэмасында қанатты машина жасап, Жер-Көкті шарлау, ғарыш кеңістігінің құпиясын білеуге ынтық он бір жасар бала қөңілі, арманы түсі арқылы баяндалады. Ақын поэмасында ертегілік сарын да, реализм элементтер де бар, ол: Марсқа Жақанның әтешін ала кетуі мен ғарышта тілдесіп жүруі, Марсқа сапар жасаған түсінің берілуі тәрізді оқиғалардан көрінеді. Поэмадағы фантастикалық оқиғалардың өрбуі Жақанның Марс адамдарымен кездесуінен бастау алады.
Сартылдап қос қанаттары,
Жарқырап күнге шағылып,
Келген қонақ кім деп бәрі,
Көруге келеді
Ағылып.
Өңдері қызыл күлгін
Жақан қарап тұр таңданып.
Еркегі кім?
Әйелі кім?
Білу қиын,
Адам танып.
Иектерінде сырғасы бар,
Еп-ерсі кісі көргісіз.
Киімдері таңдақ шұбар
Не зат екені белгісіз.
Көздері маңдайға біткен.
Қасы
Үстінде емес,
Астында
Етінің сауы жоқ түктен
Қарекеті бар бастың да...–
деп, ақын фантастикаға тән қиялмен ғарыш адамдарының бейнесін жасайды. Бұл фантастикалық туынды жазудағы ақынның алғашқы ізденістері десек те болады. Автор поэмада ғарыш адамы мен Жерден келген адамның арасында тартыс, конфликт оқиғаларды өрбітсе, шығарманың мазмұны да, жанрына тән сипаттар да мол ашылар еді. Поэмада автор әдептілік, сыпайылық тәрізді қасиеттерді алға тартады. Ол Марс адамдарының Жақанға ізеттілік таныту тәрізді оқиғадан байқалады. Қ. Баянбайдың “Ұшу” поэмасында космонавт ағай мен он екі баланың Айға сапар шегуі суреттеледі. Ғарышта адам салмағының жеңілдеуі тәрізді ғылымда дәлелденген оқиға өріс алған.
Қалқып қана ауада
Қауырсындай тұр мысық.
Құлаш жайып бала да
Ұмтылды оған тырмысып.
Сол мысықтың артынан
Қуған кезде
Байқамай
Су бетінде қалқыған
Болдық жеңіл жаңқадай. 
Автор поэмасында ғылыми фантастикалық оқиғалардың  фрагменттері ғана көрінеді. Туындыда реализм басым. Автор айға сапар шегіп бара жатқан балалардың ғарыш кемесіндегі салмақсыздық тәрізді көріністі суреттеуге мол орын берген. Ғарыш кемесіндегі балалар әрекетіне ғажайып, қиялға толы оқиғаларды енгізсе, жанр талабымен де үндесе түсер еді. Поэмаға әр берген тәсіл – алты жасар Қанаттың қылықтарын юмормен көмкеруі. А.Сопыбековтың “Айға сапар” поэмасында айдағы құбылыстар, ғылымдағы болжамдар төңірегінде оқиға өрбиді. Кейіпкер – Естай бала, оның әжесінен естіген Ай жайлы аңызын еске алуы да балалық түсінікпен орайласып жатыр. Ақын поэмада халықтық аңызды да кіріктіреді. Бұл халықтық түсінік  пен ғылымдағы түсінікті түйістіре отырып, мұнда бала танымын ғылымға қарай жетелеу бар.
Бұрқырады ақ жалын,
Кнопкасын басқанда.
Көрмей қалдым ар жағын,
Тік атылдық аспанға.
Әппақ жалын бұрқырап,
Қалып кетіп барады.
Ақ корабль зырқырап,
Алып кетіп барады,–
деп космос кемесін сипаттауы ауыз әдебиетіндегі батырлар жырындағы тұлпарларды еске салады. Автордың Ай ғаламындағы құбылыстарды бейнелеуі де фантастика жанрына сай өрнегін тапқан.
Қ.Мұқышевтің, Қ.Баянбайдың поэмаларымен салыстыра қарағанда, Ә.Табылдиевтің “Ғажап бала Ғалымбек” поэмасы фантастикаға тән сипаттарымен ерекшеленеді. Ол ерекшелік: ғылыми-фантастикалық қиялдың басымдығы. Кейіпкерлері де фантастикалық туындыға сай алынған. Олар – Жер-Ана, ғалым Мирбек, робат бала Ғалымбек және залым Мискер ғалым, оның қолынан жасалған тыңшы робот. Автор поэмасында суреттеліп отырған оқиғалар физика мен механика ғылымындағы жаңалықтармен сабақтасады. Поэма оқиғасы Ғалымбек пен тыңшы баланың Жер-Ананың тыныштығын бұзған ядролық қаруды жою, адамзаттың бейбіт өмірін бұзбау тәрізді тартысына құрылған. Фантастикалық кейіпкердің қимыл-әрекеттерін, қабілеттерін “күн құдіреті бар”, “биоток күші бар”, “телепатия арқылы күрес ашу”(Мирбек ғалымның робат баласы Ғалымбек), “гипнозбен ұйықтату”, “сәулемен от қою”(Мискер ғалымның тыңшы баласы) тәрізді ғылыми-фантастикаға тән сөз өрнектерімен бедерлеуі де фантастикаға тән ерекшеліктерімен үндес.
Ер Ғалымбек алысты,
Қарсыласы қарысты,
Өлуге де барысты.
Бірін-бірі алқымдап,
Алысқанда жарқылдап,
Тас шыдамай жылады,
Тау өртеніп, құлады,–
деген көркемдік эпизодта фантастикаға қоса, ертегіне де тән сипат көрінеді. Бұл поэмадағы тартыстың басталған кезеңінің көрінісі. Мұнда батырлар жырындағы баяндау тәсілі де байқалады. Аталмыш туындылардың бәрі ғылымға мәлім болған, ғылым ашқан жаңалықтар негізінде жазылды. Қазақ балалар фантастикалық поэмасындағы тақырып – ғарыш адамдарымен байланыс, ізгілік үшін ғарыш тұрғындарымен қақтығысу, ғарыш әлеміне сапаға шығу, барлау. Балалар әдебиетінің эпикалық поэзиясында күні бүгінге дейін ғылыми фантастикалық тақырыптың өрісі тар шеңберде қалып отырғандығы аңғарылады. Ізденістер бар болғанымен де өркендеуі баяу. Оқиға тек қана фантастикалық әлемде болатын, ғылыми фантастикалық идея төңірігіндегі сюжетті шығармалар балалар эпикалық поэзиясында сирек.
Жинақтап айтар болсақ, балалар әдебиетінің кеңістігінде поэманың жазылуы 1920 жылдары Б.Майлин, М.Жұмабаев, Ж.Аймауытовтардан басталған және фольклорлық дәстүрді берік ұстана отырып дамыған. Бұл әдеби үрдіс өз алдына дарашыл (индивидуальность) балалар поэмасының тууымен және оның кең қанат жаюына жол ашылуымен сабақтасты. Балалар поэмасының тууы, қалыптасу кезеңінде ел қорғау, отан сүю, елдің, жердің шығу тарихын, ұлттық кәсіпті таныту, еңбекті бағалау, азаматтық соғыс жылдарында ел өміріндегі қиындықтарды, кеңес өкіметі құрылуы кезеңінде қазақ қоғамындағы шындықты бала ұғымына сай бейнелеу, баланың танымы мен қиялын шыңдауды мақсат еткен ғылымға негізделген оқиғалар өрнегін тапты. XX ғасырда қазақ балалар поэмасының мына түрлері әдебиет кеңістігінде орын алды: ертегі поэма, аңыз поэма, мысал поэма, реалистік поэма, сатиралық поэма, фантастикалық поэма. Алайда тарихи өрісі кең түрі – фольклорлық дәстүрдегі поэмалар. Балалар поэмасының бүгінгі жеткен биіктіктерін анықтау үшін, оның бұған дейінгі туу, қалыптасу жолын бағамдау қажет. Қазақ ақындары дайын мәтіндердің арқауын ширатып, оның поэтикалық әсерін күшейтіп, ең ғажабы – шығыстық байырғы “нәзира” үлгісімен қайта тудырып, қазақ баласының ұлттық танымына сай етіп, тыңнан тудырды. Бірақ олар фольклорлық сарынды, фольклорлық қалып-канонды сақтап отырды. Балаларды ертегілер әлеміне енгізетін, олардың ойын байытып, қиялын ұшқырландыра түсетін дайын сюжеттерді ақындық тілмен көркем кестеленген поэтикалық шығарманың маңызын жоққа шығаруға болмайды. Фольклорлық шығармалар желісіне немесе нағыз түпнұсқаға негізделген көркем проза немесе поэтикалық шығарма қандай жағдайда да авторына бағынышты болатыны да шындық. Автор әдеттегі ертегі кейіпкерлерінің бастан кешкен оқиғаларын суреттегенде көп жағдайда баланың жас ерекшелігін, бүгінгі күн баласының сұраныс-тілегін ескеріп отыратыны да белгілі. Ол кейде дайын мәтін табиғатын бұзатыны, жалпы фольклорлық принципке нұқсан келтіретінін де жоққа шығармаймыз. 
Бекіту сұрақтары:

1. Қазақ балалар поэмасының қалыптасу жолдарын көрсетіңіз.
2. Б.Майлин – балалар поэмасының негізін салушы. Дәлелдеңіз.   
3. Ж.Аймауытовтың балаларға арнап жазылған тұңғыш сатиралық поэмасын атаңыз.
4. Фольклор мен балалар поэмасының өзара сабақтастық жолдарын көрсетіңіз. 
5. М.Жұмабаевтың қазақ балалар поэма жанрының қалыптасуына қосқан үлесін саралаңыз.
6. Ө.Тұрманжановтың «Құмырсқалар, аралар – қиыспас дос, құдалар» эпикалық туындысы поэманың қай түріне жатады?
7. Аңыз поэмалардың ерекшеліктері қандай?
8. Фантастикалық поэмалардың ерекшеліктері қандай?

II ТАҚЫРЫП

ФОЛЬКЛОРЛЫҚ ДӘСТҮРДЕГІ ПОЭМАЛАР

     	  Мақсаты:  Фольклорлық дәстүрдегі поэмалардың өзіндік қалыптасу жолдарын көрсете отырып, жанрлық ерекшеліктерін ұғындыру. Фольклорлық дәстүрдегі поэмалардың идеялық-тақырыптық мазмұнына, сюжет, композиция құрылымына талдау жасау. Әр ақынның стилін айқындау.
	Тірек сөздер: фольклорлық дәстүрдегі поэма, миф, сюжет, композиция, стиль, фольклор мен реалистік стильді кіріктіру тәсілі, сөз ойнату тәсілі, жандандыру тәсілі, романтикалық сурет, поэтикалық өңдеу.
	Жоспары:
1. Фольклорлық дәстүрдегі поэмалардың қалыптасу, даму жолдары.
2. Ө.Тұрманжановтың «Ғажайып бағбанның алтын алмасы мен Асан бала туралы ертегі» поэмасындағы суреткерлік шеберлігі. Ә.Табылдиевтің «Ғажайып бақ» ертегі поэмасындағы идеялық-тақырыптық ізденісі.
3. Ж.Смақов – балалар поэмасының шебері. Ғ.Ақпанбектің «Адамды АЛЛА жаратты» аңыз поэмасының рухани мәні.
4. М.Жаманбалиновтың «Күж жалмауыз бен Білек батыр» ертегі поэмасында ерлік пен елдіктің көркем бейнеленуі. Ә.Тәжібаевтың «Толағай» поэмасының жанрлық ерекшелігі.
5. Қазақ балалар аңыз поэмаларының тәрбиелік, танымдық, көркемдік мәні (М.Әлімбай «Найзагер», Ж.Қашқынов «Қыран тағдыры», Ө.Ақыпбеков «Тайтөбе», Қ.Мұқышев «Күй аңызы»).
6. Фольклорлық дәстүрдегі поэмалардағы идеялық-тақырыптық, көркемдік ізденістер (Ө.Тұрманжановтың «Орман ертегі», Ж.Смақов «Ұзын аяқ», Т.Молдағалиев «Орман қызы» т.б.).

Қазақ балалар әдебиетінің мазмұндық жағынан толысқан, заман, қоғам, бала өмір шындығын суреттеудегі көркемдік әдіс тәсілдердің байыған, көркемдік ізденістердің кеңейген тұсы да ХХ ғасырдың 60-80 жылдары еді. Осы кезеңде балалар әдебиетіндегі поэма жанрының да көкжиегі ашыла түсті. Әдебиеттің даму белесінде өмірге келген балалар поэмасының тақырып аясы кеңіді, оқиғалар желісінің қызықтылығы, шымырлығы, ойнақылығы, қарқындылығы, құбылмалығы, шытырмандығы артты, характерлердің даралығы, әртүрлілігі өсті, бір топ балалар қаламгерлерінің келуі де балалар поэмасының кәсіптік деңгейін көтерді. Мұндай әдеби құбылыс фольклорлық дәстүрдегі поэмалардың дамуына да әсер етті.
Қазақ балалар әдебиетінде идеялық-тақырыптық мазмұны, сюжет, композиция құрылымы, көркемдік, жанрлық ерекшелігі тұрғысынан фольклорлық үлгідегі поэмалардың өзіндік қалыптасу жолдары бар. Осыған орай, ертегі поэмалардың даму тенденциясы жайында ғалымдардың пікірлерін келтіруді жөн санадық. Өзбек балалар поэмасын зерттеуші Т.Абдукулов фольклорлық сюжетті ертегі поэмада қолданудың үш түрлі ерекшелігін көрсеткен: “1) Ертегі сюжетін поэтикалық түрде қайта әңгімелеу; 2) бір немесе бірнеше ертегілер негізінде және шығармашылық қайта өңдеу негізінде жаңа ертегі жасау; 3) ертегілер мен дастандардың желісін пайдалана отырып жаңа сюжет жасау. Ертегі сюжетін поэзия тіліне айналдыру кезінде екі тенденция бар: біріншісі, халық ертегілерінің сюжеттік желісін сақтау, екіншісі, халықтық ертегі мотивінде халықтық пен реализм белгілерін күшейту”. Тәжік балалар поэзиясын зерттеуші М.Файзуллаева үш топқа жіктеген: “Бірінші топқа нақты халық ертегілерінің поэтикалық формалары болып табылатын шығармалар жатады және сюжет мазмұндарымен осындай шығармалардың сюжеттері мен образдарында айтарлықтай өзгеріс байқалмайды. Екінші топқа негізінен халық ертегілері құрайтын, бірақ авторлар тарапынан сюжетіне, композициялары мен образдарына өзгеріс енгізген поэма-ертегілер жатады. Үшінші топқа сюжеті түпнұсқадан толық өзгерген поэма-ертегілер жатады”, беларусь балалар әдебиетін зерттеуші Л.В.Хришенович те үшке жіктеген:“1) Халық ертегілерінің әдеби өңделуі; 2) Ертегі сюжеттерін поэтикалық интерпретация әдісімен өңдеу; 3) Фольклорлық образдарды, тақырыптарды, мотивтерді топтамалық-метафоралық қайта өңдеу”, азербайжан балалар әдебиетін зерттеуші А.С.Мирзоев та үш жолын көрсеткен: “1) Халық ауыз әдебиетінен алынған тақырыптың кей тұстарын өзгерте отырып жасалған шығармалар; 2) фольклорлық сюжеттердің кейбір оқиғалары негізінде жаңа шығарма жасау; 3) нақты фольклорлық сюжетті пайдаланбай, фольклорлық стильдегі дара шығарма жасау”. Ал сыншы Қ.Ергөбеков фольклорлық дәстүрдегі поэмалардың қалыптасуының төрт жолын көрсеткен: “Бірінші, ауыз әдебиетіндегі ертегі, аңыздың ізімен жырлау. Яки, бұрын өлеңмен, қара сөзбен жырланған ертегіні балаға лайықты поэзия тілінде айтып беру. Екінші ерекшелік, фольклорлық шығарманың ізімен, жаңаша, жаңғырта жырлау. Әдебиеттегі бұл тәжірибеге ой жүгіртсек, көбіне фольклорлық шығарманың нобайы, сюжеттік сұлбасы сақталғанмен, ақын оны өз ойы, өзіндік концепциясымен жаңаша түрлендіріп, құлпыртып жіберіп отырады. Үшінші ерекшелік – ертегі, аңыздың көркемдеуші құралдарын кеңінен пайдалана отырып, өзінше тың ертегі-поэма жазу. Ертегі поэма жазудың ендігі бір ерекше түрінің қазақ балалар әдебиетінде пайда болғанына көп уақыт өте қойған жоқ. Төртінші деп топтауға келетін ол ерекшелік – ерте, ерте, ертеде деп бастай ма, болмаса басқаша кілтін таба ма, автор, әйтеуір бүгінгі балалар өмірінен (жалпы бүгінгі өмірімізден) ертегі поэма жазу”.
Біз ғалымның (Қ.Ергөбековтың) үшінші, төртінші ерекшелік деп топтап отырған ертегі поэмаларынан елеулі айырмашылық байқап отырған жоқпыз. Өйткені бүгінгі балалар өмірінен жазылған ертегі, аңыз поэмаларда да фольклорға тән көркемдеуші құралдар пайдаланылады. Сондықтан бұл екі ерекшелікті тұтастыра қарастырғанды жөн деп білеміз. Түйіндер болсақ, ғалымдардың бұл жүйелеуінен балалар поэмасының генезисі фольклормен сабақтасатыны танылады. Яғни, қазіргі қазақ балалар поэмасында үш ерекшелік (ауыз әдебиетіндегі ертегі, аңыз түпнұсқасы негізінде жырлау, фольклорлық шығарманың қайта өңдеу немесе фольклорлық шығарманың ізімен жаңарта жырлау, соны ертегі, аңыз жазу) қамтылды. 
Балалар әдебиетінде еңбек тақырыбын жырламаған ақын кемде-кем. Әр қаламгердің баланы еңбекке араластыру, еңбекті бағалау, еңбектің мәнін ұғындыруда өзіндік ізденістері қандай дегенде, бірі фольклорлық ертегілердің сюжеттік желісін сақтаса немесе поэтикалық өңдеу жасаса, енді бір қаламгерлер авторлық жаңа ертегі, аңыз поэмаларды ұсынды.
Халықтық ертегіге тәуелсіз, тыңнан жазылған туындының бірі – Ө.Тұрманжановтың “Ғажайып бағбанның алтын алмасы мен Асан бала туралы ертегі” поэмасы. Поэманың бірінші бөлімінде-ақ кішкене оқырман қиял-ғажайыпқа толы оқиғаға куә болады. Бұған алманың “сары балға суарылып”, “қызыл таңға сыландырып” өсірілуі, бағбанның жан-жануардың, құстың, жер мен көктің, судың тілін білуі, ғажайып мекендегі алтын қақпаны қара аюдың күзетуі, адал жанға маң-маң басып есік ашуы, қара ниеттіге тас боп қатып қалуы дәлел. Баланың қиялына түрткі жасап, ертегіге баурап аларлықтай бастауы ақынның бала психологиясына жетіктігінің көрінісі.
Асанның алтын алма бағына сапарға дайындығы (жеті құрал әзірлетуі, жеті етік тіктіруі, мергендікті үйренуі), анасы мен ел қариясынан бата алуы, өзімен ала күшікті ала кетуі бала логикасына сыйымды. Ақын бала қабылдауына сіңімді болу үшін өмірде болатын реалистік суретті қабыстырады. Поэмада Асан бала зерек, ақылды, батыл, көпшіл. Мұның өзіндік себебі бар. Ғажайып алтын алма бағына жету үшін көп қиындықтар кездеседі. Алтын алманы оңайлықпен қолға түсіру де мүмкін емес. Сол үшін жақсы мінез бен ақыл қажет. Автор бала санасына ақылдылық пен батылдылықтың қажеттілігін жеткізеді. Асанның таймен жарысы, суда балықша жүзуі, ала күшікті ерте кетуі балалар өміріне тән құбылыс. Балалар өміріндегі осы бір шындықты сәтті енгізген.
Асан баланың жеті аждаһар, алты аждаһар, жалмауыз кемпірмен шайқасын ертегінің эстетикалық заңына сай бейнелейді. Асанның аждаһарлармен, жалмауызбен шайқасы поэма оқиғасын шарықтатып, шиеленістіре түскен. Поэма тартысты сюжетке құрылған. Аждаһар, жалмауыз кемпірмен шайқас, ала күшіктің қауіпті алдын-ала сезуі, жұмбақ тілде сөйлеуі, құстардың аспанда қиқу салып, аждаһаны қанатымен соғып, балаға жәрдемдесуі – фольклорға тән ерекшеліктер. Жалмауыз кемпір, алтыбасты, жетібасты айдаһарлар – көнеден келе жатқан мифтік персонаждар. Дәстүрлі қалыптасқан ертегі кейіпкерімен ақын әрі тартысты күшейтіп, лирикалық кейіпкер бейнесін ашса, әрі баланы қызықтыру тәрізді ертегі шартын орындайды, әрі поэманың негізгі түйіні – еңбектің зейнеті қиындықсыз келмейтіндігін дәлелдей түседі.
Ақын ең алдымен аждаһарлар мен жалмауыз кемпірдің қорқынышты кейпін суреттеп алады:
Жеті аждаһар жолда жатқан,
Талайларды жұтқан, шаққан.
Жетеуінің бірі екен,
Жеті басты пірі екен.
Өткенді ол тұтады екен,
Шайнамастан жұтады екен.
Қырман болып жатыр қасы:
Аң сүйегі, адам басы. 
Жалмауыз кемпір сипаты:
Жалғыз көзді бір жалмауыз,
Әрі қыли, қисық ауыз,
Мекендейтін сол орманды,
Қағып жейтін келген жанды.
Адам иісін мұрны танып,
Жалғыз көзі оттай жанып,
Айлық жолды аттап басып,
Анадайдан аузын ашып. 
Осындай жалмауыз бен айдаһарға Асан баланы жалғыз қарсы шығарады. Ақын контраст тәсілін қолданып, бала қабылдауына лайықты оқиғаны өрбітіп, оқырманын ертегіге тарта түседі. Аждаһаның “айбат шегіп, аузын ашуы”, “қаһарланып, зәрін шашуы”, “сақина боп мың бұралуы”, “жеті басын сермеуі”, “тас тербеліп, қирауы”, “у кернеуі”, “сауытына азар сыюуы”, “долылықпен тасты шайнауы” секілді сәтті табылған бейнелі суреттер бала логикасына сіңімді өрнектелген. 
Романтикалық сурет пен реалистік суретті мәтінде шебер қиюластырады. Ғажайып алма мекені, барлық аң-құстың адамша еңбектенуі – романтикалық сурет те бағбанның Асан балаға алманы өсіруді үйретуі, Асанның елге оралуға рұқсат алуы – реалистік сурет. Фольклор мен реалистік стильді кіріктіру тәсілі арқылы поэманың ертегілік сипатын ерекшелейді.
Ғажайып алма бағында барлық аң-құс еңбектену үстінде. Аюдың алма бағын бағуы, отын жаруы, қоянның, қарғаның от жағуы, мысықтың үй күзетуі, қаздардың еден жууы, аққудың тазалықты бақылауы, үйректің шай қайнатуы, аралардың бал, шымшықтың шөпшек теруі, түлкінің ас пісіруі, үкінің жарық беруі, қораздың ұйқыдан оятуы, арыстан мен жолбарыстың бағбанды жондағы істі бақылауға жеткізуі – бәрі еңбек. Бала логикасына сіңімді оқиғалар. Ақын романтикалық тәсілмен балаларға еңбек көркін, еңбек зейнетін танытады. Асан баланың алма ұрығын алып, елге оралуы, алтын алманы әкелмеу себебін жеткізуі, алтын алма ұрығын халыққа таратуы, алма бағын өсіріп, ел құрметіне бөленуі бала танымына сай суреттеледі. Еңбек иесіне тән бағбанның кескін-келбетін өте дәл бейнелеп алады. Поэманың мұраты еңбек зейнетін жеткізу болса, бағбанның портреттік сипаты ақын ойымен астарласып жатыр. Поэмада алма бағын жандандыра суреттейді. Баланың көру зердесіне еңбектің арқасында ғажайыпқа бөленген алма бағын әкеледі. Поэманың көркемдігіне ажар беруші (“қызыл маржан”, “қоңыр балтыр”, “күміс”, “пүліш”, “әтір гүлдер”, “ай жапырақ”, “гүлдердің мүлгуі”) поэтикалық метафора мен кейіптеулер бала санасына еңбектің маңызын жеткізеді.
Ақын поэмасы ұлттық сипатта жазылуымен ерекшеленеді.Ұлттық ұғымдағы мезгіл өлшемдері (әудем жер, күндік жер), ұлттық тағам (қара көже), ұлттық наным-түсінік (даланың тұзы тартуы), ұлттық салт-дәстүрі (ана батасы, қария батасы), ұлттық бейнелі сөз қолданысы (“түн қара нар жерге шөкті“), қасиетті жеті санын қолдану (жеті етік, жеті тау, жеті көл, жеті өзен, жеті аждаһар, жеті сүю, жеті ағаш), яғни ақын бала танымына қазақ ұлттына тән ерекшелікті екшеп алып, сіңіреді. Елдің, ананың батасын алған Асан бала қиындықты жеңіп, поэма шешімінде мұратына жетіп, еңбек зейнетін көреді. Ақын “батаменен ер көгерер” деген тағылымды ойды да бала санасына жеткізеді. 
Фольклор дәстүрінде қалыптасқанымен, өзіндік дербестігін сақтайтын эпикалық туынды – Әдібай Табылдиевтың “Ғажайып бақ” ертегі поэмасы. Ақын балаларға ойлы да ойнақы, жаңа ертегі поэма ұсынады. Негізгі кейіпкер – Сырым бала. Ақын кейіпкерін ғибратты қимыл-әрекет үстінде көрсетеді. Оқиға жұтқа ұшыраған Хасенге досы Асанның қамқорлық жасап, өз жерінен жер бөліп беруінен басталады. Сюжеттің басталуынан поэма тақырыбы адал еңбек екені байқалады. Жерді қазып жүргенде қазан толы алтын тауып алады, бала алтынды жер иесі Асанға ұсынады. Осы әрекетінен Сырым еңбекқорлығымен ғана емес, жан тазалығы, адалдығымен ерекшелене түседі. Алтынды алып, тұқым іздеп жол сапарға шыққан Сырым бойынан қайсарлық пен төзімділік те көрінеді. Бала жан дүниесінің мейірімі хан азығы саналатын құстарды алтын ділдәсін беріп, азат ету тілегінен тереңдей түседі. Бір жетіде түрленген, тамылжыған бақ ішіндегі еңбек адамының тіршілігімен баққа жетпей таласып, бас жарылып, анталаған байлардың кейпін қарама-қарсы, салыстыра суреттеу де ертегінің мәнін ашуға, еңбектің қасиетін танытуға әсері бар. Ақын құстардың кең жазыққа ұшып келіп, бір-бір дәнді тістеп, тұқым себу әрекеттерімен ертегіге тән қиял-ғажайып береді. Жеті қабат қамалмен, жетпіс жеті түрлі амалмен ел бағын қорғауы, байлар қолын самұрықтың тебуі ертегілік сипатын ұлғайта түскен.
Еңбекті адам мейірімімен ұштастырып, оның қадір-қасиетін сәби санаға сіңіріп, ой ұялатады. Поэманың соңғы екі жолы нақылға құрылып, ойға жетелейді. Ақын еңбекке, еңбек адамын сүюге, адал болуға, әділдікке баулиды. Ә.Табылдиевтің “Ғажайып бақ” ертегі поэмасында рең беруші көркемдік құрал – эпитет, теңеу кейіпкердің жан дүние тазалығын және еңбекпен көркейген бақ сұлулығын ашуға қызмет етіп тұр.
Жақан Смақов шығармашылығындағы идеялық-көркемдік және стильдік ерекшеліктер мектепке дейінгі жастағы балалар мен кіші мектеп жасындағы балаларға арналған ертегі поэмаларынан да аңғарылады. Балалар әдебиетіндегі поэма жанрына өзіндік тың көркем бейнелерді (бұршақ, тамшы, су, жел, бұлт, ұзын аяқ, мамалақ аю, кит, қойқоңыз, бөгелек, бала ара, бөкен, бұғы, зебр т.б) енгізуі, сезімге дыбыс арқылы әсер ету амалы, бала танымына күрделі ұғымдарды жеткізу үшін даралау, саралау әдісін қолдануы, бала қабылдауына қызықты бейне жасау әдісі мен сөзді үнемді қолдану амалының юмормен көмкеріліп, сабақтасып жатуы, жан-жануар, хайуанаттардың сыртқы бір ерекшеліктерін деталь ретінде ойнатуы, болмысты суреттеп жатпай-ақ, кері құрып жырлау тәсілдері ақынның ізденістерін айшықтай түсумен қатар, поэма жазу мәнеріндегі озықтығын да байқатады. Сыншы-ғалым Қ.Ергөбеков сөзімен айтқанда: “Әр саланың талант шыңдайтын жанры бар. Шыңдай жүріп өсіріп, ұзартып салар жанры және бар. Балалар әдебиеті үшін поэма, ертегі осындай кең тынысты жанр үлгісі аталады. Ж.Смақов – бірнеше ертегі поэманың авторы. “Тамшы”, “Бұршақ туралы ертегі”, “Кім күшті кім мықты?”, “Ұзын аяқ”, “Аю қалай адасты?” секілді шығармалардың өз замандастары туындыларынан жұлдызы жоғары”. 
“Бұршақ туралы ертегі”, “Тамшы”, “Кім күшті, кім мықты?”, “Ұзын аяқ”, “Аю қалай адасты?” ертегі поэмаларының ерекшеліктері қандай десек, біріншіден, мазмұнындағы ойлылық, жинақылық, бейнелілік, ойнақылық және қызықты да күлкілі, соны кейіпкерлердің суреттелуінде, тың тақырыптың жырлануында, екіншіден, қай туындысында болмасын, оқиға түйінін, шешімін бала танымына қалдыруында, үшіншіден, балалар үшін өмір үнемі қозғалыста, балалардың осындай қозғалыстағы түсінігіне ақынның поэмасы сәйкес, оларда немқұрайлылық жоқ, төртіншіден, жұмсақ, жеңіл сықақ, танымдық образдар бар, бесіншіден, ақын қай оқиғаны суреттесе де, бала көзімен, танымымен, қиялымен қарайды, психологиясын жақсы түсінеді, алтыншыдан, тіршіліктің үлкен де күрделі мәселелерін балаларға жеңіл әзілмен, мейірімді күлкімен баяндайды. Мұның бәрі Ж.Смақовтың балалар әдебиетіндегі поэма жанрындағы дара ізденістері десек, сонымен қоса балалар ақынына тән тұлғасы да танылып, ерекшелене түседі. Орыс балалар ақыны А.Барто сөзімен айтқанда: “Балалар ақынының шығармашылық ерекшелігі қандай? Ең алдымен ол балажан болуы қажет. Бұл табиғаттың сыйы, оны ештеңе де айырбастай алмайды”.
Жақан Смақовтың “Бұршақ туралы ертегі”, “Тамшы”, “Кім күшті, кім мықты” ертегі поэмалары бүлдіршіндер мен балдырғандар арналған. “Тамшы”, “Бұршақ туралы ертегі” поэмасы сұлу суретке, қимыл-қозғалысқа, қызықты сюжетке толы. Ақын бала танымына қоршаған орта тіршілігінің мәнін кішкене Тамшы, Көк бұршақ арқылы жеткізеді. Поэмада тіршіліктің өсіп-өну заңдылығын бала санасына ұялату көзделген. Поэма табиғатында бала қиялын шыңдау сипаты басым. “Тамшы”, “Бұршақ туралы” ертегі поэмасы ғылыми-танымдық сипатқа да ие. Поэманың танымдық, тәлімдік қуаты бүлдіршіндердің қабылдауына қонымды, тілі жеңіл, оқиғасы ойнақы.
“Тамшы” ертегі поэмасында “неліктен бар бала мықты?”, “неліктен бар бала күшті?” деген сұраққа жауап ізделеді. Баланың алдына проблема қойып, ойландырып, оқиға желісіне қызықтырып, бала зейінін аудартады. Поэманың әрбір шумағы суретке бай. Ақын әр сөзді жолға бөліп, арнайы ырғақ арқылы ажарландырып, динамика тудырады. Бала оқырманын ғажайып ертегілік әлемге енгізеді. Поэмада тармақтың ыдыраңқы болуы да әуезділік тудырып, қарқындылықты күшейтіп тұр.
Бір күні кит–
(Қорбаңдаған ит)
Әлгі тамшыны
Жұтып қойыпты,
Тойыпты.
Өңкиіп,
Дөңкиіп,
Су бетінде 
Жатыпты.
Кішкене тамшыны
Аспанға
Атыпты. 
“Тамшы”, “Бұршақ туралы ертегі” поэмасының тақырыбы – табиғат және еңбек. Ақын поэтикалық тілмен табиғат пен адам арасындағы үзілмес бірлікті ашады. Адам еңбегінің қуатын ерекшелеп, табиғатпен тығыз байланысын көрсетеді. Ақын көктемдегі пейзаж әсемдігін де (даланың көк түске боялуы, торғайлар ән салуы, толқындар сылдыры, күн шуақ сәулесінің себілуі) бейнелейді. Пейзажды жалаң суреттеумен шектелмей, адам тіршілігімен, адам еңбегімен ұштастырады. Адам еңбегі мен табиғат келбетінің үйлесімін жеткізу үшін ассонансты қолданады. Судың тіршілік әлемінде атқаратын маңызы екі поэмада да қамтылған. Бұл баланың ой-өрісінің дамуына да, табиғат пен адамның бір-біріне тигізер ықпалына байланысты көзқарасының кеңеюіне де әсер етері даусыз.
Тамшы 
Өсірген 
Жемістің
Шырынын ішті.
Сондықтан 
Балалардың
Барлығы
Күшті.
Барлығы
Мықты... 
Автор поэма соңында “неліктен бар бала күшті?”, “неліктен бар бала мықты?” деген сауалдың жауабын береді. Жасыл әлемге, адам өміріне судың пайдасын, шырынның бала ағзасына қажеттігін қоса өрнектеп, мұның бәрі тынымсыз еңбекпен іске асатындығын дәлелдейді.
Ақын кейіптеу тәсілін ұтымды қолданып, табиғат құбылыстарын әсерлі етіп суреттейді. “Кәрі бұлт күркіреп жөтелді”, “жел бұлтты ысқыртып айдады, жол бойы жұлмалап оянды”, “тамшы таң қалды, ойлады”, “бұлттар мәңгіді, ағарып жүдеді”, “орманға түнеді”, “бұлт бүк түсті жатты”, “қатты шаршаған тамшы ұйқыға батты”, “тамшының денесі дір етті, оянды”, “бойына күш кірді”, “денесі қыбырлап”, “мұрыны жыбырлап”, “түшкірді” кейіптеуі арқылы табиғат құбылыстарын адам кейпіне келтіріп, жандандырады. Осы тектес суреттеменің бәрі де поэмада еңбек тақырыбын ашарлық мәні бар. Бұл бейнелі сөз қолданыстары біріншіден, табиғаттың кейбір бала біле бермейтін құпия сырымен (судың буға айналуы, жауын боп жаууы тәрізді табиғи құбылыс) таныстырып, бала ұғымын толықтыра түссе, екіншіден, ертегі идеясын ашуға бағындырылған. 
“Бұршақ туралы ертегі” поэмасында бұршақ дақылының өсіп-өнуін ертегіге арқау ете отырып, еңбек пен дән арасындағы күрделі байланысты танытады. Поэма бүлдіршіндерге арналған. Ақын піскен бұршақты қауызына сыйдырмай, жерге төккізіп, сары балапан, ызыңдаған ара, дәу маса, тікенді кірпі, тауық, бұзауға жолықтырып, шағын тартыс тудырады. Бұршақты тауықтың шоқи жаздауы, бұзаудың таптап кетуімен оқиға шиеленісіп, 5-6 жастағы балалар үшін тартымдылығын күшейтіп, бала қабылдауына ертегінің қызықты жетуіне мән береді. Баланы ертегідегі бұршақ тағдырына қызықтыруда ақын монологты қолданады:
Көк бұршақ-ау, Көк бұршақ,
Болмайды былай көп тұрсақ.
Осындай кезде күн батқан,
Кімді көрдің түн қатқан.
Онан да, тәтті Бұршақ-ау,
Ойын-сауық құрсақ-ау. 
Поэмада “борсиып”, “тырбаңдап”, “бұлғаңдап”, “қалбаңдап” жүрген Бұршақ сипатын ашу үстінде бала санасына қона кететін бейнелі сөздерді де өте дәл тапқан. “Мынау кім әппақ шатырлы, // Керемет неткен күш!” еді деп жерге шақырған Шаянды менсінбеген, әдемі желегінен айырылып, сидиған бақбағымен қалбаңдап, кірпі тікеніне қадалған Бұршақ кейпін жеңіл қалжың, шуақты юмормен суреттейді.
Қоршаған жасыл әлемге қамқорлықты жалаң баяндамай, кішкене кейіпкер Ләйлә әрекеті арқылы жеткізуге тырысады.
Бұршақты Ләйлә алды да,
Жылы жерге салды да...
Көрпесін жауып қымтады,
Әлдилеп әнін шырқады.
Інісі сусын жеткізді... 
Ақын жас бала танымына өсімдіктің өсіп-өнуі үшін жылудың орны ерекше екенін де жеткізуді ойлайды. Оның өзін кішкене оқырман танымына лайық және таныс “көрпе” ұғымы арқылы “қымтап” көрсетеді. 
Жылы жерді мекендеп,
Біреуден үшеу мекендеп,
Біреуден үшеу өніпті...
Қауызында үш Бұршақ,
Жетіліп өсіп-түлепті. 
Ақын ертегі арқылы өмір шындығын танытуға тырысады. Поэмада жасыл әлемнің өсу, көбеюін еңбекпен ұштастырады. Мұнда шынайы шындық, тағылымды ой жатыр.
Білмеймін, балалар – 
Қауызға сыймай үш бұршақ,
Бірін-бірі тепті ме,
Қауыздан шығып үшеуі,
Жолға түсіп үш жаққа
Кетпеді ме, кетті ме...
Мен білмедім, бөбектер,
Өздерің маған көмек бер. 
Поэма соңында оқиға шешімін бала танымына қалдырып, “еңбек түбі – жеңбек”деген ойды астарлайды. Ақын бүлдіршіндерге табиғат пен адам еңбегінің жарасымын танытады. Ж.Смақов поэмасының түйіні – адамзатты шаттыққа бөлейтін еңбектің табиғатпен тұтастығын көрсету.
“Кім күшті, кім мықты?” ертегі поэмасы 4-5 жастағы балалар ұғымына қонымды. Бұл жастағы балалар қоршаған ортасын тануға қызығатыны белгілі. Автор балалар бойындағы осы бір қасиетті ескерген. Поэманың композициялық құрылымы да өзгеше. Әр тармақтың ыдыраңқы келуі де оқиғаға екпін, қарқын қосарлықтай сипатқа ие. Тармақтардың ыдыраңқы қолданысы оқиға динамикасына ықпал етерлік мәні де бар. Поэмада етістік сөздерінің жиі қолданысы оқиғаның қарқынмен өрбуіне әсер етіп, бала қабылдауына көркемдік әсерлікті де туындата түскен. Бұл ерекшеліктің бәрі бала эмоциясына, қиялына әсер етерлік сипатқа телінетіні танылады. Ақын поэмада ең алдымен әр хайуанаттың атауын, дыбыстауын, пішінін таныстырып, кейбір таныс емес хайуанаттар туралы мәлімет береді. Тармақтардың ыдыраңқылығы, етістіктердің қолданысы ойнақылықты, қарқындылықты туындатқаны байқалады. Бунақаралық ұйқас оқиғаның әуезділігін, тартымдылығын күшейткен. Әр хайуанаттың дыбыстау ерекшелігін енгізуі де оқиға инерциясын ұлғайта түсерліктей. Балаға тән тосын оқиғаға аңқиып қалуды персонаж әрекетімен қабыстыруы да орынды. 
Ұзынды-қысқалы
Жалпақ та,
Талтақ та,
Баланы көріп ем не бір.
Мұндай тобырды
Көргем жоқ, – деді Зебр.
Осқырып, пысқырып,
Көргем жоқ – деді Зебр
Осқырып, пысқырып,
Алдыңғы аяғын
Қадап басты,
Бұлар састы.
Дүрлігіп жөнелді,
Зебр күлкіге кеңелді.
Сіздің үстіңіз неге шимай? – 
Деді Құлын кетуге қимай! 
Ақын балаға тән сөз саптауды сақтайды. Бала қызығушылығы тәрізді қасиетті ескерген. Бұл жолда таза балалық интонация, бала сөйлеуінің орамы бар. Ж.Смақов әр құбылыстың, заттың сипатын білуге ынтық бала көңілі, балаға тән әуестік, құштарлықты ескереді. Зебрдің таңданысы, құлынның сауалы әрбір құбылысты, заттың сипатын білуге ынтық бала психологиясымен сабақтасып жатыр. Зебр аңының ала түстілігін тікелей суреттемей, персонаж сауалы арқылы жеткізуі бала психологиясын жете білуінде. Балаларға таныс емес, суреттен ғана көре алатын зебр аңының дыбыстауымен, түр-түсімен таныстырады. Құлынды алудың өзіндік мәні бар. Зебр аңы тегі жағынан да, дене тұрқы жағынан да құлынға ұқсас. 
Үлкен сақалды
Бір аңға тақалды.
Ешкі емес,
Ешкіден ірі екен,  
Қарағай мүйізін
Қалайша
Көтеріп жүр екен?
Орғып бір түсті де,
Биік бір жартастан секірді. 
Мұнда таутекенің сыртқы сипаты берілген. Таутекені ешкіге ұқсатуы, қасында лақтың қалуы ұқсас хайуанаттарды бала санасына терең сіңіреді. Әр хайуанатты ажырата білуге үйретпек. Арқарды қошқарға ұқсата отырып, баланың көру зердесіне таныс емес аңның сипатын әкеледі. Ақын қолданған көркемдеу құралдары бала оқырманның тіліне жақын, түсінікті, жас ерекшелігіне сай. Поэма шешімін бала ұғымына қалдырған. Поэма соңында ақын барлық аңды торға қамап, хайуанаттар бағында күтім жасаушы адам еңбегін алға шығарады. 
Әлемді жаратушы да, оның иесі де Алланы бала танымына жеткізетін туындының бірі – Ғ.Ақпанбектің “Адамды Алла жаратты” аңыз поэмасы. Ақын “адам маймылдан жаратылған” деген кеңестік дәуірдегі қағиданы ысырып, бала қабылдауына адамның ҰЛЫ АЛЛАНЫҢ құдіретімен жаратылғанын сіңіреді. 
Жер жоқ еді әуелде,
Жұлдыздар да болмады.
Тылсым түнек әлемде
Тәңір сана орнады.
Шетсіз-шексіз кеңістік,
Бақи әлем нұр еді.
Ақыл-сана түсінік –
Рух қана тұр еді.
Бұйрығымен Тәңірдің,
Ғарыш-Гүрсі жасалды.
Күштілігі өмірдің –
Бар қозғалыс басталды.
Рух пен таза мөп-мөлдір
Нұр толтырған әлемді.
Жаратып Алла көгілдір
Жерді берді әдемі. 
Автор бала қабылдауына Тәңір-Сананың орнығуын, Ғарыш-Гүрсінің жасалуын, тіршіліктің қозғалысын, жаралуын ықшамды, ұғынықты жеткізе білген. АЛЛА әмірімен жаратылғанын бала танымына қонымды суреттеген. Сегіз буынды жыр өлшемімен баланың тану зердесіне жаратылыстың сырын айшықты бейнелейді. Бала сезіміне әсер берерлік нақты поэтикалық сурет бар. Ақын әлемнің бес тегін сипаттауда бала тіліне лайық диалогты қолданып, оқиғаны өрбіткен. Күрделі оқиғаны бала түсінігіне жеңіл, логикасына сіңімді суреттеген. Бұл бала дүниетанымын қалыптастырары анық. Балдырғандардың санасына жаратылыс құпиясын жеткізеді.
	Ақын бала тіліне жақындатып, сөйлестіру тәсілін қолданады. Бес тектің Рух, Жел, Су, От, Жердің жаратылысын жандандыру тәсілі арқылы бала логикасына лайықты суреттейді. Поэмадағы әрбір көркемдік эпизодта оқиға дамуы драмалы, динамикалы. Ақын оқиғаны екпінмен, қарқынмен суреттейді. Оқиғаның шытырмандығы, кейіпкерлердің қимыл-әрекетін сипаттау басымдығы, оқиғалардың тез-тез алмасып отыруы, үсті-үстіне күрделене беруі тартымдылықты туындатқан. Жердің айтқанын Жебірейілдің Тәңірге жеткізуі оқиғаның шиеленіскенін танытады. Топырақты суға илеп, ақ нәсіл, қара нәсілдің пайда болуын бейнелеуі де бала логикасына қайшылықсыз енеді. Адам жаратылысының ақиқатын кіші жастағы балалар ұғымына лайық баяндайды. Поэма оқиғасының өрбуі мен шешілуі де ойнақы. Ұлы Тәңірдің адамды еңбекпен, махабатпен жаратқанын бала танымына түсінікті оймен, жатық тілмен жеткізген.
Мәңгі тірі, бар Рух,
Ол – Адамның санасы.
Желіктірер  жел тұрып,
Ет пен тері арасы.
Тер шығады жортқанда,
Сұйық – су ол мысалы.
Плазма – от қанда,
Шайтан болып қысады.
Топырақтың белгісі,
Сүйек пенен шеміршек.
Кімнің келсе білгісі,
Болмау керек еріншек. 
Ақын бес тектің ерекшелігін айшықты да дәл бейнелейді. Идеялық түйіні: балаларды АЛЛАНЫ тануға және сенуге, адамды жаратушы екендігін жеткізу және ЖАРАТУШЫНЫҢ әлемді, адамды ұлы махаббатпен қоса ұлы еңбекпен жаратқанын, еңбектің ең алғашқы иесі де екендігін ұғындыру.
Түйіндер болсақ, Ө.Тұрманжанов “Ғажайып бағбанның алтын алмасы мен Асан бала туралы ертегі” поэмасында еңбекті ерлікпен, төзімділікпен, елсүйгіштік қасиеттермен ұштастыра суреттесе, Ә.Табылдиев “Ғажайып бақ” ертегі поэмасында еңбекті әділдік, адалдық тәрізді қасиеттермен байланыстырады. Ө.Тұрманжанов пен Ә.Табылдиевтің ертегі поэмасында бақ – еңбектің символына айналған. Екі автор да еңбекпен түрленген ғажайып бақтың көркем бейнесін жасайды. Ж.Смақов балаға адамның табиғатпен тұтастығын жеткізіп, табиғатты аялау сезімін еңбекпен сабақтастырады. Ғ.Ақпанбектің ертегі поэмасында еңбектің қасиеттілігін ҰЛЫ ТӘҢІРІНІҢ ғаламды, адамды жаратуымен тұтастықта қарастырады. 
Балалар эпикалық поэзиясындағы елеулі жетістіктің бірі – ерлік пен елдіктің мәнін түрлі қырынан көркем бейнеленуі. М.Жаманбалиновтың “Күж жалмауыз бен Білек батыр” ертегі поэмасы балалар эпикалық жанрына қосылған соны туындылардың бірі. Ғалым Ә.Нарымбетов сөзімен айтсақ: “Әдебиетте дәстүр деп біз кейде көне ауыз әдебиетінің көркемдік амалдарын жаңғырта пайдалануды айтамыз. Ауыз әдебиет мұрасына творчестволықпен арқа сүйеудің әрі дәстүр екені, екінші жағынан жаңашылдық екені рас. Өйткені ауыз әдебиеті сарынының қазіргі жаңа өмірді жырлауға қызмет етуі, әрине, дәстүр. Ал сол көне сарынды жаңғырта, жаңа идеяны, тың кейіпкерді қалауын тауып ұтымды пайдалану – жаңашылдық”.
Бұл ертегі поэмасында ақын өзіне дейінгі дәстүрді кеңейтіп, тың көркемдік бейне (Күж жалмауыз, Білек батыр, Қарын уәзір) жасайды. Автор “Күж жалмауыз бен Білек батыр” ертегі поэмасын халық поэзиясының көне түрі өтірік өлеңмен бастауы да баланың фантазиялық қиялының шарықтауына үйлесім бере түскен.
Адам біткен баяғы
Аңқау болған заманда.
Арыстанның аяғы 
Алтау болған заманда.
Бақырайтып арбаға,
Бақа жеккен заманда...
Адамзаттың бойы онда
Болған дейді аласа.
Бір топ бала қоянға
Мінгесетін таласа. 
Гипербола, литотаға толы өтірік өлең әсерлілік туғызып, ертегі оқиғасына өзіндік бояу қосып тұр. Өтірік өлең баланың ой-қиялына түрткі болып, көңілін көтеру қасиетімен қоса, тыңдаушысын елең еткізбек, таң қалдырмақ мәні де бар.
Поэманың негізгі арқауы – тіршілік үшін күрестің тоқтамайтын заңдылығы: ізгілік пен зұлымдық, жақсылық пен жамандық. Бір-біріне қарама-қайшы екі құбылысты қатар қойып, жұптап суреттеу әдісі арқылы бала логикасына қатыгездік пен ізгіліктің мәңгілік тартысын жас ерекшелігіне ықшамдай бейнелеген. Жойқын қара күшпен жауыздықты жеңуге болмайтындығын, тек ақыл, мейірім ғана жеңіске жеткізетінін бала санасына сыналай енгізеді. 
Күждің сыртқы кейпін, бой тұрпатын теңеу, эпитет бейнелеу құралдарымен жалмауызға тән ұсқынсыз, сұрықсыз портретін жасайды.
Кірпіктері салалы,
Шаншып қойған құрықтай.
Үңірейген танауы,
Қос шыңырау құдықтай.
Қарны төбе қампиған.
Аузын ашса арандай.
Аяқтары талтиған,
Бұлт тіреген бағандай. 
Күж жалмауыздың обыр, содыр, қыңыр мінез бітімін құбылтудың ерекше әсерлі түрі әсірелеу арқылы аша түседі. Поэмада Күждің кескіні, жүріс-тұрысы кең сипатталып, жалмауыздың психологиялық мінездемесін де берді. 
Отырғанда жалпиып,
Бір ауылды жанышқан.
Ұртын кере ұрттаса,
Көлдің суын тауысқан.
Ерегесіп үрлесе, 
Тас боран боп өседі...
Қанша адамды құм көші
Көміп кеткен деседі.
Ол еріккен кезінде
Кездескенде бас қайғы.
Түкіріктің өзімен 
Тұншықтырып тастайды. 
Ақын Күж жалмауыздың сұрқия бітім-болмысын ерекше даралап суреттейді. Жалмауызға тән әрекеттерді қолданып, ертегілік сипат береді. Ел берекесін қашырған зұлмат Күжді балалардың көру зердесіне, көз алдына әкеледі. Көмейінен түйе, пілдің өтуі, бір табын малдың алақанда кетуі, адамды арбасымен, астықты қамбасымен жалмауы – мифтік нышандар.
Ақын Күждің жойқын күшін градация арқылы дамыта түседі. Поэмада қаймыққан халықтың уһілеуі, күрсінуі, тұнжырауы, толқуы тәрізді психологиялық толғаныстары Күж жалмауыздың озбыр мінезін ашуға ықпал етеді. Күждің жойқын, дүлей күшін әсірелеу тәсілімен жеткізіп, жан шошырлықтай кейпін бейнелейді. Оның кескін-келбетін гипербола, салыстырмалы градация ерекшелендіре түседі.
Тау дегенің тау емес,
Сұлап жатқан Күж еді.
Жол дегенің жол емес,
Әжімінің ізі еді.
Көл дегенің көл емес,
Жылтыраған көзі еді...
Қатар-қатар кірпігі
Қарағай боп өседі. 
Ертегілік сарынға орайластырылып жазылса да, мифтік элементтері мол эпизодтар жалмауыздың портретін үстемелеу тәсілімен жеткізеді.
Іркілдеген қарынын
Алдына әрең өңгеріп.
Шаш ал десе, бас алған 
Адамның бір есері...
Сол-ақ екен, паңданып,
Уәзір мүлде шалқиды.
Сол-ақ екен дөң мұрын.
Одан сайын теңкиді.
Танауынан шыққан бу,
Аттың жалын желпиді.
Күжірейді, кіжінді. 
Бұл Қарын уәзірдің сыртқы келбеті ғана емес, ішкі жан әлемінен хабар берерлік психологиялық мінездемесі де. Уәзірдің дарақы, өркөкірек мінезін де танытады. Қарынның содырлығын нақты іс-әрекетімен жеткізіп, озбырлық иесі екендігін дәлелдейді. Ұядағы қыран балапанын жыланнан құтқармай, атып өлтіруі, ерлік жасадым деп масаттануы Қарын уәзірдің характерін аша түседі. Жауыз адам жауыздықты ғана құптайды. Қарынның ерлік жайлы түсінігі түйсіксіздігін байқатады. Адамның кісілік келбеті имандықтан көрінсе, бақ өсіруші қарияның Қарын уәзірге иіліп сәлем беруі – ақ пейіл, ілтипатты жанның ізеті. Қарын уәзір қария сәлеміне қошемет таныту орнына, өзінің дүлей күшін көрсетеді. Ақын Қарын уәзірді дәу қарын, мес қарын, өгіз қарын, дөң мұрын, есек құлақ деп сипаттауы әрі портреттік келбеті, әрі мінезінен хабар береді. Күж жалмауызбен шайқасуға аттанған Қарын уәзірдің жеңілген сәтін мысқылмен жеткізеді. Даңғой Қарын уәзір Күж жалмауыздың бір соққанынан-ақ қалмайды. Ақын дүлей күшті ақылмен жеңу қажеттілігін тағылым етеді.
Автор Күж жалмауыз, Қарын уәзірдің мейірімсіздігін, шектен асқан жауыздығын суреттей отырып, оларға қарама-қарсы ізгі, мейрімді, ақылды Білек батыр қасиеттерін жыр етеді. Мұндай контраст поэмадағы кейіпкерлердің дараланып көрінуіне мүмкіндік береді. Бүкіл елді жалмаған Күж жалмауыздың көзін құрту жолындағы Білектің күресі, әрекеті поэма қуатын айрықша арттырады.
Біліктей-ақ бойы бар,
Алмадай-ақ басы бар.
Он-он бірде жасы бар,
Емес тіпті асығар.
Бейне қырдың қыраны,
Немесе бір тас тұлға.
Қайшылап тұр құлағын 
Ор қояны астында. 
Білек баланың өткір де қайсар келбеті мен сабырлы мінезі кішкентай оқырман көңілін де орнықтырып, оған да күш-қуат бітіргендей белгісіз бір сенімді бойына бекіте түсері анық. Ақын Білек балаға ор қоянды мінгізуі әсерлі және ор қоян да ертегі табиғатына сай ең жазықсыз, ең қорқақ аң. Қоян баланың жас ерекшелігіне, қиялына сай таңдалынған және оқырманын поэма оқиғасына ынтықтырып, жүзіне күлкі үйіреді.
Поэмада тартыс оқиға экспозициясынан шешіміне дейін өрбіп отырады. Жауыздық иелері Күж жалмауыз, Қарын уәзірдің сұрықсыз кейпін бейнелесе, ізгілік пен ақылдың иесі Білектің ажарлы көркін (“жүзі күндей ашылған”) суреттейді. Күж жалмауыз, Қарын уәзір жүрген жерлерін жалмап, қан-жоса етсе, Білек батыр сыпайлық, ізеттілік, ерлік танытумен ерекшеленеді. Ақын Білек батырдың балапанды жылан уынан сақтап қалуымен мейірімділігін жеткізсе, қарияға ізет көрсетіп, иіліп сәлем беруімен әдептілігін байқата отырып, балдырған оқырманды да осыдан үлгі алуға, адамдық қасиетті тануға үндейді.
Күж жалмауыздың бір сілкінісінен Қарын уәзір жеңіліс тапса, Білек батыр аспанға допша атылса да, кек бойын кернеп, жалмауыздың қарашығын садағымен атып, көзін жебемен түйрейді, аузын қызыл қанға бөктіріп, жеңіске жетеді. Ақын еспе, әдепкі қайталауды қолданып, бала батыр ерлігін ширықтыра түседі.
Поэмада Алып Бүркіт пен Білек батырдың шағын диалогы арқылы қайырымдылық неғұрлым көп жасасаң, соғұрлым жақсылық өзіңе оралатынын жеткізеді. Бала Білектің жанарынан от шашуы – өткірлік пен ерлік белгісі. Жойқын күш иесін бойы кішкентай болса да, ақыл иесі Білек бала жеңеді. Ақынның айтпақ ойы: күш иесі мықты емес, ақыл иесі мықты.
Ақын поэмада табиғат жаратылысының әсемдігін “бүлдіргені жүзімдей”, “жүзімдері алмадай”, “таң жұлдызы шолпандай” теңеуі арқылы тілге тиек етеді. Табиғаттың жұтаң, сүреңсіз (“тау тап-тақыр”, “шөп шықпайтын сортаңдай”, “түте–түте қара бұлт”) сипаты – Күж жалмауыздың халыққа орнатқан зұлматы. Табиғаттың трагедиялық фонын бере отырып, Күждің табиғат пен адамға әкелген қасіретін аша түседі. Ақын ұрпақты озбырлық, обырлық, жауыздықтан сақтандырып, ізгі істер атқаруға шақырады.
Ақын Білек батырдың мінез-бітімін ерекшеліндіруде серігі көк тайдың шабысын да әсерлі (“жұлқып жөнелуі”, “ауыздық қарш шайналуы”, “шыр көбелек айналуы”) өрнектейді. Поэмада кейіпкер бала болғандықтан, жауын жеңген Білек батырдың ана құшағына көміліп кетуі де тартымды.
Автор уақыт суреттерін сипаттауда ұлттық мезгіл өлшемдерін (“сүт қайнатым”, “ет қайнатым” ,”құрт қайнатым”, “сүт пісірім”, “ет пісірім”, “құрт пісірім”) қолданады. Бұл мезгіл өлшемі Білек баланың батырлығын танытуда өзіндік орны бар. Білек батырдың қимылын үдетіп, ақын ойын тартымды жетуге ықпал етеді. 
Ә.Тәжібаевтың “Толағай” поэмасы ерлік туралы аңыз ізімен жазылғандығы анық. Алайда “Толағай” поэмасы жайлы ғалымдардың пікіріне назар аударсақ, бұл туынды жанры жағынан “аңыз поэма”, “фантастикалық поэма”, “романтикалық поэма” деп әр түрлі көрсетіледі. Сөзіміз дәлелді болу үшін ғалымдардың пікірін келтірелік. Ғалым Ә.Қоңыратбаев пікірінше бұл туындыда “романтикалық поэзияның көрінісі” бар. Ж.Дәдебаев: “Аңыз ізімен фольклорлық үлгіде, жыр үлгісінде, мүлде соны көркемдік түйін жасайды. Шөлден қаталап, қақ-қақ тілініп кеткен жеріне, сусыз қаны кебуге жақын қалған еліне су алып келу мақсатымен, Толағай – Бала Толағай таудың астында қалып, Тау – Толағайға айналады. Ақын аңыздың астарындағы Отан сүю пафосын, отаншылдық идеясын жаңаша жыр етеді. Оның үстіне ақын батырлар жыры дәстүріне де сүйенеді”, – деп ақын поэмасын аңыз деп көрсетеді де, оны батырлық жырдың жазылу дәстүрімен сабақтастырады. Ал қазақ фантастикалық әдебиетін зерттеуші Абдул-Хамид Ф.Мархабаев: “Ел аузындағы “Толағай өйтті”, “Толағай бүйтті” деген алып қашпа, бірінен екіншісі асып түсетін аңыз ақын шабытына түрткі болып, ақырында фантастика мен поэзияның түйіскен жерінен Толағай бейнесі туды. Толағай – фольклордан жазба әдебиетке көшкен фантастикалық образ. Ол өзінің гуманизмімен, халық үшін жасаған игілікті ісімен өткеннен гөрі келешек адамның жағымды характерін беретін қаһарман”, – деп фантастикалық туынды деп бағалайды. Бұдан пікір алшақтығын байқаймыз.
Ақынның бұл туындысы поэманың қай түріне жататындығын анықтауда әдебиет теориясын зерттеуші, ғалым Қ.Жұмалиевтің мына пікірін басшылыққа аламыз: “Кейде реалистік, романтикалық, фантастикалық поэмалар деп атаймыз. Бұл поэмалардың стиль-метод жағынан, яғни поэмада өмір өзінің шындық қалпында көрсетіле ме, әлде оны романтикалық асқақтық бейнеде не қиял дүниесін араластырып суреттей ме, қай методтың элементі басым, міне, осы жағынан алып қараймыз”. Елжанды Ер Толағай бейнесін сомдауда ақын романтикалық образдау амалын қолданады. Толағайдың тауды арқалап әкелуінде романтикаға тән айрықша, тосын, дағдыдан тыс оқиға бар. Автор халық аңызындағы Толағайды романтикаға тән ерекше, асқақ кейіпкер Ер Толағай дәрежесіне дейін көтерген. Поэмада сегіз буынды өлең өлшемін сақтай отырып, бала ұғымына ерлік жайлы аңызды романтикамен түйістіреді. Аңыздың болған жерін дөп басып баяндауы да бала қабылдауына тартымды болуымен қатар, аңызға тән заңдылықты да ескеруімен байланысты. Автор Толағайдың анасының сұлулығын суреттеу арқылы бала зейінін әдемілікке аударып алады. Сондай анадан туған Толағайдың ерекшелігін ашу үшін ең алдымен анасының портретін бейнелеген. Толағайдың ерекше жаратылған бала екендігін жеткізуде портреттік сипаттау әдісі қызмет атқарып тұр. Лирикалық кейіпкердің маңдайының жазықтығын (“кере қарыс ақша” эпитет), қасының жіңішкелігін (“туған айдай” теңеулі эпитет), тістерінің аппақтығын, ұсақтығын, біркелкілігін (“ақ меруерттей” теңеуі), көзінің өткірлігін (“қос жұлдыздай” теңеуі), бетінің шырайлығын (“жанған өрттей”) баланың қабылдауына жеткізіп алады да, нақты іс-әрекеттері арқылы ерлігін танытады. Толағай ерлігін таныту үшін алдымен оның күштілігін, қарулығын, алыптығын суреттеуі де бала логикасына сыйымды. Толағайдың мергендігін де дәлелдеп жеткізген. Автор ертегіге тән лирикалық кейіпкердің бейнесін суреттей отырып, бала танымына ерліктің сипатын ашады. Жолбарыс аңын суреттеуі де лирикалық кейіпкердің болмысын ашуға ықпал етерлік. Лирикалық кейіпкердің ерлігін танытуда автор ғажайып оқиғаны таңдап алады. 
Толағайды ашу қысты:
– Келе қал, – деп, – болсаң күшті,
Құйрығынан алды барып,
Таяқ құрлы көрмей тіпті,
Жолбарысты дөңгелетті, 
Ойнағандай шыр айналып.
Ұршықтайын үйіргенде,
Екпінінен соққан желге,
Көк құрақтар қалды жатып,
Әлден кейін аспандатып,
Айдын көлге жіберді атып,
Күмп етті де кетті батып. 
Лирикалық кейіпкердің ерлігін баланың көру зердесіне ойнақы суреттеген. Юморды да ұтымды қолданады. Толағайдың ерлігіне бала оқырманын таңғалдыра отырып, юмор элементін енгізіп, оқиғаны әсерлендіре түседі.
– Бұл не деген үлкен мысық?
Салқындады-ау суға түсіп, –
Деді бала, күлімдеді,
Әкесі де езу тартты.
“Мысық” жүзіп бара жатты, 
Қайырылатын емес енді. 
Толағайдың ерлігі жолбарыспен шайқаста аңыз түрінде алынып, құрғақшылық жұтына ұшыраған елге жаңбыр жаудыру үшін тауды қозғап әкелуінен бастап мифтік, романтикалық сарынға ұласады. Поэманың тартымдылығы ерлік жайындағы оқиғаны шұбалаңқы өрбітпей, ықшамды әрі динамикалы беруінде.
Басындағы қарын қоса,
Бауырындағы аңын қоса,
Шайқап бұлақ, көк орманды,
Күшпен әрең алды-дағы,
Келген ізбен қайта оралды.
Арқалады ауыр тауды,
Жаншып бара жатыр жанды,
Маңдайдан тер көл боп ақты. 
Жеткенше дем алмайын деп,
Жарты жолда қалмайын деп,
Шаршаса да тоқтамапты. 
Ақын лирикалық кейіпкердің аңыз бен романтиканың түйісуіне сай алыптығын, шындыққа сай төзімділігін, азамат болар атқа сай қамқорлығын оқырман бала қабылдауы үшін бала эмоциясына әсер етерліктей сюжетпен өрбітеді де, бала танымына ерліктің мәнін ашады.
М.Әлімбайдың “Найзагер” аңыз поэмасында ақын жоңғар қалмақтарының қазақтың байтақ жеріне қанды жорық жасаса да, жауларына бас имей, сатқындық жасамай, ел-жерді қорғаған табанды ерлердің рухын жырлайды. “Найзагер” аңыз поэмасының мұраты – бабаларымыздың ерлігін жырлау арқылы азаматтық тәрбие беру, ұлттық намысты қалыптастыру. Поэмадағы найзагер – қалмақ шапқыншылығында жауға тұтқынға түскен талай қазақ ұлтының жиынтық бейнесі. Ақын найзагердің тұтқынға түскен сәттегі кесек, өр мінезін сурттеп алады. Ерлік жасау үшін мінездің қайсарлығы, өткірлігі, табандылығы қажеттігін бала түсінігіне сезімге әсер етер суретпен жеткізеді. Қатал да қайсар, өткір мінезді найзагердің психологиялық портретін бейнелейді. Найзагердің өжет әрекеті арқылы қазақ ұлтының жауына мойымас, бас имес өр бітім-болмысын ашуға тырысады. Тұтқынға түскен қазақ жігітін жекпе-жекке шақырып, найзагерліктің тәсілдерін үйренуді мақсат еткен хан да айлалы. Хан осал болса, найзагер қимылының шоқтығы көрінбес еді. Сондықтан автор айласы күшті хан характерін диалог арқылы ашады. Хан әміріне мойымай, жекпе-жекке шығады. Ақын найзагердің намысты ерге тән мәрт мінезін сипаттайды. Хан мен найзагердің жекпе-жегін екпіндете жырлайды.
Тұтқын жігіт тебінді,
Қалмақ қарсы құйғытты...
Найза ұшын дарытпай,
Тұтқын қағып жіберді.
Амандығын анықтай
Үзеңгісін шіренді.
Қарқындарын баса алмай,
Ұзап барып, бұрылып,
Қазақ қанын шашардай
Қалмақ шапты жұлынып.
Болат найза ұшында
Ажал жүр -ау, жалмаңдап.
Қақ жүректің тұсынан
Салды тіреп хан – қалмақ
Қақты қазақ қырынан,
Найза үшін тайдыра. 
Ақын қарама-қарсы қою әдісін қолдана отырып, найзагерге тән ептілік, шапшандықты өрнектеп, намысты ер кейпін көрсетеді. Жаудан қаймықпаған ержүректілігін ұрпаққа үлгі етіп, патриоттық тәрбие беруді мақсат тұтады. Жекпе-жек шайқастың әсерін күшейте түсу үшін етістіктерді кең қолданады. Бала қозғалысты, күресті, іс-қимылды ұнатады, сондықтан негізі ойдың салмағы етістіктерге түскен. Етістік сөздердің қолданысы оқиға динамикасын күшейтіп, қаһарманның қимыл, әрекетін үдетіп, оқырманын жігерлендіре түспек.
Найзагердің ерлігін ғана емес, туған елге сүйіспеншілік ыстық сезімін өрнектеуі де бала танымына әсерлі, ұтымды.
Аттан түсе аунады,
Көзден жасы саулады...
Көк кілемде із қалды.
Отау үйдей аумағы.
Иіскеді жусанды,
Маңдай терлеп, бусанды...
Бұлақтан шөл қандырып,
Кірпігінен нұр сауды. 
Бұл суреттеме – найзагердің қазақ жеріне деген жан-жүрек жылуының көрінісі. Жас оқырманына найзагердің өз еліне деген жүрек жылуын үлгі тұтады. Ақын – бейнелі сөздің шебері. Оған жоғарыда келтірілген жыр жолдары да дәлел. “Көз жасының саулауы”, “кірпігінен нұр саууы”, “маңдайы терлеп, бусануы”, көз жасын “отау үйге” теңеуі мен “көкірегіне кек түю”, “ішіне түю” тіркестерімен қазақ ұлтының тарихи зобалаң жылдарды өткергендігін зерделеуге тәрбиелейді. Ақынның “Найзагер” аңыз поэмасы – балаларды отансүйгіштік, елжандылыққа тәрбиелеудің қайнар бір көзі іспеттес. Ойымызды балалар әдебиетін зерттеуші Б.Ыбырайым пікірімен түйіндесек: “Балалардың өмірлік-адамгершілік нысаналарын айқындауда, отаншылдық сезімдерін тәрбиелеуде, жалпы жан-жақты кемелденген азамат етіп тәрбиелеу процесінде ұлттық құнардың орны айрықша”. 
Ақынның “Найзагер” аңыз поэмасы бастауыш сынып оқушыларына арналған. Бастауыш сынып оқушыларының ұғымына қонымды, тілі жеңіл. Жеті-сегіз буынды жыр өлшеміне құруы балалардың жас ерекшелігін ескерумен қатар, оқиғаны ойнақы жеткізумен де сабақтасып жатыр.
Ж.Қашқыновтың “Қыран тағдыры” аңыз поэмасының кейіпкері – қыранның балалық, жастық, кәрілік шағы. Өрлік пен ерліктің кәрілікпен қақтығысы. Дала қыранының қартайғанда ешкімге тәуелді болмай, құздан құлап өлуі өр мінездің белгісі. Поэмада қыранның бейнелі образы бар. Қыран – ерлік пен өрліктің, кесек мінездің символы іспеттес. Поэма ересек балалардың қабылдауына, танымына қонымды туынды.
Бірден самғап кете алмай,
Дір-дір етіп қанаттары.
Анасына жете алмай,
Қорқынышпен алақтады.
Бұл – бала қыран мінезі.
Қыран болып балақтанды,
Қаймығуды жүрді білмей.
Сала құлаш қанаттары
Киіз үйдің түндігіндей.
Өткір найза – тұяқтары
Дайын бүріп қадалуға.
Жіті шолып қыраттарды,
От ойнайды жанарында.
Төрт аяқты аң жерде жүрген,
Сусып қашып сытылмады.
Болат тұяқ шеңгелінен,
Көзге іліксе құтылмады. 
Бұл – жас қыранның сипаты.
Дене ауырлап, салды әурені,
Көреді тек бұлдыр түсті.
Бұл – кәрі қыран белгісі. Тіршілік иелерінің үш шағын шебер шендестіре суреттеген. Поэманың түйіні: өр мінезді паш ету.
Балалар әдебиетінің поэма жанрындағы ерекшеліктердің бірі – ұлттық болмысты, ұлттық құндылықты суреттеудің көрініс беруі. Е.Елубаевтың “Ат бапкерінің аңызы” атты поэма оқиғасы этносипаттылығымен ерекшеленеді. Қысқаша мазмұны: бәйге алдын бермейтін жүйрік ат болыпты. Бірде сол жүйрік бәйгеден озуын қойыпты. Ат иесі жалшыдан да, малшыдан да себебін сұрайды. Жалшы бие сауыны кезінде маза бермеген тұлпарды қолымен жасқап қалғандығын айтады. Ат иесі сыншыны шақыртады. Ат сыншысы құрым киізді ортасынан ойып, жалшы мойнына ілдіріп, сүт толы ыдысты қолына ұстатып, жүресінен отырғызып, бәйге атынан кешірім сұратады. Бәйгеден сол жүйрік қайтадан озады. Бәйге атының бекзаттығын, атбегілік өнердің терең сырын барынан суыртпақтап жеткізеді. Бәйге атының секемшілдігін, кінәмшілдігін суреттеу арқылы тұлпарға тән ерекшелікті, оның киесін нақты бейнелей білген. Ақын ойы да поэма шешімінде ықшамдала берілген.
Ат – ақылды,
Ат – есті,
Ешбір адам өйтпесін.
Жасамаңдар қате істі,
Бәйге аты өкпешіл. 
Шағын түйінде ойлылық, тағылымдық сипат бар. Кіші жастағы балалардың ұғымына сай сюжет өрбіген. Ақын туындысының ерекшелігі де оқиғаны ұлттық түсінікте, қазақи қалыпта жазуында.
Ө.Ақыпбековтың “Тайтөбе” аңыз поэмасының мазмұны ұлттық тәлім-тәрбиеге байланысты. Поэма тақырыбы – елдік. Идеясы – бала танымына ел-жер тарихын жеткізу. Поэма оқиғасы этносипатты.
– Бағзы заман,
Қыр елі...
Гүлденді де түрленді.
Күндей нұрлы ғұн халқы,
Мекендеген бұл жерді. 
Ақынның оқиғаның болған кезеңін, жерін баяндауы да бала қызығушылығын оятуға түрткі боларлық. Ғұн елінің жылқы малын қастерлеуі жайлы мағлұмат беруі, жылқыны ғұндар киелі тұтатынын өрнектеуі арқылы бала зейінін этносипатқа аударады. Мұнаралы қорған орнатқан ғұн жұртының ат қоюға бәйге ұйымдастыруын, талай тұлпардан тайдың озып шығуын айшықты да көркем суреттейді. Бала қабылдауына әр жер-ел атауының шығу тарихы болатындығын танытады.
Ақылды жас – көшелі,
Болар елдің – көсемі...
Бәйге –
Бағын ашатын
Тұлпар тайдан өседі. 
Ақын тұжырымы ықшамды, нақты. 
Өнер, өнер адамы, күй өнері, оның құдіретін жырлаудағы Ілияс Жансүгіров негізін қалаған дәстүр эпикалық поэзияда үзілмей, жалғасып келеді десек, осы бір көркемдік дәстүр балалар әдебиетінде де жарасымын тапқан. Құдіретті күйімен ажалды маңына жолатпаған, жер бетіндегі ән-күйдің атасы атанған Қорқыт туралы Ш.Құдайбердиевтің “Қорқыт сарыны”, М.Жұмабаевтың “Қорқыт”, Қ.Бекхожиннің “Қорқытпен тілдесу”, Ш.Әбеновтің “Қорқыт қобызы”, С.Мұқановтың “Қорқыт ата” аңыз дастандары белгілі. Қыл қобызды түркі жұртының киелі аспабына айналдырған ұлы күйшінің тұлғасы мен ғаламат өнерін сомдауда балалар әдебиетінде Қ.Мұқышевтің “Күй атасы” мен А.Асылбековтың “Өлмес өмір немес Қорқыт туралы ертегі” аңызында әдеби дәстүр жалғасқан. Поэманың сюжеттік желісіне “Қорқыт пен ажал” аңыз мотиві арқау болған. Бұл туындылардың бір-бірінен ерекшелігі неде дегенде, бірі Қорқыттың мәңгі өлмес бейнесін таныту болса, енді бірі күй өнерінің мәңгілік құдіретін жеткізу. Екі туындыны салыстырсақ, Қ.Мұқышев “Күй аңызы” аңыз поэмасындағы озықтықты аңғарамыз. А.Асылбековтың “Өлмес өмір мен Қорқыт туралы ертегі” аңызында Қорқыт пен ажалдың қақтығысын суреттеуде өткір тартыс жоқ, оқиға жұтаң, күй құдіретін жеткізуде авторлық баяндау басым, сондықтан да шығарманың көркемдігі солғындап, Қорқыт бейнесі ашылмаған. Ал Қ.Мұқышевтің поэмасының ерекшелігі біріншіден, сюжет өрбітуінен, екіншіден, психологиялық тартыстың басымдығынан, үшіншіден, поэманың композициясына екпін, ойнақылық берген үйлесімді сөз қолданысынан танылмақ. Жалпы күй өнері туралы әдебиеттанушы, ғалым С.Негимов: “Күй өнері әуен толқуымен, дыбыс тербелісімен, қимыл ырғағымен, түрліше құбылып ажарлануымен сабақтас. Сол себепті сөз үлгілері осы аталған сипаттарға сүйеніп бағынады” десе, ғалым А.Сейдімбек: “Әрине, күй өнерінің бейнелеу құралы сөзсіз дыбыс болғандықтан, тыңдаушысын ең алдымен әуендік, дыбыстық тілімен баурайды. Кәнігі тыңдаушысы күйдің әуендік, дыбыстық тілін іштей жорып, алуан түрлі сезім мен әсерге бөлінеді” деген пікірлерінен танитынымыз, күй сазы поэзия тілінде бейнелі сөздердің қолданысы арқылы жететіндігін айқындай түседі. Автор күйдің дыбыстық табиғатын, тәтті мұң мен қоңыр сазға толы ырғағын “дүмпілдетіп”, “сарқырап”, “қақырап”, “шулатып”, “тулатып”, “өзеуреп”, “боратып”, “бебеулеп”, “түйіліп”, “тілсімдеп”, “сиқырлап”, “аңыратты”, “түсірледі”, “ұйтқыды”, “жүйткіді”, “шалқыды”, “балқыды”, “тербеді” сөз үлгілерімен бейнелейді. Ақынның образды, эмоционалды-экспрессивтік сөз қолданысы поэманың көркемдік-эстетикалық мазмұнын арттырып, күй өнерінің құдіретін бала қабылдауына үйлесімді жеткізеді. Күйдің суреттемесін үдетіп, градация тәсілімен дамыта түседі:
Нажағайдай шатырлап 
Өтетұғын жай атып.
Нақ сойылдай сатырлап,
Кететұғын жайратып.
Апыр-топыр даң қылып,
Күркіресе гүрілдеп,
Кететіндей қан қылып,
Қалшылдады дірілдеп. 
Ақынның Қорқыттың күй өнерін шабыттана жырлауы жанды, екпінді суретке толы. Тіршілікті жалмап келе жатқан ажалдың Қорқыт күйінің екпінінен жеңіліс табуы, Тәңірдің Қорқыт жанын алуға бұйыру сәтіндегі ажалдың қақтығысы, “Қорқыт көрінің” кездесуі психологиялық тартысқа негізделген. Бала эмоциясына әсер берерлік оқиғаны таңдап алып, оны психологиялық тұрғыдан суреттеуі – ақын шеберлігінің кепілі.
Поэмада эпитет, кейіптеу, түйдектеу тәсілдерін қолданысы кең. Автор поэмасына көрік беруші тәсілдердің бірі – кейіптеу. Қорқыт күйімен алысқан, күйші жанын қия алмаған ажалдың кейпін “шамдану”, “көзінен жас саулау”, “таңырқау”, “алқына демігу”, “қара терге көмілу” кейіптеуімен өрнектей, жансызды жандандыра суреттейді.
Қараңыздар ғажабын,
Баурады ғой, баурады.
Ажал екеш ажалдың
Көзінен жас саулады... 
Қорқыт ата күй төпеп,
Қасарысты қасқара.
Бере алмады сұм төтеп,
Болды тағы масқара...
Шүкірейді, шөмейді,
Шүнек көзі кілмиіп. 
Ақынның бейнелі суреттемелері өнердің өміршеңдігіне рең беріп, Қорқыт өнерін биіктетеді. Ақын оқиғаны түйдектете жырлайды. Тәңірінің ажалды өлім ұрығын себуге бұйырған сәті, ажалдың Қорқыт жанын ала алмаған күйзелісі оқиғаны шарықтатып, шиеленістіре түскен. Осы сәтте диалогты ұтымды қолданған.
– Бұйырамын,  ал жанын
– Қалай алам, тәңірім?
– Тыңдама күй мұң-зарын,
– Екі айтылмас әмірім!
– Өзі сұлу әм күшті,
Жырлайды ылғи бақытты,
– Тыңдыр деймін тез істі,
Соза бермей уақытты
– Күй сиқыр тұр жебелеп,
Жетпейді әлім, тәңірім. 
Поэманың мазмұны – күй құдіретін, өнер өміршеңдігін, жан дүниені баурап алар қуатын паш ету десек, диалог автордың айтайын деген идеялық түйінін ашу үшін қолданыс тапқан. Поэмада ақын Қорқыт өнерінің мәңгілігін былайша өрнектейді:
Шалқып Қорқыт келеді,
Жеңген ажал бәлемді.
Балқып, толқып келеді,
Күйге бөлеп әлемді. 
“Күй атасы” аңыз поэмасының да негізгі өзегі – аты аңызға айналған Қорқыттың күй өнерінің құдіретін жеткіншектерге жеткізу, өнер қасиетін ұғындыру, өнердің эстетикалық қуатынан нәр алуға баулу, балаларға өмірдің мәнін ұғындыру, Қорқыт Атаның өр рухымен табыстыру, киелі өнердің өшпейтіндігін жеткізу. Ғалым С.Қасқабасов сөзімен айтқанда: “Аңыз жанрының басты нысанасы – тыңдаушыға елдің өткені туралы немесе бұрын жасаған атақты адамдар жайлы хабар беру. Демек, аңыздың негізгі функциясы – танымдық, сонан соң, тәрбиелік”. 
Фольклорлық дәстүрдегі балалар поэмасының үлкен бір саласы – табиғат туралы. Табиғаттың небір әдемі көріністерін адам өмірімен тұтастықта жырлау ұлттық поэзиямызда ежелден қалыптасқан көркемдік дәстүр болса, балалар әдебиетіндегі эпикалық жанрдың өркендей түсуінде бұл әдеби дәстүрдің әсері бар. Табиғаттың ғажайып құбылыстарынан балалардың эстетикалық, рухани ләззат алуын, табиғаттың жарасымды сұлулығын түйсіне білуін мақсат тұтқан көркемдігі құнды ертегі поэманың бірі – Ө.Тұрманжановтың “Орман ертегі” туындысы. Поэма идеясы – табиғат сұлулығын бағалау, түсіну, үйлесімді тіршілігін бұзбау. Поэманың кейіпкерлері – жас аңшы, оның атасы және орман. Поэманың бірінші бөлімінде жас аңшы орманға бармақ болып, атасынан ақыл сұрайды. Атасы орман сырын түсіндіреді. Балаға таныс тірлікті суреттей отырып, бірте-бірте табиғатқа жан бітіре, яғни кейіптеу тәсілі арқылы баланы ертегі әлеміне ендіріп, орман сұлулығының құпиясына ажар береді, әрі табиғат ажарына тамсанған, оны түйсіне білген кейіпкердің әлемі көрінеді. Ғалым Қ.П.Жүсіп сөзімен айтсақ: “Табиғат көріністерін бейнелегенде, нақтылық, дәлдік және оны жандандыру табиғи ұштасқан кезде ол суреттер әрі табиғат әдемілігін ашуға, әрі лирикалық қаһарман көңіл-күйін, қуанышын т.б жайып салуға қызмет етеді”.
Орманның қойнын ашасың.
Өр кеуде орман ұнатпай,
Қызғана қырын қарайды.
Қымсынып алғаш сыр айтпай,
Аңшыны жатқа балайды.
Соқпағын, жолын жасырып,
Тымырая қалар тұмсарып.
Аңдарын алыс қашырып,
Қытымырланып, қымтанып,
Жүрген соң біраз аңғарып
Орманның тілін ұғарсын. 
“Орманның қойны”, “орманның тілі” метафоралық тіркесі, “өр кеуде” эпитеті, “ұнатпау”, “қызғана қырын қарау”, “қымсынып сыр айтпау”, “жатқа балау”, “жасыру”, “тымырая, томсару”, “қытымырлану”, “қымтану” кейіптеулері бала логикасына қайшылықсыз өрнегін тапқан және жанды суреттемелер құпиясы мол орманның көркем бейнесіп жасап тұр. Балаға тән “тымырая қалу”, “томсару” тәрізді мінезді орман көрінісіне қабыстыра өрнектеуі туындыны бала қабылдауына лайықтауымен сабақтасады, яғни ақынның әрі суреткерлігі, әрі бала психологиясын меңгеру шеберлігі көрінеді. Орманды жандандыра суреттеу тәсілі табиғат пен адам тұтастығын, оның ішкі байланысын бала түйсігіне жеткізу үшін сәтті қолданған. Бірінші бөлімде-ақ орман тіршілігін ертегілік сипатта (жалмауыз кемпірдің орманда өмір сүруі, жас қызды ұрлауы, бал арасының қара аюдан көрген қорлығы) жазады. Екінші бөлімде ормандағы аң-құстың, өсімдіктің жарасымды тіршілігін өрнектейді. Бірінші бөлім мен екінші бөлім сюжеті бір-біріне қарама-қайшы өрбіген. Ақын бірінші бөлімде орманның қорқынышты тіршілігін бейнелесе, екінші бөлімде орманның сұлу тіршілігін сипаттайды. Автор контраст тәсілін қолдана отырып, табиғаттың жарасымды тіршілігіне бала зейінін аударуға, табиғат сұлулығын түйсінуге ықпал етеді. Лирикалық кейіпкерді орман әсемдігін эмоционалды қабылдауымен суреттейді.
Көкірегін аймалап,
Күннің нұры ойнайды.
Жұпар ауа балдай-ақ
Жұта берді, тоймайды.
Ну орманға кірді кеп,
Жаңа ғана оянған.
Жапырағы желбіреп,
Алтын нұрға боянған.
Үн қаптады сызылып,
Ұялшақ қыздай қарағай,
Қарай берді қызығып,
Жас аңшымыз баладай.
Лирикалық кейіпкердің табиғат әсемдігін  түйсініп, сезінуін өрнектей отырып, баланың көркемдік қабылдауына, рухани әлеміне әсер етеді. Ақын табиғаттағы аң мен құстың, өсімдіктің тіршілігіне адам кейпін бере, жандандыру тәсілі арқылы әрі орман сұлулығын көрсетсе, әрі адам мен табиғаттың ішкі үйлесімді бірлігін балалардың таным-түсінігіне орнықтырады. Ақын ормандағы тіршілікті балалардың көркемдік қабылдауына лайықты сипаттайды.
Адамды бұрын көрмеп ед,
Тұра қалды кідіріп.
Күлтеленген әдемі
Құйрығы гүлдей ашылған
Қарағай сынды дене оны
Жауынан қорғап жасырған.
Әдемі ой билеп көңілін,
Ұлы орман қойнын ашады,
Сиқырлап оның сезімін.
Жұпарын сепкен жібек гүл,
Кес-кестеп алдын жайнады.
Құралған құстан оркестр,
Ағашты бойлап өрмелеп,
Барады тиін жүгіріп.
Хор бастап бұлбұл сайрайды.
Дәрігер торғай, тоқылдақ
Тыңдап тұр ағаш кеудесін.
Ауру жерге укол сап,
Үйретіп жүр кенжесін. 
Ақын поэтикалық метафора, кейіптеу, эпитет арқылы орман сұлулығын бала оқырман зердесіне айшықты жеткізеді. Эстетикалық, эмоционалдық сезім балалық шақта қалыптасады. Табиғатқа деген қамқорлық – адамгершіліктің көрінісі. Табиғаттың әсемдігін жас кезінде танып білу эстетикалық тәрбиенің негізін қалайды. Ақын лирикалық кейіпкердің характерін ашуда осы бір ерекшелікті түйсіне білген. Жас аңшының тиіннің баласын, үйректің, тоқылдақтың сары үрпек балапанын, маржан мүйізді маралды атуға қимауы лирикалық кейіпкердің жан әлемінің нәзіктігін танытады. Қоршаған ортамен, табиғатпен қарым-қатынас баланың өмірді көркем қабылдау қасиеті арқылы суреттеледі. Табиғатты тану оның әсемдігі мен байлығын көруден, табиғи араласуынан басталады. Ақын поэмасында эстетикалық қабылдау сезімі нәзік, табиғаттың әсемдігін көре білетін кейіпкер пайда болған. Лирикалық кейіпкердің әрекеті арқылы табиғат үйлесімін түсінуге, қамқорлық жасауға, бағалауға үйретеді. Б.Ыбырайым сөзімен айтқанда: “Ал, адам танымын, санасын бір-ақ күнде қалыптастыру немесе бір деммен өзгерте салу екі талай. Сондықтан да балаларды балғын күнінен тәрбиелеу, олардың өмірге, жалпы табиғатқа деген құштарлығын-құрметін арттыру – балалар әдебиетіне қойылар биік талаптардың бірі”.
Ақынның шеберлігі сол, орманды табиғаттың бір бөлшегі деп ғана қарамайды, оны адам өмірімен сабақтастыра, орманның өзінен соны әдеби бейне жасайды. Ақын орманы – сұлулықтың, әсемдіктің символына айналған. Ө.Тұрманжанов бір ғана орман сұлулығын суреттей отырып, жалпы жаратылыс сұлулығын бала қабылдауына жеткізеді.
Балалар әдебиетіндегі поэмалардың бірі табиғаттың, жаратылыстың сұлулығын паш ету болса, бірқатары сол табиғат аясындағы тіршілік иелерінен адам ақылының озықтығын көрсетуге арналады, енді бірі табиғаттың, жаратылыстың бөлшегі аңдардың да өзіндік болмысын, табиғатын танытуды мақсат етеді. Ж.Смақовтың “Ұзын аяқ” ертегі поэмасының оқиғасы кіші жастағы балалар үшін қызықты, тілі орамды. 
Инелік
Үйленіп 
Түскі шуақта,
Тұйық суатқа,
Ұзын аяқ,
Қолда таяқ –
Шіркейдің танысы
Масаның сарысы келді.
Олай жүріп паңданды,
Бұлай жүріп паңданды.
Оқиға екпінмен басталып, жанды суретке ие. Жандандыру тәсілі балалардың қабылдауына мәнерлі поэтикалық суретті әкеліп, ертегі әлеміне енгізе түскен. “Ұзын аяқ, қолда таяқ” бейнелі қолданысы масаның нақты биологиялық пішінін көрсетіп, көркем бейнесін аша түсерліктей. Бала қабылдауына қызықты сурет пайда болған. “Шіркейдің танысы, Масаның сарысы” тармағында көркем бейне бар, әрі балалардың әуезді дыбысқа құштарлығы ескерілген. Ақын айшықты суретті алға салып, бала қабылдауына қимыл-қозғалысқа толы оқиғаны таңдай отырып, әсерлі сәтімен ертегіге баурап алады. “Паңданады” сөзінің екі рет қайталануы да жансызды жандандыруды күшейтіп, ертегі сипатын ұлғайтқан. Мектеп жасына дейінгі баланың көрнекті және нақты ойлауы ескерілген. 
Автор балаларды қоршаған ортаны таныту мақсатында бір ғана шыбын-шіркей тіршілігімен таныстырып, мазмұнды мәлімет береді. Инелік, Шіркей, Сары маса, Бүгелек, Бал ара, Көбелек, Құмырсқа тәрізді жәндіктердің әрқайсысының өзіне тән өмір сүру, тіпті қимыл-қозғалыс айырмашылығына дейін көңіл аударып, соған сай суреттеуді қаперінде ұстап отырған.
– Ой, ызыңы қандай!
– Ой, тызылы қандай!
– Өзі, сары, бауырыңның
Қызылы қандай!
–Тұмсығының
Ұзыны қандай! –
деп мақтады.
Жанына келуге батпады.
Сары маса мақтанды,
Жарылуға шақ қалды.
Көрсетейін өнер деп баптанды.
Ақын одағай сөз, сұрау есімдік (қандай), лепті сөйлем (2,4,5 тармақтағы), “мақтанды, “мақтады”, “баптанды” секілді жандандыру тәсілі арқылы оқиғаны үдетіп, ойнақтылықты арттыра түскен. Ақын баланың әсершіл эмоциясын ескере отырып, шағын тартысты туындатқан.
Кенет алыстан шаң шықты.
Бір топ аң шықты.
Бастары кекең-кекең
Бөкендер екен.
Қойқоңыз, Бүгелек,
Инелік, көбелек
Құмырсқа, Бала ара,
Бәрі қатты састы,
Бәрі тұра қашты. 
Алты тармақта төрт сурет бар. “Кекең-кекең” бейнелі еліктеуіш Бөкен аңының қимылын дөп танытып, ойнақылықты, дыбыстық инерцияны ұлғайта түскен. Шумақтың соңғы тармағы оқиға инерциясын күшейтіп, бала қабылдауына тартымды, қызықты оқиғаны сіңіріп, ертегі сипатын ерекшелендіреді. “Ызылдап”, “тызылдап” бейнелі сөзі сары масаның нақты табиғатына тән. Сары масаның дыбыстауының өзі өлеңге реңк қосқан. “Дүрлікті”, “үрікті”, “ілікті” жедел өткен шақ етістіктері оқиғаға екпін, динамика қосумен қатар, дүркінділікті туындатып, көркемдік әсерлікті күшейте түскен. “Қорсылдап”, “торсылдап” сөздері қабан аңының дыбыстау ерекшелігін, қимыл-қозғалысын, дене тұрпатын бала қабылдауына қапысыз жеткізерлік. Барлық шыбын-шіркейдің қабан әрекетіне риза болып күлуі, секіруі – баланың өздеріне таныс әсерлі әрекеттер. “Талтаңдап”, “балпаңдап”, “арбаңдап” дейтін бейнеге толы сөздері аюға ғана сай қимылды баланың көру зердесіне айқын да айшықты әкеледі. Ол оқиғаның юморлық сипатын да күшейтеді (“үп-үлкен аюға, жараспайды таюға”). 
Сары маса,
Адамға жармаса,
Барды да қаперсіз қонды.
Біздей ғып тұмсығын сұқты,
Адамның қанын жұтты.
Жата қап,
Сол кезде
Сол кезде, сол кезде
Сарт етті,
Шарт етті шапалақ. 
“Тұмсығын сұқты”, “қанын жұтты”, “сарт етті”, “шарт етті” еліктеуіш пен көмекші етістік тіркесі әуезділікті, ойнақылықты, оқиғаның ауыспалылығын, дыбыс инерциясын ұлғайта түскен. Автор балаға тән философиялық аспектіні де ескерген. Адамның шапалақпен ұрып масаны өлтіруі – қарапайым әрекет. Бірақ тағылымдық ой астарланып жатыр. Ол – тіршіліктегі адамның мәні. Поэманың өмір танытушылық мәні де осында. Ақын күрделі ойды бала танымына қайшылықсыз, қонымды жеткізген. 
Сары масаны Бөкенді, Бұғыны, Аюды, Жолбарысты, Адамды шағуында шағын тартыс бар. Сюжет тізбекті, динамикалы, тартысты, ойнақы өрбіген. “Адамзат жаса! Құрысын маса!” деп поэманы ықшамды, әрі тосынан түйіндейді. Ақын айтар ой, танымдық тағылым екі-ақ тармаққа сыйғызылған. Бала қабылдауына адам әрекетінің әділеттігін жеткізе отырып, бала танымына сай берген. Адамның мәні деген ұғымды бүлдіршіндерге түсіндіру қиындығын түсіне білген ақын бала қабылдауына қонымдылау келер санамалау, даралау әдіс-амалын сәтті қолданған. “Жаса, жаса, Сары маса!” тармағының төрт рет қайталауы да бірінші, оқиға мен оқиғаны жалғастырушы қызмет атқарса, екінші, оқиғаны түйіндеуші қызметін атқармақ. Балалар бұл ертегі поэмадан инелік, бүгелек, бал ара, көбелек, құмырсқа, қойқоңыз, сары маса тәрізді шыбын-шіркей атауымен танысса, бөкен, бұғы, қабан, аю тәрізді аңдардың қимыл-қозғалысын, дене тұрпатын, дыбыстау ерекшелігін біліп, қажетті мағлұмат алады. Поэма 4-5 жастағы балалар үшін қызықты, тілі жеңіл. Поэманың тартымдылығы оқиғаның қарқындылығында, қызғылықты сюжеттің өрбуінде, бала логикасына лайық берілуінде.
Т.Молдағалиев “Орман қызы” ертегі поэмасы халықтың ертегінің әдеби-поэтикалық өңделуі негізінде жазылған. Поэманың кейіпкерлері – кемпір мен шалдың алтын шашты жалғыз қыз баласы және аю. Ақын поэмасының ерекшелігі: әдеби өңдеу арқылы халықтық ертегідегі ойды кеңейте түсуінде. Балаларға бірнеше тағылымды ойды ұсынады. Ол – ақылды болу, табиғаттың әдемілігін сезіне білу. 
Ақын алдымен балалар фольклорындағы әлпештеу поэзиясын қолдануы баланы ертегіге баурап аларлық қасиетті ұлғайтқан. 
Ұйықташы, жаным, ал тыным,
Шаршадың күндіз көп ойнап.
Әдемі түс көр, алтыным, 
Атқанша таң бір арайлап.
Ұйықтады тауық қорада,
Ақ қоян мана ұйықтаған...
Ұйықтады қазір құс барлық
Қап-қара түнді бүркеніп.
Аспанда сирек ұшпа бұлт
Ұйықтады айға сүйкеніп.
Маужырап қалғып тұр ай да,
“Ұйықтайтын кезің келді” деп.
Ұйықташы, бөпем, мұңайма
Қап-қара көзің мөлдіреп. 
Ақын табиғатты жандандыра суреттеп, оны бала өмірімен сабақтастыруы сәтті өрнегін тапқан ақындық тәсіл. Табиғаттың құбылысын баланың мінез, әрекетіне жақындатып нәзіктікпен суреттейді. Әдемі, жарасымды тіршілік суреті бар. Бала деген әсершіл әрі қиялшыл келеді. Автордың поэтикалық суреттері бала бойындағы осы бір ерекшеліктермен үндесіп жатыр. Ә.Нарымбетов пікірінше: “Неғұрлым шығарма тілі бейнелі, образды болған сайын, оның көркемдік сапасы арта түсетіні рас”.
Қызғалдақтар майысып,
Қызыл көйлек киіпті.
Көбелектер сайда ұшып,
Гүлге қонды сүйікті.
Көбелекті қыз қуып,
Ұстай алмай, шаршады.
Үзе берді мәз болып
Қарақат пен алшаны.
Бетін жуды суға кеп,
Өз дидарын көрді одан.
Сыбырлады жел де оған,
Күлімдеді көл де оған.
Амандасты қол беріп,
Жас шыбықтар биылғы.
Қыз балаға жол беріп
Кәдімгідей иілді. 
Ақын халықтық ертегіні табиғаттың әдемі көріністерімен көмкеріп, құбылта, құлпырта түседі. Халықтық ертегіні стильдік өңдеуден өткізіп, баланың эмоциялық сезімін ояту, эстетикалық тәлім алу, ертегінің танымдық сипатын арттыру, табиғатты аялау тәрізді қасиеттермен ұштастырады. Ертегіде балаға тән мінез-құлықты, әрекетті өрнектеу де бар. Көбелек қуып шаршаған, қарақат пен бүлдірген, алшаға тойған қыз бала. Күн батып, жолдан адасып қалған қызды аю әндетіп үйіне алып келуінен, қыз аюдың тамағын пісіруінен, ата-анасын сағынуынан, тәтті нан пісіріп, оны әке-шешесіне апарып беруді өтінуінен оқиға дами түседі. Аю қыз сөзіне намыстанып, арсалаңдап, қорбаңдап, қыз аюдың бүйірін тепкілеп келе жатуы оқиғасында  шуақты, жылы юмор да бар. Қыз сөзіне намыстанған аю орманнан қалай шығып кеткенін білмей қалады да, аңшыға кездескен аю қызды қабымен тастап қаша жөнеледі. Ақын адам ақылылының озықтығын баяндап жатпай, бала көкейіне қонымды бейнелі оқиғалармен ықшамдап жеткізеді. Ертегі кіші жастағы балалардың қабылдауына ықшамды 7-8 буынды жыр өлшеміне құрылған.
М. Әлімбайдың “Аю асуында” аңыз поэмасы болған оқиға ізімен жазылған. Кейіпкерлері аю және екі альпинист бала Киікбай мен Жаннұр. Екі кейіпкер баланың таудың жалғыз сүрлеуінде аюмен бетпе-бет кездескен сәттегі аюдың әрекеті. Мұнда кіші мектеп жасындағы баланың қабылдауына лайық, эмоциясына ықпал етерлік психологиялық көрініс бар. 
Бұрылыстан өткенде,
Бір кетікте тас қиық.
Жол босатып өткелге,
Аю тұрды қасқиып.
Киікбай мен Жаннұрдың
Көрінгенде қараңы.
Аю мойнын сәл бұрды,
Сонсоң теріс қарады.
Соза түсті бойын да,
Созды көкке қолын да.
“Бөгет емен, –дегендей, –
Екеуінің жолыңда!” 
Таудың тар жолында екі балаға аю жол беріп, шатқалдан құлатпай құтқарып қалады. Мұнда тағылымдық ой бар. Табиғаттағы санасыз тіршілік иесінің әділдігі. Әдетте, адам баласы жаратылыстағы барлық тірлік иелерінен саналы деген ой үстем болса да, табиғатта бәрі де әділ, адал. Ақынның бұл аңызы соның бір дәлелі. Аң екеш аң да қайырымды, егер оған зұлымдық жасалмаса. Екі бала аюға қастандық жасамайды. Тілсіз хайуан да сол үшін жақсылыққа қиянат көрсетпеген, әділдікке бағынған. Поэманың идеялық түйіні: жақсылыққа жақсылық жасау.
А.Асылбековтың “Алатау баурайында” аңыз поэмасының да кейіпкерлері – табиғат жарасымын бұзған аңшы Бектемір мен адамды өз баласындай қимаған аю. Киікті атқан сәтте тауда қар көшкіні болады да, аңшы аю үңгіріне тап болып, аюдың балаларымен бірге емшек еміп, қысты үңгірде өткізеді. Көктем шыққанда аюмен бірге аңның тіршілігін кешкен аңшы қашуға әрекет жасаса да, сәтсіз болады. Ақыры аюдан қашып құтылады. Поэманың оқиғасы – осы. Жарық өмірге ұмтылған адам мен аюдың тартысында психологиялық суреттер бар. Аю тіршілігінен қашқан адамның іс-әрекеттері мен ойлары шиеленіскен тартысқа құрылған. 
Жата кетті жантайып,
Аю келіп ырылдап,
Киімдерін жұлымдап,
Дода-дода етті де,
Жүре берді ертті де.
Жеткенде үңгір шетіне,
Қарап аңшы бетіне,
Аяғандық белгімен
Құшақтап ап белінен,
Сипап қойып басынан,
Жалай берді шашынан. 
Немесе өзіне қарсылық танытқан адам әрекетінен қорғанған аю әрекеті де нанымды шыққан.
Мұны көріп аң дағы,
Артқа қарай самғады.
Жерге барып анадай,
Ойнап жүрген баладай,
Үлкен-үлкен тастарды
Домалата бастады. 
Аңыздың түйіні: табиғаттың жарасымын бұзған адамның өзі де қатерге кезігетінін көрсету.
Қарлығаш құсы жайлы ертегі жазбаған ақын кемде-кем. Оған Ө.Тұрманжановтың “Қарлығаш”, А.Асылбековтың “Қайырымды қарлығаш”, Р.Өтегеновтың “Қайырымдылық немесе кеңпейіл қарлығаш, оның балапандары, Қаратентек, балара, көкқұтан туралы ертек дастаны” дәлел. Алтын Орда дәуір әдебиеті мұрасы “Қисса сұл әнбияда” кездесетін ертегі сюжеті негіз болған туындының бірі – Б.Ысқақовтың “Қарлығаштың құйрығы неге айыр?” классикалық ертегі поэмасы. Бұл поэманың ерекшелігі жайында сыншы Қ.Ергөбеков пікірін келтіруді жөн санадық. “Ақын “редакциясында” екі ұтымды сипат бар. Алдымен Масаның баланы шағуы – шығарманың драмалық қуатын күшейтіп тұр. Содан соң, осы эпизод балаға арналған шығарманың мәнін аша түскен”. 
Ақын ең алдымен оқиғаның болған жерін суреттеуі де бала оқырманның оқиға болған жерін білуге ынтықтығымен, әуестігімен ұштасып жатыр. Поэма бала ұғымына ауыр сөздердің қолданысының кездеспеуімен, жауыздық пен ізгілік тартысын бала логикасына ықшамды бейнелеуімен ерекшеленеді. 
Біз тұмсық маса бар еді,
Ішкені ылғи қан еді,
Шағуға шебер болатын,
Кез келген жерден соратын. 
Ақын масаның зұлымдығын бірден нақты оқиға арқылы көрсеткен. Кейіптеу тәсілін қолдана отырып, бала қабылдауына жауыздық сипатын жеткізеді. “Шөлмегін алып жөнелді” тармағы масаның зұлымдығын дәлелдей түсерлік көрініс.
Бесікте жатқан нәресте
Нағыз дәрі емес пе?
Деген бір арам ой келді,
Не болмақ дүние! Ойла енді! 
Поэманың драмалық күшін танытарлық, оқиға динамикасын күшейтерлік көркемдік эпизод та осы. Шағын тартыс туындайды. Ақын бала эмоциясын ескереді, яғни бала оқырманның жанашырлық сезімін туындатуға да ықпал ете түскен. Поэмада тартыс айдаһар мен қарлығаш, маса мен қарлығаш арасында өрбиді. Автор зұлымдық пен мейірімділік қақтығысын бала танымына сіңіреді. Айдаһардың ауыруы, барлық хайуанаттарды жинап, ем іздетуі, түлкінің “тәтті қанды іздесеңіз, жазыласыз” деген залымдығы, масаның барлық жан-жануардың қанын соруы, қарлығаштың масамен шайқасы, масаның тілін жұлып алуы, айдаһардың тастан құлап өлуі, қарлығаштың құйрығын жұлып алуы – тартысқа толы оқиға. Бала логикасына сіңімді суретті оқиғалар. Автор ізгілік жеңісін танытқан. Қарлығаштың мейірімін, нәзіктігін бейнелі өрнектейді. Поэмада балаларға жақсылық жамандықты, ізгілік зұлымдықты жеңетіндігін жеткізумен қатар жалпы тіршілікте адам өміріне пайдалы құстарды қорғау идеясы да бар. Оған поэма түйіні дәлел болмақ. Ертегі поэманың тақырыбы – ізгілік, идеясы – жауыздықты жеңген ізгілікті дәріптеу. Халық аңызының ізімен жазылған бұл поэманың өміршеңдігі неде дегенде, зұлымдық пен ізгіліктің қақтығысын баланың қабылдау түйсігіне лайықтап бейнелеп, үлкен ойды бала өресіне бейімдеп беруінде, айтылар ойдың тек образдан туындауын жүзеге асыруында және ертегінің эстетикалық заңдылығын сақтай жазуында.
Кіп-кішкентай құстың қайырымдылығын, ізгілігін суреттеу балалар әдебиетіндегі дәстүрлі тақырыптардың бірі десек, оны түрлендіріп, жаңарта түсуде әр қаламгердің өзіндік ерекшеліктері де көрінеді. Ертегіде өз өрнегін тапқан бұл тақырып енді аңыз поэмада да өзіндік сипатымен танылады. Халықтық ертегі, аңызға тәуелсіз жазылған аңыз поэма – Е.Елубаевтың “Қырғыннан құтқарған қарлығаштар” туындысы. Ақын поэмасында үйіне қарлығаш ұя салғандықтан, жау шабуға келе жатса да, жұртта жалғыз қалған қарияның мейірімді әрекетін балаларға үлгі етпек. Табиғаттың жарасымды тіршілігін суреттеуінде әсемдікті бағалау идеясы да бар. Мейірімді қария бейнесін қазақи қалыпта суреттеу бала қабылдауы үшін қонымдырақ. Ұлттық сипатты лирикалық кейіпкер характерін ашуға қолданған. 
“Биыл менің үйіме, –
Дейді ол:
Ырыс кіреді...”
Шетінемей бірі де,
Ұшса екен”, – деп тіледі.
Ауызынан күніне 
Түспейді айтқан тәубесі.
Тарағандай үйіне
Жақсылықтың сәулесі.
Бала қолын қақпалап,
Тигізбей ол жүреді.
Қарлығаштар –
Ақтамақ 
Сайрағанды сүйеді.
“Қарлығашқа тигеннің,
Қолы сынып қалады....” 
Мұнда нақты да көркем, тағылымды ұлттық таным-түсінік суреті бар. Лирикалық кейіпкердің іс-әрекеті арқылы балаларға мейірімді, қамқорлықты, жанашырлықты үлгі етсе, қарлығаш құсының нақты тірлігін бейнелей отырып, құстарды қорғау идеясы да көрінеді. Қарлығаштардың шыр-шыр етіп, үйді айнала ұшуы бала эмоциясына әсер берерлік. Оқиғаның ширыққан тұсы да осы көркемдік эпизодтан таныла түседі. Жау қолбасының жұртта қалған қарияның үйін бұзбауынан қатыгездікті мейірімділіктің жеңетіндігі танытады. Ақын мақсаты – бала санасына мейірімділіктің, қамқорлықтың дәнін егу.
Балалар әдебиетіндегі ертегі поэмаларда адамдардың сан алуан мінез-құлқын құстар, аңдар, жан-жануар, хайуанаттармен шендестіру арқылы бейнелейді. Бейтаныс құбылыстарға құштар бала үшін адамдардың әрекеттерін жан-жануар, хайуанаттар, құстар мен аңдар орындап жатса, мектепке дейінгі жастағы балалар мен кіші мектеп жасындағы балалар үшін мұндай ертегілердің оқиғалары қызықты да тартымды және бала ұғымына да жеңіл.
Фольклорлық сюжет және тақырып арқау болған ертегі поэмалардың бірі –Ө.Тұрманжановтың “Шағымпаз сарғалдақ”, А.Асылбековтың “Қотыр торғай” туындылары. Біріншісінде, сайран салып жүріп, жантаққа қонып, тікенге түйрелген сарғалдақ өш алу үшін ешкіге, қасқырға, аңшыға, тышқанға, мысыққа, желге жолықса, екіншісінде, қотырын ауыртқан торғай ешкіге, қасқырға, жылқышыға, байға, кемпірге, желге шағымданады. Екі ертегі поэмада да халықтық сюжет сақталады, бірер өзгеріс кейіпкерлеріне ғана енгізілген. “Қотыр торғай” халықтық ертегісінде кішкентай тіршілік иесінің өмірге икемділігін, жеңгіштігін көрсету арқылы балалардың күш-жігеріне сенуге, мақсат-мұратқа жетуге үйрету болса, екі туындыда осы идея сақталынған. Фольклорлық сюжетті қалай жырлады дегенде, екі ақынның өзіндік ерекшелігі бар екенін байқаймыз. Ө.Тұрманжанов поэмасы кейіпкерлердің бейнесін образды берумен және идеяның кеңеюуімен (орынсыз еркеліктің зияны) ерекшеленсе, А.Абдрахмановтың поэмасы балалардың рольге бөліп ойнауына және жаттап алуына қолайлылығымен өзгешеленеді. Бірі кіші мектеп жасындағы балалардың оқуына, қабылдауына сай болса, екіншісі мектепке дейінгі жастағы балалардың тіліне лайықты, тыңдауына жеңіл.
М.Жаманбалиновтың “Түйе жылдан қалай құр қалды?”, А.Асылбековтың “Жыл басы” ертегі поэмаларының көлемі шағын, мектепке дейінгі жастағы балалардың тіліне жеңіл. “Жыл басына таласқан хайуанаттар” халықтық ертегісі негізінде жазылған. Екі автор да әр хайуанаттың ерекшелігін бала ұғымына қонымды бейнелейді. Бүлдіршіндерге халық ертегісін ұсына отырып, түйенің аңқаулығын сынаса, тышқанның ептілігін үлгі тұтады. Ойнақылығымен, түсінуге жеңілдігімен әсерлі және мектепке дейінгі жастағы балалардың жас ерекшелігін ескеруі де құптарлық, алайда тақырып қайталауымен, бірдей түйін жасауымен бала қабылдауына тартымдылықты солғындатқан.
М.Әлімбайдың “Бұлбұл, жарқанат және қарақұрт” ертегі поэмасының идеясы – өнер және оны бағалау, түсіну. Ақын пернелеу арқылы адам бойында кездесетін жағымсыз мінез-құлықты сипаттап, оқырманын олқы мінезден аулақ болуға жетелейді. Поэманың қысқаша мазмұны: бірде бұлбұл барлық жыршы құстарды өнер бәйгесіне шақырады. Бұлбұл жырын жалғыз-ақ Жапалақ ұнатпайды. Қарақұртты шақырып, Бұлбұлды шағып өлтіруге үгіттейді. Жарқанат тіліне ерген Қарақұрт бұлбұл арқасынан аунап, тасқа соғылып, өледі. Жарқанат қуыста бұғып тіршілік етсе, Бұлбұл кең аспанда әнін шырқап қала береді. Ақын бала санасына сөзге еру мен қызғаншақ болудың зиянын жеткізеді. Бұлбұлдың өнерін былайша сипаттайды:
Көмейден сыңғыр күй төккен,
Жансыздан тасты билеткен.
Бір құмыр бұлбұл болыпты
Мылқаудың өзін сөйлеткен.
Тәкаббар асқар тауларды,
Қалғыған қалың орманды,
Әнімен бұлбұл тербепті
Ұйқысыз бейбақ жандарды...
Құс біткен, барша аң біткен
Тыңдайды екен елтіп-ақ. 
Бұлбұл өнерін кестелеуге кейіптеу тәсілі көркемдік дарытып тұр. “Тасты билету, “тау, орманды тербеу”, “құс, аңның елтуі” – кейіптеу, яғни тіл бітіре, жандандыра суреттеуі сөз өнерінің құдіретін танытуға және оқырманына оны бағалай білуге де шақырады.
Өнердің мәнін түсінбейтін, қызғаншақ Жарқанаттың мінез суреттері – күнделікті өмірде адам бойынан табылатын жағымсыз мінез шындығы. Бұлбұл – өнерлі, Жарқанат – қызғаншақ, Қарақұрт – жағымпаз. Персонаждар бойындағы қасиеттерді ашуға мүмкіндік берген көркемдік құралдың бірі – диалог. Жарқанат пен Қарақұрт диалогынан адамға тән мінез-құлық шынайы ашыла түскен. Қарақұрттың бұлбұл әніне жаны балқуы өнер құдіретін танытарлық. “Жан балқуы”, “жүрек жібуі”, “көңіл шалқуы” тәрізді бейнелік өнердің өміршеңдік мәнін кестелейді. Балалар бойына жақсы мінез-құлықты қалыптастыруды мақсат тұтқан “Бұлбұл”, Жарқанат және “Қарақұрт” ертегі поэмасы бастауыш сынып оқушыларының қабылдауына жеңіл.
Қ.Баянбайдың “Жалмауыз жайын” ертегі поэмасы сатиралық суреттерге толы. Поэманың өзекті идеясы – балдырғандарға қомағайлықтың, ашкөздіктің зиянын ұғындыру десек, сатиралық бейнелі сөз қолданысы осы идеяны ашуға қызмет етіп тұр. “Жыбыр етсе қарыс мұрт – қыбыр етсе құйрығы” суретке толы ұйқасы, “ас беріңдер!” дегені – “жиналыңдар!” дегені” бұйрық мәндегі ұйқастар жайынның өктем мінезін ерекшелесе, ала жайынның бақаны бақылдатып үйірімен жалмауы, шабақты бытырлатып шайнауы, ашыққанда тас жұтуы, бақа, шаянды жиырмадан, отыздан бірден жалмап қоюы – бала қабылдауына сыйымды қомағайлықтың бейнелі көрінісі. Көптік тұлғадағы сөз қолданыстары да (бекірелер, шабақтар, көлбақалар, шаяндар, балықтар, шапқыншылар) оқиға қарқындылығын туындатса, әрі жайынның қомағайлығын ашуға рең бере түскен. “Бытырлатып”, “бақылдатып”, “шулатып”, “бүлкілдеп”, “жалмап жеп”, “бітеу жалмап”, “бақырып” бейнелі сөз қолданыстары ертегі идеясын ашуға бағындырылған. Көлдегі барлық балыққа, құсқа әмірін жүргізген жайынның кішкентай қармақтан жеңіліс табуы да бала көкейіне қонымды сурет.
“Қаһарман қар” ертегісінің кейіпкерлері – аппақ қардай қозы мен қар. Ақын сөгілмеген қар, көбік қар, сүр қар, қалың қар, ағарған қар, төбедей қар деп қардың бірнеше түрлерін суреттей отырып, қайырымды қар, қаһарман қар деген “тірі” бейне жасайды. Ақынның айшықты сөз қолданыстары әрі баланың сөздік қорының жетілуіне, әрі танымын ұштауға үлесі бар. Кенже туған қозы мен қардың танысуы қоршаған ортаның сырын ұғынуға қызыққан балдырғандардың мінезімен де ұштасып жатыр. Қозыны қардың тау шыңына қыдыртып апаруы, тау ызғарына шыдамаған қозыны қардың сайға алып келуі – кіші жастағы балаларға татулық мәнін ұғындырса, қозының сайында жылынуы, сайда ери бастаған қардың тау шыңында қатаюы арқылы кішкентай оқырманға әркімге өз туған елі, жері ыстық деген ойды да жеткізеді. Ақын ертегіде көктемдегі қардың еруін (“қопаң етіп қар қабақ”, “болбырап, сөгілсе де көбесі”, “қисайды қар жамбастап”, “тарылып тынысы қар төбенің”, “майша еріп”) жандандыра суреттейді, сөйтіп, табиғат құбылысымен де таныстырады.
“Ұмытшақ ұлу мен қайсар құмырсқа” ертегі поэмасында оқиға жаздың жайдары ашық күнінде ешбір досы жоқ ұлудың қыста өткізетін туған күніне құмырсқаны шақырудан басталады. Алайда, қыс қаһарына шыдамаған ұлу жазда берген уәдесін ұмытып, құмырсқаны (“Аш ішектей тар үйім.// Өзім зорға сыямын, қайтіп сауық құрайын...”) ренішпен қарсы алады. Ұлудың әрекетін күлкіге құру арқылы ұмытшақтықты, жалған уәде берушілікті сынап, құмырсқа әрекеті арқылы уәдеге беріктік, қайсарлықты дәріптейді.
Тымақ киіп,
Тон киіп,
Шықты сыртқа қорбиып.
Ғұмыры бір кимеген
Зілдей екен бұл немең.
Салып алған қабына
Тартуы бар тағы да.
Артсаң дағы қанша жүк,
Көрген бе бұл тайсалып.
Алғашқы қар ақ көбік
Жауған бетте жатты өріп.
Байпағына су сіңіп,
Кетті бойы түршігіп.
Жасымады сонда да,
Ойлағаны той ғана
Тәуекелге бел байлап.
Келе жатыр қорбаңдап.
Құмырсқа әбден болдырып,
Бейнеті көп жол жүріп,
Малшынып өз теріне,
Жетті ұлудың  еліне. 
деген көркемдік эпизодтан ұлттық қонақ күту, қонаққа бару дәстүрі мен рәсімі көрінеді. Ақын қызықты сюжет арқылы ұлттық-дәстүр, әдет-ғұрыптың тәрбиелік үрдістерін де көрсетеді.
Қ.Баянбайдың 1984 жылғы “Тәтті сабақ” жинағында “Қомағай қасқыр, қаңқылдақ қоңырау, жаңғалақ қоян, көңілшек кірпі қақында хикая” деп  ертегінің аты шұбалаңқы берілсе, 1991 жылғы “Бір қоржын жаз”, 1995 жылғы “Жүз жыл жаз” жинақтарында “Қоңыраулы қасқыр” деп ертегінің атын ықшамдап өзгерткен. “Қоңыраулы қасқыр”ертегі поэмасының тақырыбы да бала оқырман көңілін елең еткізерлік. Құлынның қимылы мен қоңыраудың дауысын үндестіре суреттеуі, жанды үн мен айшықты сурет (“шолтаңдатып”, “сыңғыр шығар”, “қаңқыл кетер”) тосады. Поэмада дауыссыз дыбыстардың қолданысы оқиға қарқынын күшейтсе, әрі балалардың дыбысқа құштарлығымен де астасып жатыр.
Құр жортуыл түндегі
Қалжыратқан бір бөрі
Көргенде жас құлынды,
Сілекейі шұбырды.
Жуан желке дір қағып,
Өз сирағын бір қауып,
Шоқтай көзі қанталап,
Жер тырнады, жата қап.
Шыдамаса белге сын
Сәл көтеріп кеудесін,
Бой тасалай,
Бүкеңдеп,
Қия бетке тіке өрлеп,
Шапты қасқыр құлынға,
Алқымынан сығуға. 
Бұл көркемдік эпизод персонаж характерін ашатын шағын тартысқа құрылған, яғни қомағай қасқыр кейпін ашарлық көрініс бар. “Дір қағып”, “бір қауып”, “бүкеңдеп” бейнелі суретті сөз қолданысы баланың қабылдауына аш қасқырға тән сипатты әкелмек. Персонаждар арасындағы тартысты динамикалы өрбітіп, қасқырдың қомағайлығын ашады. Құлынға тән қимылды (“жалт беріп”, “құйындатып”) ойнақы суреттейді.
Сыбағадан айырған
Жез қоңырау қағынған!
Құйрығындай ешкінің
Шолтаңдаған,
Жексұрын! 
Жез қоңырау пішінін ешкі құйрығына ұқсата суреттеуі бала қабылдауына көркемдік әсерді ұлғайта түсерлік. Бала эмоциясына да әсер етерлік реңкі де бар. 
Қоя тұрып ас қамын,
Соны жайпап тастайын.
Қозғаймын деп құлынды,
Енді өзі құриды.
Қаңқылдаған пәлені
Жеуім керек әуелі.
Сайтан түрткен 
Сорлының
Өшіремін мен үнін.
Қоңырауды құртайын,
Бітеу қылып жұтайын! 
Ақын аш қасқырдың қомағайлығын бала қабылдауына юмормен көмкеруі де қонымды. Поэмада баланың жас ерекшелігіне сай қақтығыс бар. Қасқырдың жез қоңырауды жеп қоюы да бала үшін қызықты та тосын оқиға.
Серік еткен құлыншақ,
Жұдырықтай жұмыршақ
Сілекейлі емес пе,
Сырғып кетті өңешке. 
Ақын сөз ойнату тәсілін орынды қолданған. “Құлыншаққа” ұқсас “жұмыршақ” сөзін қолдануы да бала тіліне жақын. Жез қоңыраудың қасқыр ішінде сыңғырлауы бала үшін қызықты, күлкілі көрініс болса баланы күлдіре отырып, қомағайлықтың, ашкөздіктің зиянын жеткізеді. Автор персонаж характерін ашу үшін, тартысты оқиғаны ұлғайту үшін диолог әдісін қолданған. Кәрі қоян мен қасқырдың, кірпі мен қасқырдың диалогы оқиға динамикасын туындатарлық. Қоянның көңілшектігін, кірпінің жаңғалақтығын танытады. Кірпі, қоян әрекеті арқылы аңқаулықты, көңілшектікті сынаса, қасқыр әрекеті арқылы ашкөздікті, қомағайлықты мінейді. Бала тіліне, ұғымына қайшы келетін, көркемдік әсерді төмендететін (“белге сын”, “ қаны құтырып”, “сайтан түрткен сорлы”) сөз қолданысы да бар. 
“Өжет көжек” ертегі поэмасында “әлін білмеген әлек” деген ойды жеткізген. Персонаж – Сұр көжек. Бірі – өжет, бірі – қорқақ. Ақын ең алдымен қоянға тән тіршілікті суреттеп алады. Көжектердің аңшы мылтығымен қасқыр, түлкі, тазыны қорқытпақ болған әрекеттері – ертегі заңдылығына сай көрініс. Ақын бала қиялына ерік береді. Көжектердің аңшы мылтығының даусынан қорқып сұлап түсуі бала езуіне күлкі үйірерлік. Тағылымдық сипат та бар. Көжектердің өжетсінген кейпін юмор арқылы суреттеп, бала оқырманын күлдіре отырып, әліне қарай әрекет жасауға үндеп, ақын аңғалдықты сынайды. Сұрақ-жауап формасында оқиғаны дамытады. Оқиғаны юмормен көмкере отырып, балаларды ертегіге тартса, әрі поэманың идеясын да танытуға бағындырған. 
Абзалы,
Әр нәрсенің
Өз орнында болғаны. 
Ақын ықшамды түйін жасайды. Бала қабылдауына сай қарапайым да жеңіл, ұғынықты тұжырымдаған. Поэма оқиғасы адам бойында кездесетін олқы мінез-құлықтың бірі – аңқаулықты, “әлін білмей әлектену”тәрізді мәселені қамтиды.
Ө.Ақыпбековтың “Бүркіт пен тасбақа” ертегі поэмасының тақырыбы адам бойында кездесетін даңғойлықты, даңғазалықты сынауға арналған. Автор дәстүрлі ертегілік сарынмен бастайды. Баланы бірден ертегі әлеміне ендіріп, тасбақаның әрекетін суреттеп, персонаждың даңғой, мақтаншақ мінезін көрсетеді.
Сыртқа теуіп ырыс, бағын,
Менсінбепті туысқанын.
Мекенін де менсінбепті:
“Қураған қу шөлсің ! – депті.
Найза шыңға шығамын, – деп –
Сол болады тұрағым, –деп,
Өзінше бір, есі кіріп”,
Мақтаныпты төсін ұрып. 
Бұл көркемдік эпизод даңғой адамның мінез сипатын танытуға қызмет етіп тұр. Бүркітке жалынып, шыңға шыққан тасбақаның заңғар биіктен зәресі ұша қорқуы да бала қабылдауына әсер берерлік көріністің бірі. Ақын балаларды ойлылыққа жетелемек. Алайда поэмада автор түйіні кіші жастағы бала ұғымына күрделі. 
Б.Серікбайдың “Үкі, Жапалақ және Байғыз туралы ертегі” поэмасының кейіпкерлері – Күн және құсқа айналып кеткен ағайынды үш жігіт. Күннің айтқанына көнбей, аштыққа шыдамай, Байғыздың бөденені, Жапалақтың бұлдырықты, Үкінің қоянды жалғыз өздері алақтап, жалақтап, беттері қанмен айғыздалып, қылқ етіп жеп алуы ашкөздік, қомағайлық, іштарлық, сабырсыздық тынытатын бейнелі де өткір көріністер. Поэмада ақын айтар ой айшықты да нақты көрініспен түйінделген.
Үкі,
Байғыз
Жапалақ – 
Баяғы үш сотанақ
Әлі қанға тоймапты,
Жыртқыштығын қоймапты.
Кесіп қанды ет берсе,
Алдарына жеткенше
Сабыр таппай асығып,
Отырады ашығып... 
Фольклорға тән ерекшеліктердің бірі – қайталау болса, ақын осы авторлық тәсілді ертегіде де қолданған. Кейбір оқиға желісін, кейіпкерлердің сөздерін қайталай қолдану поэманың мазмұнына, көркемдігіне ерекше сипат беруі тиіс. Автор үш мәрте қайталау әдісін қолдана отырып, ағайынды үш жігіттің қомағай, сабырсыз мінез-құлқын үстемелеп, үдете суреттейді. Фольклорлық ертегідегі кейіпкерлердің түрден түрге ауысуы және бастапқы қасиеттен айырылып, жағымсыз қасиетті жамауы тәрізді тәсілді қолданған. 
“Білімін жалғастыра алмай қалған аң-құстар, жәндіктер, азын-аулақ сөз білетін ділмар тоты, ғарыштан келген қатал мұғалім және ғажайып мектеп хақындағы ертегі” поэмалары фольклорға тәуелсіз, жаңа сюжетке құрылған. Мектепте бірге оқыған хайуанаттардың өздеріне ғана тән әр түрлі мінез-құлықтары, ой өресі мен зердесінің түрліше деңгейі қызықты детальдармен беріледі. Ғарыштан келген қатал мұғалім тақтаға “Әліппенің” алғашқы әрпін жазып:
“Оқыңдар, мынау – “А”, – дейді”.
Бірақ:
Ит болса мұны: “Р”, – деді,
Ақсиып азу тістері.
Сол шығар, қайтсін, білгені,
Жылан да мұны: “С”, – деді.
“У”, – деді қасқыр тұмсығын 
Көтеріп алып аспанға.
“Ш”, – деді орман шымшығы,
Тұтығып тілі, сасқанда... 
Осылайша “сауат ашқан” аң-құстар, жәндіктер бір күні жатжазу жазып күлкіге ұшырайды. Балаларға таныс құбылыстарды ертегілік нақышпен өрнектеп, юмормен көмкере келіп, бала қабылдауына қызықты жеткізген. Күлкіге ұшыраған хайуанаттар бірінің жүзіне бірі қарай алмай бет-бетіне кетеді. Ғарыштан келген қатал мұғалім де ғарышқа кетіп қалады. 
“Сауатын ашқан”аз-ақ күн
Көрікті тоты бұл күні.
Күледі екен мазақ қып,
Сауысқан, бақа, түлкіні. 
Ақын өзі жазып отырған ертегі поэмасының “ойдан шығарылмағанына” бала оқырмандарын сендіреді. Балалардың бойында кездесетін олқы қасиеттерді хайуанаттардың мінез-құлқымен шендестіре отырып аяқтайды. Ашқарақ баланы қалталы қасқырға, әлдекімді мазақ қылып күлетін мақтаншақ баланы ділмар тотыға, салақ оқушыны кітап кемірген тышқанға, сабаққа құлықсыз баланы тас керең жыланға теңейді.
Балалар поэмасында дәстүрлі тақырыптың бірі – адалдыққа, даналыққа, әділдікке тапқырлыққа тәрбиелеу. Адамдықтың ұлы сипаттарының (ар, ұят, ұждан т.б) мәнін бала санасына жеткізуде де ізденістер бар десек, даналық пен пасықтық, мейірімділік пен озбырлық, ақылдылық пен ақымақтық, әділдік пен әділетсіздіктің мәңгілік тартысын ертегі, аңыздың көркемдік амал-тәсілдерін ұтымды қолдана отырып, бала қабылдауына сыйымды жеткізеді. Мұндай ертегі, аңыздар балалар үшін адамтанудың әліппесі тәрізді.
М.Әлімбайдың “Аяз би” ертегі поэмасы – ауыз әдебиеті туындысының ізімен жырланған поэма болса, М.Жаманбалиновтың “Есер ханның өмірі мен өлімі” ертегі поэмасы фольклорға тәуелсіз туынды. М.Әлімбай ертегісінде Аяз би бейнесін мүсіндеу үшін қолданған көркемдік амал – кейіпкер сөзі болса, М.Жаманбалинов Есер хан бейнесін ашу үшін психологиялық суреттеу тәсілін пайдаланады. Екі поэманың оқиғасы өзектес. “Аяз би” ертегісінде хан адамның, құстың, шөптің жаманын әкелуді бұйырса, “Есер ханның өмірі мен өлімі” ертегісінде хан адамның ақымағын, наданын, содырын әкелуді талап етеді. Бұл ертегі поэманың тақырыбы мен мақсаты – есерлік, дарақылықты сынау, әшекерлеу, ақымақтықтан сақтандыру болса, халық ауыз әдебиетінде ертеден қалыптасқан ел ертегісіндей М.Әлімбаев “Аяз би” поэмасында Аязды ақылды, ұстамды, көреген, білгір, адал, әділ қасиеттермен көрсете отырып, даналықты дәріптейді. Ақын ел ертегісіндегі негізгі сюжеттік желіден ауытқымаса да, ішінара өзіндік өзгерістер енгізе отырып, кейіпкер тұлғасын шымыр сомдауға тырысады. Халықтық ертегінің эстетикалық мәнін жоғалтпаған. Ақын ертегі поэмада халық ауыз әдебиетіндегі “Аяз би” ертегісінде әділдігімен елге жаққан, ерекше ақылдылығымен, тапқырлығымен хан тағына отырған Аяз тағдырын суреттейді. Негізгі оқиғаны алдын-ала аңғарту мақсатымен поэманы аңдатумен бастайды. Ел ертегісінде Мадан ханның сарайы суреттелмейді, ханның қырық уәзірі болғандығы, уәзірлеріне дүниедегі адамның, шөптің, құстың жаманын тауып әкеліңдер деген хан бұйрығымен баяндалады. Ал М.Әлімбай “Аяз би” ертегі дастанын Мадан хан сарайының сән-салтанатын суреттеуден бастайды.
Ел ертегісінде ханның бұйрығын уәзірлері он бір айда орындау баяндалса, ал ақын ертегі поэмада хан тапсырмасын орындауға уәзірлерге “үш күн рұқсат” берді деген өзгеріс енгізеді. Сюжеттегі өзіндік өзгерістер бала оқырманды поэма оқиғасына қызықтыру үшін алынғандай.
М.Жаманбалиновтың “Есер ханның өмірі мен өлімі” ертегі поэмасында күнде ойран салып, елді зар илетіп, жазықсыз халықты қинауы, жағымпазға уыс-уыс алтын сыйлауы, қан төксе, көңілденуі, семіруі, қан төгілмесе, зерігуі, өмірден түңілуі – Есер ханға тән қылықтар. Адамның ақымағын, наданын, содырын тауып әкел деп шарт қоюы ұрдажық, әпербақан, есерсоқ мінезін ашады. Батырдың басын шауып тастауы, жекіруі, долдануы, ақыруы, шатынауы – Есер ханның ішкі психологиясы. Ханның жер тепсінуі, ордасына ойран салып жекіруі ханның мінді мінезін шиеленістіре түседі. Хан ақыры содыр адамның жұдырығынан көз жұмады. Ақын есерліктің зиянын өткір жеткізеді. 
Ө.Ақыпбековтың “Есті елші мен пасық патша” ертегі поэмасының мәні балаларға ессіздік, даңғойлық, пасықтық зиянын ұқтыру болмақ. Бірнеше елшіні дарға тартқан хан қаһарын өнер қайтарады. Автор бала қабылдауына өнер құдіретін ұлттық өрнекпен ерекшелейді. Елші мен патшаның найзаласуы, мергендіктерін сынауы, садақ тартуы, күресуі – ұлттық өнер, әрі өмір шындығы. Бұл көркемдік эпизод оқиғаның тартыспен өрбіген сәті. Этносипатты оқиғаны динамикалы суреттей отырып, өнер құдіретін алға шығарып, патшаның пасық әрекетін өнерге жеңдіреді. Поэма жеткіншек жастағы бала қабылдауына лайық. 
С.Оспановтың “Әділ қазы” – аңыз поэма. Поэма оқиғасы тартысқа толы. Поэма тақырыбы – қайырымдылық, әділдік, идеясы – әділдікті тану, қайырымдылықты бағалау. Бір кедейдің қолына 10 теңге ақша түседі. Мұны естіген бай кедейдің ақшасын қарызға сұрап алады, бірақ қайтармайды. Ақшаны алып тұрғанда бай “куәға кімді тартасың” деп сұрайды. Кедей күнді, жерді куәға тартатынын айтады. Кедей әділ қазыға жүгінеді. Әділ қазының құпия бағы болады. Байды бақ аралауға жібереді. Ол қазандағы қайнаған суды, енесін емген күшікті, құсты көреді. Қазандағы қайнаған су, күшік, құс – озбырлықтың белгісі. Салыстыру әдісі арқылы бала қабылдауына озбырлықтың зиянын ашады.
Қ.Әлімқұловтың “Бармақтай бақ” аңыз поэмасы  адам баласының бақыты жайлы. Қысқаша мазмұны: ертеде елден асқан бай болыпты. Оның жеті ұлы болыпты. Соның ішінде біреуі ерекше қайырымды болғаны үшін әкесі жақтырмапты. Бозбаланы үйлендіріп, алыс сапарға жібереді. Ұлы қырыққа толған шақта түс көреді. Бір көрген түсті үш рет көреді. Бай баласының жағдайын білуге құдасын жібереді. Жігіттің елі өте дәулетті болады. Атасы кетер кезде “бұйымтайыңызды сұраңыз” дейді. Атасы нұртәжілі қозыны сұрайды. Қозының басындағы нұртәжі күшіктің, кішкентай баланың  басына киіледі. Бұдан атасы “басқа қонған бақ” дегенді ұғынады. Нұртәжінің қозының, күшіктің, баланың басына өздігінен киілуі ертегі заңдылығына сай. Ақын балаларға бақтың қонуы мінезбен байланыстылығын дәлелдемек. Қайырымдылық, сабырлылық, кішіпейілділік билеген мінезді адамның дәулетті болатынын көрсетеді. Жігіт пен атасының диалогы – поэмаға екпін берген әдіс. Бата сөздерінің қолданысы ұлттық сипатты дарытқан. Қайырымды да еңбекшіл адамның басына бақ қонатынын жеткізеді. Бірақ поэмада ұзақ суреттеу басым. Кіші жастағы балалар үшін оқиғаны сұрақ-жауап формасында өрбіткенде тартымдылығы арта түсер еді. Бала эмоциясына әсер берерлік оқиға таңдалған. 
Жинақтап айтсақ, бір тақырыпқа жазылған әр поэманың өзіндік ерекшелігі бар. Әр қаламгер түрлі көркемдік амал-тәсілді қолдана отырып, ел билейтін хандар, патшалар, билер, байлар, қазылар мінезінің тұтас бір шоғырын жасаған. М.Әлімбай балаларға даналықтың мәнін ашу үшін бала тіліне жақын диалог тәсілін қолданса, М.Жаманбалиновтың “Есер ханның өмірі мен өлімі” ертегі поэмасында халықты ақымақ санаған ханның ақымақтығын психологиялық, сатиралық суреттемелермен жеткізеді. Ө.Ақыпбеков “Есті елші мен пасық патша” аңызында хан қаһарын қайтарған елші өнерін ұлттық бояумен көмкеріп, ақылды елші бейнесін мүсіндейді. Қ.Әлімқұловтың “Бармақтай бақ”, С.Оспановтың “Әділ қазы” аңызында символдық көріктеулер шығарманың көркемдігіне әр берген, тақырып мәнін ашқан.
Балаларға арналған ертегі поэмаларында бірлік, достық, ынтымақ тақырыбы түрлі қырынан көрінеді. Қ.Баянбайдың “Қаңбақ пен Салмақ” туындысында жеке адам арасындағы достық сөз болса, А.Асылбековтың “Бір күшік пен бір құрлық туралы” поэмасында ел мен елдің арасындағы ынтымақтың мәні өзек болады, Н.Әлімқұловтың “Нысапсыздар” поэмасында отбасындағы бірлік, ынтымақтың қасиеті көрсетілген. Қ.Баянбайдың “Қаңбақ пен Салмақ” ертегі поэмасы бірлік пен достықтың мәнін бала санасына жеткізуге арналған. Лирикалық кейіпкер – Қаңбақ және Салмақ деген балалар. Қаңбаққа қатысты “көбелекше қалқуы”, “күздігүнгі қаңбақша домалауы” сөз қолданысынан салмағы жоқ баланың кейпін танытса, “сом дене, шой желкелі”, “жар қабақты”, “шекелі” сөз қолданысынан салмақты бала кейпін жеткізген. Салмақтың қатты дауылда елін, Қаңбақты сақтап қалу әрекеті арқылы қамқорлық пен ізгі әрекетті бала ұғымына сіңіреді. Ақын контраст әдісін лирикалық кейіпкер портретін суреттеуде де, характерін ашуға да қолдана отырып, ақыл-ой салмағын алға шығарады. Алайда, кейіпкер характерін ашарлық көркемдік детальдар, ертегінің эстетикалық заңдылығына сай көріністер сирек. 
А.Асылбековтың “Бір күшік пен бір құрлық туралы” ертегі поэмасын “Көп күшік пен көп бала”, “Бас көтерген бар ауыл”, “Бір ауыл мен бар ауыл”, “Бір ел мен бір ел”, “Бітім” тәрізді бөлімдерге бөлуі де бала қабылдауына ыңғайлы да ықшамды. “Бір күшік пен бір бала” бөлімінде ертеде ерке баланың бір ауылға баруы, ауылдың қой сойып, баланы сыйлауы суреттелген. Мұнда қазақ ұлтының қонақжай, дархан болмысы таныларлық жарасымды тіршілік көрінісі бар. “Көп күшік пен көп бала” бөлімінде оқиға дами түскен. Бір күшікке ауылдың бар күшігі жабылады да, әркім өз күшігі үшін ауылдың бар баласы бір балаға жабыла кетеді. Балалар өмірінде кездесетін таныс оқиға. Оқиғада тартыс басталып, үйлесімді тіршілік түсінбеушіліктен бұзылады. Ақын бала логикасына бірліксіз тіршіліктің зиянын түсіндірмек. “Бас көтерген бар ауыл” бөлімінде оқиға ширығуы бір балаға бар ауылдың балаларының жабылып, ұрып-соққанын естіген бір баланың ауылы төбелеске шығуынан көрінеді. Тартыс күшейіп, оқиға екпінмен өрби түскен. “Бір ауыл мен бар ауыл”, “Бір ел мен бір ел” бөлімінде бірліктің әлеуметтік, адамзаттық мәнін бала танымына жеткізе түсерлік сипаты бар. Шағын тартыс соңы үлкен шайқасқа дейін созылған. Автор қақтығыс, тартысқа толы оқиғаны шиеленістіріп, бірліктің сипатын, татулық, сыйластықтың мәнін, пайдасын жеткізбек. “Бітім” бөліміндегі дидактикалы түйіннің өміршеңдік мәні бар. Поэманың тартымдылығы адам өмірінің салтанаты үшін бірліктің мәнін жеткізуде, бала қабылдауына сай сюжет өрбітуінде. Бірліктің жеке адам өмірінен бастап, тұтас ел, қоғам, мемлекет үшін пайдасын бала логикасына сіңіре білген.
Н.Әлімқұловтың “Нысапсыздар” аңыз поэмасы бірлік, ынтымақ тақырыбына арналған. Поэма оқиғасы балаларғы отбасылық бірлік пен татулықтың мәнін жеткізеді. Қысқаша мазмұны: үш ағайынды жігіт арық шауып жүріп, бір құмыра алтын тауып алады. Үлкені “мал табайық” десе, ортаншысы “сауда жасайық” дейді, ал кішісі “тең бөліп, отау тігейік” деп ұсыныс жасайды. Ағалары арамдық ойлап, кіші інісін базарға жұмсайды. Олардың арам ойын сезген кіші інісі ағаларын өлтіру үшін у сатып алады. Ортаншы ағасы інісінің басын шауып алса, у сіңген тамақты жеп ағалары өледі. Алтын толы құмыра далада қалады. Ақын оқиғада өмірде боларлық шындықты қамтыған. Оқиға балдырғандар қабылдауына лайық тартыспен өрбіген. Лирикалық кейіпкерлер – ағайынды үш жігіт. Олардың әрекеті арқылы ашкөздік, тасбауырлық, қатыгездік тәрізді мінездің зиянын бала санасына жеткізген. Ақын оқиғаны 11 буынмен баяндап, 7 буынға қысқартуы да оқиғаны ширықтырып, тартысты ұлғайтқан да лирикалық кейіпкерлер бойындағы қызғаныш ашыла түскен. Поэма түйінін бала тіліне сай диалог формасында береді.
– Бұлар неге өш болды ?
Бұлар неге оңбады?
– Үшеуінде, өйткені
Нысап деген болмады.
– Бұлар неге жік болды,
Достықтары оңбады.
– Үшеуінде, өйткені,
Бірлік деген болмады.
– Неге олар жек көрді,
Бірін-бірі қорлады?
Үшеуінде, өйткені,
Достық ниет болмады.
– Бұлар неге кектенді,
Бұлар неге сорлады?
– Үшеуінде өйткені,
Әділет деген болмады.
– Туысқандар неліктен
Бірін-бірі алдады?
– Үшеуінде өйткені,
Ізгі мақсат болмады. 
Ақын поэмасының дидактикалы түйіні нақты. Бала қабылдауына жеңіл. 
Балалар үшін қызықты тақырыптың бірі – балалардың өз өмірі, мектеп өмірі десек, фольклорлық дәстүрдегі поэмаларда балалар өмірі түрлі қырынан суреттелуі көрінеді. Балалар өмірінің сан алуан келеңсіз мінез-қылығын суреттеу – балалар әдебиетінің кез келген саласына ортақ сипат. Алайда ертегілік өң беріп, айшықтай өрнектеуде де балалар эпикалық поэзиясында өзіндік ерекшеліктері бар. “Аю қалай адасты?” ертегі поэмасы да балдырғандарға арналған. Ертегінің басталуының өзі айқын да айшықты суретімен ерекше.
Қуыршақ аю – Мамалақ
Таудан түсті домалап.
Кездесті оған көбелек,
Бүркіттен үлкен керемет.
Көлбең-көлбең етті де,
Биікке шарлап кетті де,
Төмен қарай шүйілді.
Аюға кеп түйілді.
“Домалап” бейнелі сөзі аюдың қонжығына тән қимыл болса, “домалаңдап жүру” балдырғандарға тән қимыл. Қимыл ұқсастығын алу поэманың тартымды басталуына да ықпал еткен. Оқиға динамикалы басталған. Автор бала оқырманын ертегіге тарта түспек. Көбелекті бүркітке теңеуі – кереғар құбылыс. Бала қабылдауы үшін қарама-қайшы, кері құбылысты алудың да мәні бар. Ол бала үшін қызығушылықты туындатпақ. Көбелекке “көлбең-көлбең” қимылы тән болса, “шүйілу”, “түйілу” бүркітке тән қимыл ерекшелік. Көбелекті бүркітке теңеген соң, көбелек қимылын бүркіт қимылымен өрнектеуі бала эмоциясына ерекше әсер берерлік сипаты басым. Оқиғаның көркемдік әсері ұлғая түсіп, ертегіде бала оқырманды тарта түсерлік жанды сурет пайда болған. Бұталар сыбдырлап, арасынан қоянның шыға келуі де бала қиялы үшін де тосын. “Дәу екен өзі, тым ноян” деп суреттеуі кереғар да күлкілі сурет. 
Қоян көзі бақшиды,
Аю көзі шақшиды. 
Автор бала қабылдауына лайық тартыс туындатады. “Бақшиды”, “шақшиды” секілді бейнелі сөздерде қарқындылық, әуезділік болумен қатар, эмоцияға әсер етер оқиға динамикасы зорая түскен. Баланың әрі қарай не болмақ деген қызығушылығын туындатпақ. Мамалақтың аюға кездесуі, тиіннің жаңғақ тастауы, бүйінің қонжықтың құлағын шағып алуы, мамалақтың жылауы, бұғыға, кірпіге, түлкіге жолығуы – бала үшін аса қызықты оқиға. Ақын оқиға тартымдылығын сақтау үшін бала қабылдауына қонымды боларлық тартысты сақтап отырады. Мамалақтың бүйіге кездесіп, оның құлағын шағып алуы тартысты дамыта түсер эпизод. Мамалақтың жылауы да балаға таныс әрекет.
Лирикалық кейіпкері мамалақ аю әрекеті қимыл-қозғалысқа толы. Бала үшін ойнақы, тартысқа толы оқиға тартымды. Балдырғандарға тән қасиет құбылысты, қозғалысты тану, көру болса, бала бойындағы осы сипатты ескеру де ұтымды. Кез келген автор персонаждың характерін, сырт пішінін ойнақы суреттеуге тырысады. Балаларға тән қасиет – қунақылық, қозғалмалық, ойнақылық болса, осы қасиетті персонаж әрекетінде сақтаған. Ж.Смақовтың ертегі поэмасы 4-5 жастағы балалар психологиясына қонымды жазылғаны айқындала түседі.
Ай ілінді аспанға,
Жұлдыз күлді аспанда.
Ұйықтады енді мамалақ,
Төсегінде домалап... 
Поэманың мәні бүлдіршіндердің кешкі мезгілде ұйықтау режиміне тәрбиелеумен сабақтас келеді.
Қ.Баянбайдың “Тәтті бала”, А.Асылбековтың “Қаңбақ қыз” ертегі поэмалары бүгінгі балалар өмірін қамтиды. Екі поэманың да тақырыбы бір. Ол – тәттіқұмар, ерке балалар өмірі. Екі туындыда да балалар бойында кездесетін келеңсіз мінез-құлықтың бірі – шектен тыс еркелікті сынап, ерке де шалдуар, тәттіге үйір бала психологиясын шынайы суреттейді. Ғалым Ш.Ахметов: “Балалардың психологиясына зерттеу жасағанда, олардың ойлау, түсіну қабілетін әңгімеленіп отырған оқиғаның, көркем образдың нақтылығын, дәлдігін, әсіресе көрнекілігін, өз өмірінің айналасынан алынып отыруын қажет етеді”, – деп балалар шығармаларына тән ерекшелікті атаған. Ғалымның осы талабы тұрғысынан қарар болсақ, екі поэмада да балалар өмірінің шындығы нақты, көркем бейнеленгені аңғарылады. Күнделікті балалар өмірінде кездесетін көріністерді арқау ете отырып, тәттіқұмарлықтың зиянын бала қабылдауына жеткізуді мақсат тұтқан. А.Асылбековтың “Қаңбақ қыз” ертегі поэмасының лирикалық кейіпкері тәттіқұмар қыз баланың етке үрпие қарауы, тыжырынуы, нанды менсінбеуі, айран-сүтті ішпей қоюы – қарапайым өмір шындығы. Күнделікті балалар өмірінде кездесетін тірлікті көрсете отырып, ерке қыздың характерін әрекет үстінде ашуға ұмтылады. Шалдуар, ерке баланың мінезін ашатын штрихтар нақты. Лирикалық кейіпкер әрекетінен балаларға тән қияңқылық, еркелік мінез көрінеді. Автор тәттіні көп жеудің зиянын бірте-бірте аша түседі.
Поэманың тартымдылығы балалар өміріндегі шындықты дәл жеткізуінде. Тәттіге үйірліктің бала организміне зиянын нақты суреттеп, балалардың зейінін дұрыс тамақтануға аудартады. Поэманың шешімінде тәттіні көп жеген, ата-ана тілін алмаған қыз баланы құйын ұшырып, көкке әкетіп, бұлт ішінде қалады. Ол жыл сайын көктемде жаңбыр болып жауып, жер бетіне гүл болып шығады. Ертегінің эстетикалық табиғатына сай сюжетті өрбіткен. Поэма шешімінің өміршеңдік сипаты бала сезіміне әсер берерлік. Лирикалық кейіпкер болмысында күнделікті өмірде назар аудара бермейтін, қалыпты жағдай болып саналатын қасиеттер кездеседі. Поэманың тәрбиелік мәні де балалардың тамақтану гигиенасын сақтай білуімен сабақтасады. Поэма балдырғандар қабылдауына түсінікті. Оқиға бала болмысына жат емес.
Қ.Баянбайдың 1991 жылғы “Бір қоржын жаз” жинағындағы “Тәтті бала” ертегі поэмасы 1995 жылғы “Жүз жыл жаз” жинағында “Ең қорқынышты ертегі” деп өзгертілген. Күнделікті бала психологиясының шындығы, тәттіге әуес баланың қылығы табиғи берілген. Балаға таныс құбылысты назарларына ұсына отырып, оның бала организміне зиянын бірте-бірте ашады. Тәтті баланы араның талауы да өмірде кездесетін жай. Бала үшін қорқынышты да болар. Сол арқылы балаға тәттіні шамадан тыс жеудің зиянын танытады. Бал арасы талаған баланың әр дене мүшесін санамалап, жеке-жеке тармаққа ыдырата суреттеуі де оқиғаның бала қабылдауына қонымды болуына ықпал етерлік мәні бар. Шалдуар мінез танытып, тамақ ішпей, тек тәттіні жейтін бала бейнесі ашыла түскен. “Лап қойысты”, “төнген бұлтша түнеріп”, “қонып жатыр үймелеп”, “тыпырлатып” сөздері бейнеге толы. Бала эмоциясына әсер берерлік оқиғаны күшейте түскен. Етістіктердің қолданысы оқиғаға қарқын берумен қатар, тәтті жеудің зиянын бала қабылдауына өткір, айшықты жеткізіп тұр және бір әрекеттен екінші әрекетке шапшаң ауысуына әсер етумен қоса, оқырман бала көңілін эмоциядан (күлкілі) эмоцияға (қорқыныш) әкеледі. Тәтті баланың орманға жалғыз баруы оқиғаның шарықтауын көрсетеді.
Қысқы ұйқының алдында,
Жүрген аю маңында,
Сезе қойып бал дәмін,
Салпылдатып таңдайын.
Жайлап келіп жалады.
Қуыршақтай баланы.
Бақырғанын қайтеді. 
Бал керемет тәтті еді.
Қол-аяғын кергілеп,
Құшырлана сорды кеп.
Сөлін сорып алғасын,
Құр қаңқасы қалғасын,
Керексіз деп бұл енді,
Лақтырып кеп жіберді. 
Мұнда трагедиялық көрініс бар. Әрі қорқынышты, әрі аянышты суреттеме бала танымына тәттінің зиянын өткір жеткізумен астарласып жатыр. Поэма шешімінде баланы жұрттың тауып алуы, жүрегінің соғып жатуы кішкентай оқырман үшін әсерлі. Ақын балалар шығармасына тән ерекшелікті сақтайды. Поэма шешімінде өміршеңдік сақталуы да заңдылық. Ақын буын жолдарын (8-7) қысқарта отырып, екінші бір оқиғаны шапшаң, екпінмен өрбіте жөнеледі. Балдырғандар үшін оқиға тартымдылығын ескереді. Бұл туындыда да ақын балаларды дұрыс тамақтану режимін сақтауға баулиды. Бірдей тақырыпта жазылса да, екі автор балаларға ойлы ертегі ұсынған. Тақырыптың мәні ашылған. “Жалпы ақындарға тән қасиеттерден өзге балалар ақыны балалардың мінез-құлқын, жан-дүниесін жақсы білуі және балаларша өмір сүріп, сезіне білуі қажет” деген орыс балалар әдебиетін зерттеуші С.Сивоконь пікірін ескерер болсақ, екі поэманың мазмұнының мәнділігі де ақынның белгілі бір жас ерекшелікті межелей білуімен де ұштасып жатқандығын байқаймыз.
Балалар өміріне арналған туындының бірі – Қадыр Мырзалиевтің “Балшықұлы Балшықбай” ертегі поэмасы. Оқиға бала әрекетімен басталады. Қуыршақ ойнау – күнделікті қыз балалардың ойыны десек, бала үшін таныс ойынға ертегілік өң бере отырып, тағылымды бірнеше ойларды бала қабылдауына ұсынады. Балалар психологиясын зерттеуші Д.Б.Эльконин сөзімен айтқанда: “Ойын арқылы бала жақсыны да, жаманды да қабылдай алады. Өйткені ол нағыз өмірде ойнайды”. Поэмада кіші жастағы балалар ойыны қамтылған. Поэма кейіпкері – Айбала мен қуыршағы Балшықұлы Балшықбай. Лирикалық кейіпкер Айбаланың ойынында тағылымдық сипат бар. Баланың жас ерекшелігіне сай еңбек әрекеті де қылаң берген. Ақынның балаларды ойын арқылы еңбекке тарту мақсаты да көрінеді. Қуыршақ құлағын “қалқитып”, ернін “салпитып”, танауын “таңқитып”, аяғын “талтитып” жасауы – бейнелі сурет. Оқиғаның эмоциялық сипатына да әсер етерлік, сонымен қоса оқиға динамикасын да туындатуға ықпалы бар. Автор бала қиялына ерік беріп, оқиғаға юморлық өң кіргізген. 
Балшықтан жасалған қуыршақтың сөйлеуі – ертегі нышаны. Мұнда бала қабылдауына ойнақылық сақталған. Қуыршақ пен Айбаланың бірін-бірі мазақтай күлуі – балаларға тән әрекет. Балалар бойында кездесетін осындай әрекетті персонаж әрекетімен қабыстыруы шынайы үйлесім тапқан. “Балшықбайдың денесін вазелиннмен сылауға не себеп болды?” екінші тарауында оқиға балалар өмірінің шындығына жақындатылған. 
Қызылшақа төбесі –
Күннің көзі өтіпті.
Жаңа кепкен денесі
Жарылып-ақ кетіпті.
Қол-аяғы құрысып,
Қозғалмайды, о несі?
Балшық тері тырысып,
Ашиды бар денесі.
Қылығына күйіне,
Жылай-жылай аһ ұрып,
Балшықұлы үйіне
Келді түнде бақырып...
Кейде жанды жолатпай,
Гөй-гөйіне ол салады. 
Бұл – ойын қуып, суға шомылып, дене терісі күйіп, жарылып кеткен кәдімгі бала бейнесімен ұқсас құбылыс. Лирикалық кейіпкер әрекетіне балалар өмірінде ұшырасатын шындықты қабыстырған. Ақын балаларға ақылды тыңдамай, мөлшерден тыс суға шомылудың, күнге қызынудың зиянын танытады. Дене күнге қатты күйгенде терінің жарылып кететіні бала оқырманға таныс. Осындай күнделікті шындыққа автор ертегілік сипат дарытқан. Балшықбайдың арқасын вазелинмен майлауы, дәкемен жарасын байлауы – Айбаланың қамқорлық әрекеті. Балаларға лирикалық кейіпкердің ізгі әрекетін үлгі тұту да және балалардың дене күтімін жасай білуге де жетелеу бар. Күн ұзақ суға шомылып, терісі күнсіп, жарылып кеткен балаларға айтар ақылы да көрінеді.
“Балшықұлының мұрнынан неге су ақты?” бөлімінде лирикалық кейіпкердің ақыл тыңдамауынан тартқан бейнетін суреттей отырып, бала қабылдауына тілазарлықтың зиянын жеткізбек. Мұнда шағын тартыс та байқалады. Балшықұлының терісінің сыдырылуы, қалпағының түсіп қалуы – тілазар балалардың әрекеті. Шалдуар балалардың бейнесі ашылған. Балшықұлы Балшықбайдың Айбаланың тілін алмауы, суға түсуі, күнге көп қыздырынуы, жаңбырда далада ойнауы, ауыруы, машина қағып кетуі – мұның бәрі балалар өмірінің қарапайым шындығы. Ертегілік сипат дарыта отырып, балаларға тіл алмаудың, тентектіктің зиянын жеткізіп, ақын балаларды ойсыз әрекеттерден сақтандырады.
Аяқ болса, жалдап мен,
Аралар ем әлемді! –
Деп қояды, балдақпен,
Қайда барам мен еді.
Поэма түйінінде тентектіктің соңы өкінішке әкелген мүгедек талай баланың арманы өрілген. Мұнда ойлылыққа жетелеу бар. Бұдан соң лирикалық кейіпкердің сабағын дұрыс оқуы, денесін күтуі, қала ішін кезбеуі – ақылды бала әрекетінің көрінісі. Балаларды тәрбиелеу болғандықтан ақын лирикалық кейіпкерін тентек әрекеттерден арылтып, сабырлы әрекеттерге итереді. Балалар туындысының заңдылығын ескеріп, өмірден сабақ алу сипатын ашқан. Поэмада бала қиялына қалдырып, көңілін жақсы үмітке артады. Автор айтар ой: балаларды тентек, тілазар мінезден сақтандыру, өмірлеріне ұқыптылықпен қарай білу десек, ақын лирикалық кейіпкерді бір жақты сипаттамай, әр қырынан алып, балалардың алуан түрлі мінезін көрсетеді. Бірде тентек, сотқар, шалдуар бала бейнесі көрінсе, бірде ақылды, тілалғыш, тәртіпті бала бейнесі қылаң береді. 
Поэмадағы кемшілікті айтар болсақ, тағылымдық мәні сәтті ашылса да, алайда кейіпкерлер әрекетінде реализм басым, ертегіге тән ғажайып әсірелеу аз. Поэма кейіпкері бала болса да, оның ұғымына, әрекетіне қайшы сөз қолданыс кездеседі. Көркемдік әсерді солғындатарлық сөз қолданысы бар: 
Сайтан деме, жын деме (?)
Балшықұлы кекілді. 
Бала әрекетіне қайшы сөз қолданысы көрінеді:
Балшық айтты:-күле бер!
Мұндай-мұндай болады.
Күлмей жүрсең ал егер,
Кеудең шерге толады(?). 
Ұйқас үшін қолданылған. Бала суға “ көл үшін” түспейді, өзі үшін түсетіні белгілі:
Етегінің бір ұшын
Ышқырына қыстырып,
Көз ұшына көл үшін(?)
Кетті “батыр” ысқырып. 
Б.Серікбаевтың “Таңғажайып түс” ертегі поэмасының негізгі кейіпкерлері – тыныс белгілері мен қазақ тілінен сауаттылығы төмен Мұрат есімді бала. 
Ашқанда ол бір парағын,
Қаздиып Леп белгісі:
– Сеніменен, қарағым,
Болсын, – деді, – енді ісім!
Тұр! Тұр енді, батырым!
Өтті ызаң да күндізгі!
...Төсегінен ақыры
Қос қол жұлқып тұрғызды. 
Поэма оқиғасы қарқынмен басталып, балаларды ертегі әлеміне тартады. Жандандыру тәсілін қолдана отырып, оқиға динамикасын күшейтеді. Нүкте, Сызықша, Дефис, Көп нүкте, Үтір уәждерін айтады. Леп белгісі Мұратты садақпен атуға, барлық тыныс белгісінің қаруға айналуына бұйрық береді. Мұрат тыныс белгілерінен кешірім сұрап, “ағатайлап” жылап оянады. Ол қателігін түсініп, сыннан қорытынды шығарады. Ақын ертегі кейіпкерлеріне сай эпитет, метафораларды қолданған. Автор балаларды сауаттылыққа баулуға, сабаққа жауапкершілікпен қарауға жетелемек. 
Фольклорлық дәстүрдегі поэмалардың енді бірі полемика формасында жазылған. Тәжік балалар әдебиетін зерттеуші М.Файзуллаева сөзімен айтқанда: “Қазіргі поэма-ертегіде көркемдік құрал полемика маңызды орын алады. Ол сюжет құрудың негізін құрайды”. Мұндай ертегілер аңдар, құстар айтысына және сандардың, әріптердің қақтығысына құрылған. Бірі балалардың қоршаған ортасындағы тіршілік иелерінің тыныс-тіршілігімен таныстыруда, енді бірі балалардың тілін жаттықтыруда мәні бар. А.Асылбековтың “Күштілердің күштісі” ертегі поэмасы халықтық ертегінің негізінде жазылған. Мұз, Күн, Бұлт, Жел, Тау, Адам, Жер күштімен деп мақтануы тартысқа құрылған. Автор халықтық ертегідегі кейіпкерлерді өзгертеді, көркемдік шешіміне өзгеріс енгізеді, бүгінгі күн тақырыбын (бейбіт өмірдің, адам еңбегінің мәні) жырлайды. Ал “Ағаштардың айтысы” ертегі поэмасы кіші жастағы балаларға арналған. Ақын поэмасында да полемика әдісі – сюжет өрбітуші негізгі амалдың бірі. Орманда тату тіршілік құрған ағаштар: терек, қарағай, қайын, жөке, емен, шілік, шырша, тобылғы өз ерекшеліктерін атап, мақтанып соңы дауға ұласады. Ең алғашқы теректің мақтанышы тартыс, қақтығысы тудырады. Ақын жандандыру тәсілін қолданып, балаларға әр түрлі ағаштың биологиялық ерекшелігінен мәлімет берсе, әрі балаларға бірлік, татулықтың мәнін жеткізеді. Поэма сюжеттің екпінділігімен, персонаждардың іс-әрекетінің даму шапшандығымен ерекше.
Оспахан Әубәкіровтың “Ңөң” ертегі поэмасы 5-6 жастағы балалардың қабылдауына лайық. Ертегінің мәні – қазақ әліпбиіндегі “ң” әрпінің сипатын таныту және балалардың тілін жетілдіру. Ертегінің кейіпкерлері - алфавиттегі бас әріп пен “ң” әрпі. “Дәрігері жоқ заманда // Мұрны біткен баланы // “ң” әрпімен емдеген. //Жалғыз ғана айыбы – // Оң аяғы басында //Қиқаңы бар ептеген” деп балаға тән әрекетті қоса жандандыра суреттеуі бала қабылдауына әсерлі. “Ң” әрпінің Бас әріп болу арманы бейнеленген. Оқиға кейіпкердің алфавиттегі өзге әріптер тәрізді бас әріп болу үшін тартысынан өрбиді. Ақын монолог әдісін қолданып, “Ң” әрпінің Бас әріп болудағы арманын дәлелдей түседі.
Айсберг дегенді,
Арғы қазақ “ңөң” деген.
Көктемде көшетін
Өзен мұзын “сең” деген...
Зілдей ауыр зілдерді,
“Ңөң” дейді екен бұрындар.
Ал “сең” деген сөзіңде – 
“Жеңіл” деген ұғым бар. 
Ақын мақсаты – “Ң” әрпінің таласы арқылы балаларды әр сөздің шығу сипатына назар аударту, сөздердің құпиясымен таныстыру, соны білуге ұмтылдыру. Әр сөздің қолданысына бала зейінін аудартып, көңіліне ой салғызады.
Фольклорлық дәстүрдегі поэмаларда көркемдік сапасы төмен, жалаң баяндауға құрылған, баланың көркем шығармаға қызығушылығын жоғалтатын туындылар да кездеседі. Ғалым У.Қалижанов пікірімен ойымызды сабақтасақ: “Соңғы жылдардағы қазақ совет балалар әдебиетінде тақырып тарлығы ерекше аңғарылады. Балалар еліктейтін, түрлі сауық кештерде тақпақтап айтып жүретін декламациялық өлеңдер мен күрделі жанр – поэмалары қиялдан алынып жазылған. 70 жылдардың балаларымен 80-жылдардың балаларын салыстыруға болмайды. Балалар жаршысы болу үшін балалармен бірге өсіп отыру керек”. Жалпы алғанда, балалар поэмасында кездесетін олқылықтар мыналар: нақты суреттеуден гөрі ақыл айту, оқиғаны құрғақ баяндау, сюжет құруда шұбалаңқылық, жалаң дидактиканың болуы, мазмұн жұтаңдығы (Е.Елубаев “Жаңа ертегі”, “Қолбасшы мен жолбасшы”, Қ.Мырзалиев “Балшықұлы Балшықбай”, “Ноян-Қоян”, Қ.Мұқышев “Апақ туралы аңыз”, “Достаевский туралы аңыз”, С.Қалиев “Бақыт деген не?”, “Ғажайып тас”, “Бақ атай туралы аңыз”, Ө.Ақыпбеков “Адалдық туралы аңыз”), тақырып тарлығы, идеялық шешімнің бірыңғайлығы (М.Жаманбалинов “Түйе жылдан қалай құр қалды”, А.Асылбеков “Жыл басы”, А.Асылбеков “Ұр, тоқпақ”, Қ.Баянбай “Тәтті бала”, А.Асылбеков “Қаңбақ қыз”, С.Қалиев “Алдар мен Шайтан”), бүгінгі балалар өмірін өрнектеуде ертегіге тән сипаттарды қабыстыра алмау (Қ.Баянбай “Қаңбақ пен Салмақ”, А.Асылбеков “Егіз бала туралы ертегі”, “Бәйшешектер”). 
Балаларға арнап жазған поэмаларда кейде тақырыпты, оқиға мен сюжетті, ой-пікірді қайталау да кездесіп отырады. Әр тақырыпқа арналса да оны өзінше жазудың орнына бір-біріне ұқсас оқиғаны қайталайды. 
Уа, желім, желөкпем,
Кемпір мені қорлады,
Соға салып сен өктем,
Жүнін шашсаң болғаны...
Кемпірге кеп шүйіліп,
Әбігерге түсірді.
Құйындатып, үйіріп,
Жүнін көкке ұшырды. 
(А.Асылбеков. “Қотыр торғай”)
– Айналайын құс-Желім,
Жүнін ұшыр Кемпірдің.
Ойланбаған істерін
Алдына бір келтіргін.
Ұйтқыды Жел құйын боп,
Жұртты әлекке түсірді.
Кемпірге шын қиын боп,
Жүнін көкке ұшырды. 
(А.Асылбеков. “Қу қоян”)
Осылай деп налып тым
Тұрды-дағы жарық Күн,
Күн ұзаққа деміге
Жатқан жынды Желіне:
– Міне, алдыңда үш жігіт,
Ұшыр көкке құс қылып! 
(Б.Серікбай. “Үкі, Жапалақ және Байғыз туралы ертегі”)
Кенет Мұрат еңіреп,
“Ағатайлап” жылады.
– Кешіріңдер мені! – деп,
Көз жасын бір бұлады.
Тамып жатты жасы кеп
Дәптерінің бетіне
– О, қасірет!
Қасірет!..
...Кетті оянып өкіре..
Ой түйген-ау, асылы,
Сол бір ғажап түсінен. 
(Б.Серікбай. “Ғажайып түс”)
Шошып кеттім: 
Түс екен,
Кең бөлменің іші екен.
Мұның бәрі – 
Өңімде
Жасамайтын іс екен. 
(А.Асылбеков. “Кербақпай”)
Кенет көзін ашса,
Таусылыпты ас та.
Жаңағы тоқ Қанат
Болғаны ма басқа.
Бұл оқиға ерек
Түсі болса керек. 
(Қ.Баянбай. “Түсте”)	
Түйіндер болсақ, 1960-90 жылдары қазақ балалар ақындары, әсіресе, сюжеті, композициялық құрылымы фольклорға тәуелсіз, өз алдына дербес, жаңа өмірдің жаңаша ертегі, аңыз жазуға бет бұрды. Бұл ертегі, аңыздардың тақырып ауқымы да кең. Олар ерлікті, патриоттық сезімді, адамдар арасындағы адамгершілік пен әділ қарым-қатынасты, адал еңбекті насихаттады, бала санасына мейірімділік пен қайырымдылықты сіңіруге арнады. Табиғатты қорғау, хайуанаттарға, өсімдіктерге қамқорлық жасау адамзаттың ғана қолынан келетін игілікті іс екені еске алынды. Ертегі, аңыз поэма сюжетіне өзек болған көркемдік шындық өмір шындығымен сабақтасты, балалардың ұғым-түсінігіне, танымына лайық жырланды. 1960-90 жылдары фольклорлық дәстүрді үлгі тұтқан балалар поэмасы мына тақырыптарды қамтыды: еңбек, оқу-білім, өнер, адамгершілік қасиеттер, достық, табиғатты қорғау, мектеп өмірі, ел-жер тарихы, жан-жануар, хайуанаттар әлемі, балалар бойында кездесетін олқы қасиеттерді хайуанаттар әрекетімен шендестіру. Осы кезеңдегі балаларға арналған ертегі, аңыз поэмаларына тән сипат – фольклор үлгілері соны тұрпатта жырлануы, қиял-ғажайып ертегілері мен батырлық ертегілердің элементтерін қолдана отырып, бүгінгі балалар өмірін, уақыт шындығын бедерлеуде жаңғырта, жаңаша жырлау, тұрмыс-салт ертегілері мен хайуанаттар туралы ертегілерді, аңыздарды әдеби-поэтикалық өңдеу жасау, тыңнан ертегі, аңыз жазу арқылы балалар эпикалық поэзиясының өркендеуіне ықпал ету. Нақтылап айтсақ:
· қазақтың қиял-ғажайып ертегілеріндегі тылсым күштер, алып құс – самұрық, жылан, жалмауыз кемпір, алтыбасты, жетібасты айдаһарлардың қолданысы балалар поэмасында динамикалық, тартысты, сюжетті өрбітуге, елжанды кейіпкердің бейнесін ашуға, елдік пен ерліктің тұтастығын бала қабылдауына сай жеткізуге ықпал етті (Ә.Ахметов “Халықбек”, М.Жаманбалинов “Күж жалмауыз бен Білек батыр”, Ө.Тұрманжанов “Ғажайып бағбанның алтын алмасы мен Асан бала туралы ертегі” т.б);
· балалардың түрлі-түрлі мінез-қылығын өрнектеуде, жалпы адам бойындағы келеңсіз мінез-қылықтарды сынап, бейнелеуде барлық ертегіге тән заттар мен хайуанаттардың адамша сөйлеп, адамша әрекет жасауы тәрізді дәстүрлі жандандыру тәсілін қолданып, соны ертегі поэмалар жазылды (Ж.Смақов “Аю қалай адасты”, Қ.Баянбай “Тәтті бала”, А.Асылбеков “Қаңбақ қыз”, Қ.Баянбай “Қоңыраулы қасқыр”, “Өжет көжек”, “Жалмауыз жайын”, М.Әлімбай “Бұлбұл, жарқанат және қарақұрт” т.б);
· адам психологиясы түрлі қырынан сан алуан көркемдік амал-тәсілдер арқылы өрнектеліп, әсіресе ертегі, аңыз поэмаларда түрлі мінез шоғырының жасалуы (М.Жаманбалинов “Есер ханның өлімі мен өмірі”, Ө.Ақыпбеков “Есті патша мен пасық патша”, С.Оспанов “Әділ қазы” т.б) жүзеге асты.
· табиғат пен адам тұтастығын сақтап, адам парасатын бала танымына жеткізу үшін табиғат құбылыстарын жандандыру, оны балаға тән әрекеттермен үндестіру амалы, сонымен бірге жаратылыстағы өзге тіршілік иелерінің әрекетін салыстыру көмегімен адам ақылының озықтығын, адамтанудың, қоршаған ортаның құпия, сырын танудың алғашқы әліппесін бүлдіршіндер мен балдырғандардың таным-түсінігіне сай өрнектеуі (Ж.Смақов “Бұршақ туралы ертегі”, “Тамшы”, “Ұзын аяқ”, А.Асылбеков “Алатау баурайында”, М.Әлімбай “Аю асуында”, Ө.Тұрманжанов “Орман ертегі” т.б) де балалар әдебиетінің даму, кемелдену өрісін кеңейтті;
· ертегілерге негізделген балалар поэмасында әдеби бейненің символға айналуы: бақ – еңбек зейнетінің символы (М.Әлімбай “Алатау баурайында”, Ө.Тұрманжанов “Ғажайып бағбанның алтын алмасы мен Асан бала туралы ертегі”, Ә.Табылдиев “Ғажайып бақ”), қарлығаш – әрі ізгіліктің, әрі адам мен табиғат тұтастығының символы (Ө.Тұрманжанов “Қарлығаш”, Б.Ысқақов “Қарлығаштың құйрығы неге айыр?”, А.Асылбеков “Қайырымды қарлығаш”, Е.Елубаев “Қырғыннан құтқарған қарлығаштар”), орман – жаратылыс сұлулығының символы (Ө.Тұрманжанов “Орман ертегі”, Т.Молдағалиев “Орман қызы”), тамшы –  тазалықтың, әсемдіктің символы (Ж.Смақов «Тамшы») іске асты;
· бірінші жақтан баяндау тәсілі арқылы түрлі құстардың, аңдардың, ағаштардың биологиялық ерекшеліктерін ашып, бала танымына кеңейтуге ықпал етуі (А.Асылбеков “Ағаштардың айтысы”, Ж.Смақов “Кім күшті, кім мықты?” т.б) де балалар әдебиеті өрісін кеңейтті;
· ұлттық таным-түсінік, салт-дәстүр кейіпкер бейнесін ашуға бағындырылуы (Ә.Тәжібаев “Толағай”, М.Әлімбай “Найзагер”, М.Жаманбалинов “Күж жалмауыз бен Білек батыр”, Қ.Баянбай “Ұмытшақ ұлу мен қайсар құмырсқа” Е.Елубаев “Шабан атқа бәйге”, “Ат бапкерінің аңызы”, Ө.Ақыпбеков “Есті елші мен пасық патша”) да жемісті нәтиже берді;
· қазақ ауыз әдебиетінде бұрыннан бар, қара сөзбен баяндалған ертегіні, аңызды поэзия тілімен, “нәзира” үлгісімен ертегі, аңыз поэмалардың жырлануы (Ө.Тұрманжановтың “Бөдене мен түлкі”, “Қарлығаш”, “Аңғал бұғы, алдамшы түлкі, аң патшасы ауру арыстан туралы хикая”, Б.Ысқақовтың “Қарлығаштың құйрығы неге айыр”, М.Жаманбалиновтың “Түйе жылдан қалай құр қалды? ”, М.Әлімбайдың “Аяз би”, А.Асылбековтың “ Жыл басы”, “Қотыр торғай”, “Күштілердің күштісі”, “Қарынбай”, С.Қалиевтің “Әлеуләй”, С.Оспановтың “Ақымақ хан мен ат сыншысы туралы ертегі” т.б. ертегі, аңыз поэмалары) өсті;
· әлем халықтары ертегілерінің сюжетіне де құрылуы (Х.Ерғалиевтің “Қоянның ерні неге жырық?” (Эстон ертегісі сарынымен), Ә.Ахметовтың “Үлкен сыйлық” (Вьетнам ертегісі), Ә.Дүйсенбиевтің” Аю мен шаруа” (Орыс ертегісі), “Шайтан мен старшын” (Латыш ертегісі), А.Асылбековтың “Өзі киіне алмайтын бала немесе жалаңаш генерал туралы ертегі” (Орыс ертегісі), “Сиқырлы сыбызғы” (Башқұрт ертегісі) т.с.с ертегі поэмалары), орыс балалар әдебиетіндегі поэмалардың аударылуы да эпикалық поэзияның өркендеуіне әсері болды;
· балалар эпикалық поэзиясында фольклорға тәуелсіз, соны ертегі кейіпкерлер бейнесін (әппақ шатырлы Бұршақ, кішкене Тамшы, үсті шимай Зебр, қарағай мүйізді Таутеке, ұзын аяқ маса, біз мұмсық маса, қойқоңыз, бөгелек, бала ара, кекеңдеген бөкен, қорбаңдаған кит, жалмауыз жайын, мейірімді аю, мамалақ аю, дәрігер аю, бала піл, қорқау қасқыр, қоңыраулы қасқыр, көзәйнекті көжек, құпиялы орман, тәтті бала, бәйшешек бала, балшық бала, “білектей бойы, алмадай басы бар” Білек бала т.б) жасалуы өріс алды;
· балалар поэмасында ұлттық танымға бейімдей суреттеу тәсілі, сөз, дыбыс ойнату тәсілі, болмысты кері жырлау тәсілі, сезімге дыбыс арқылы әсер ету амалы, санамалау, даралау тәсілі, табиғат құбылысын, жан-жануар, хайуанаттар, құстар әрекетін бала мінезімен ұштастыра жырлау амалы, әр нәрсе, құбылысты қатар қойып өзара ұқсас ассоциациялық бейне жасау тәсілі тәрізді көркемдік амал-тәсілдердің қолданылуы жемісті нәтиже берді.
Әрине, “жанрлық дамудың өзі – тірі процесс” екені бұрыннан белгілі. Академик З.Қабдоловтың сөзімен айтсақ: “Жанрлар туады, өседі, өзгереді, жоғалады, жаңадан пайда болады... Бұл да әр әдебиеттің тарихи тағдырлары мен ерекшеліктеріне ұштасып жатады”. Жанр ретінде қалыптасу кезеңін бастан өткеріп, даму үстінде көрініп келе жатқан қазақ ақындарының фольклорлық дәстүрдегі (ертегі, аңыз,) поэмалары балалардың, жеткіншектердің ой-қиялын өрістетіп, оларға эстетикалық тәрбие беруде өзінің әдеби, тарихи міндетін атқарып келеді. Бүгінде жанрлық жағынан биікке көтерілген фольклорлық дәстүрдегі балалар поэмасына барынша ой жүгірткенде, оның тұнық тұмасы ретінде алғаш жазылған туынды деп, ұлы Абайдың аңызбен астас “Ескендір”, “Масғұт” поэмасын атай аламыз. Міне, содан бергі кезеңде фольклорлық канонды сақтай отырып, бірақ жазба әдебиеті үлгі-қалыбына сай арнада дамыған поэма жанры жеке-дара жетіле отырып, оқшау отау тікті. 

Бекіту сұрақтары:

	1. Фольклорлық дәстүрдегі поэмалардың қалыптасу жолдары қандай?
2. Қазақ балалар поэмасының үш ерекшелігін атаңыз.
3. Ертегі  поэмалардың даму сипаты жөнінде зерттеушілер пікірін саралаңыз.
4. «Ғажайып бағбанның алма бағы мен Асан бала туралы ертегі» поэмада қолданылған көркемдік амал–тәсілдер қандай? 
5. Ж.Смақовтың балалар поэмасындағы стильдік ерекшеліктерді көрсетіңіз.
6. «Күж  жалмауыз бен Білек батыр» ертегі поэмсында ізігілік пен зұлымдықтың тартысы.
7. Ә.Тәжібаевтың «Толағай» поэмасы жөнінде ғалымдардың пікірлерін сараптаңыз.
8. Өнер тақырыбындағы аңыз поэмалардың танымдық мәні.
9. Табиғат, жаратылыс сұлулығын паш ету тақырыбындағы поэмаларды атаңыз.
10. Достық, ынтымақ, бірлік тақырыбындағы поэмалардың ерекшеліктері қандай?

III ТАҚЫРЫП

БАЛАЛАРҒА АРНАЛҒАН РЕАЛИСТІК ПОЭМАЛАР

Мақсаты: Балаларға арналған реалистік поэманың тақырыптық, идеялық, стильдік ерекшеліктеріне талдау жасай отырып, даму сипатын айқындау. Тарихи тақырыптағы эпикалық туындылардың бала қабылдауына сай жазылуын сараптау. Эпикалық поэзияда балалар бейнесінің суреттелу ерекшеліктерін көрсету.
Тірек сөздер: реалистік поэма, тарихи тақырып, тарихи тұлға, жауынгерлік тұлға, эпикалық поэзия, бала психологиясы, қарама-қарсы қоя суреттеу әдісі,
Жоспары:
	1. Н.Әлімқұлов, М.Жаманблинов, Н.Айтов поэмасындағы тарихи тұлғалар.
2. Ұлы Отан соғысы тақырыбындағы балалар реалистік поэмалар.
3. Экология тақырыбындағы заман трагедиясы.
4. Ұ.Есдәулеттің «Қара пима» поэмасындағы заман шындығының суреттелуі.
5. Реалистік поэмалардағы балалар бейнесі.

Балаларға арналған реалистік поэманың көздері – ұлтымыздың батырлық және тарихи жырлары, V-VII ғасырлардағы Орхон-Енесей ескерткіштері, яғни ежелгі эпикалық творчестводан бастау алады. Ғалым А.Еспенбетовтың сөзімен айтқанда: “Қазақ поэмасы XIX, XX ғасырларда туып, қалыптасты делініп жүр. Ықылым замандар ахуалынан сыр шертетін батырлар жыры, ғашықтық жырлары, халық өмірінің шежіресіндей тарихи жырлар, бертінде қазақ әдебиетіне сіңісіп кеткен шығыстық сюжетке құрылған қиссалар әдебиетіміздегі романтикалық, реалистік поэмалардың ілкі тарихын, өсу бағытын, даму процесін ой көзінен өткізуге себін тигізеді”. 
1960-90 жылдары ертегіге, аңызға, мысалға негізделген фольклорлық дәстүрдегі балалар поэмасы баланың жас ерекшелігіне икемделе жазылып, балалар эпикалық жанрының даму тарихына ықпал етсе, осы кезеңде өмір шындығын бала танымына сай бейнелеуге арналған балалар реалистік поэмалармен эпикалық жанр толыққандығы да танылады. Жалпы “Қазақ эпикалық поэзиясында тақырып аясы, сюжеттік желі, суреттелетін кезең, орта әр алуан. Бір поэмаларда өткен дәуір елесі суреттеліп, тарихи адам бейнесі жасалса, екіншісінде сұрапыл соғыс зардабы, адамдардың жүрегіне салынған жара, ауыр тіршілік, оптимистік рух бейнеленеді. Бір қатарында бүгінгі заман, бейбіт еңбек көрінісі, адамгершілік идея мәселелері көтеріледі” деген ғалым Қ.Алпысбаевтың түйіні біз қарастырғалы отырған балалар поэмасына да тікелей қатысты. Балалар мен жасөспірімдерге арналған реалистік поэмалар жанры мен рухани табиғатына үңілсек те, үлкендерге арналған интеллектуалдық поэма түрлерімен сабақтасып жатыр.
Балаларға арналған реалистік поэманың негізгі тақырыбы да ұлт-азаттық көтерілісі кезіндегі, Ұлы Отан соғысы жылдарындағы ерлік, бейбіт өмірдегі балалар еңбегі, қалмақ-жоңғар шапқыншылығындағы батырлар қаһармандығы, тарихи тұлғалар өмірі, бүгінгі экология апаты, балалардың түрлі мінез-қылығы жайында көтереді. Балаларға арналған реалистік поэмаларының бір тобы – балаларға қаһарман ретінде тарихи тұлғаларды үлгі ету мақсатында жазылған поэмалар, екіншісі – балалар өмірі, мінез құлқы, мектептегі өмірі бейнеленген поэмалар.
Тарихи тақырыпты эпикалық поэзияға арқау етудің көркемдік дәстүрі балаларға арналған реалистік поэмада жалғасын тапты. Әр қаламгердің осы тақырыпты бала қабылдауына қонымды жырлауда өзіндік ізденістері қандай дегенде, кейіпкердің бар өмірін қамтып жатпай-ақ, драмалы, қызықты бір сәттерін алып, ширыққан сюжет құрып, оқиғаларды бірінен бірін туындатып, бала кейіпкер әлеміне үңіліп, ізгілік пен қатыгездіктің тартысына психологиялық арқау бере суреттеуінен көрінеді.
Нұрсұлтан Әлімқұловтың “Бала Тұрар” поэмасына тарихи тұлға Тұрар Рысқұловтың балалық шағының қилы кезеңі арқау болған. Қазақ әдебиетінде ірі қоғам қайраткері Тұрар Рысқұлов хақында жазылған классик жазушы М. Әуезовтың “Қараш-қараш” повесі, Ә.Тарази мен Қ.Ысқақовтың “Таң қараңғысы” пьесасы, Ш.Мұртазаның “Қызыл жебе” романы, Т.Нұртазиннің “Өмір өткелдері” деректі романы танымал болса, ал балалар әдебиетінде мемлекет қайраткерінің балалық шақта қоғамнан көрген қысымын, әкесі Рысқұлдың көрген қорлығының бала Тұрардың өміріне әсерін, балалық шақтағы тағдыр тауқыметін жас оқырманның қабылдауына лайықтап, ықшамды суреттеген ақын – Н.Әлімқұлов. Академик Р.Нұрғали пікіріне сүйенсек: “Әдебиетімізде тарихи-революциялық тақырыпта бейнелеу арқылы қаһармандар, күрескерлер образын жасау тәжірибесіне көз жүгірткенде бір объекті хақында әр жанрда жазылған әлденеше шығарма бар екендігін көреміз.
Рас, бұлардың әрқайсысының мақсаты, көркемдік дәрежесі, идеялық нысанасы түрліше шығуы заңды құбылыс”.
Поэмада балалық шақта қанша қиындық көрсе де, сол қиындыққа мойымаған бала бейнесін сомдайды. Бала Тұрардың тағдырын суреттей отырып, сол сәттегі бала психологиясын танытуға ұмтылған сәттері байқалады. Поэманың ұтымдылығы біріншіден, оқиғаның ықшамды өрбуінде, екіншіден, автор балалар ақынына тән концепциядан алшақ кетпеуінде. Оған лирикалық кейіпкер жанында балалардың әрекетін көркемдік тұрғыдан жинақтауы бірден-бір дәлел болады. Бала Тұрар бойындағы мінез ерекшелік болыс Саймасайдың баласы Шоқпармен асық ойнау сәттегі қақтығыста ашылып, өр бейнесі қылаң бере түскен. Асық ойыны кезіндегі тартыс кез келген бала әрекетіне тән балалық әрекет десек те, болыс баласы Шоқпар мен қарапайым кедей баласы Тұрардың арасындағы қақтығысты әрі балалық әрекет деп танысақ, әрі бостандық тартысының шағын көрінісі деп ұғынуымыз керек. Тұрар мен Шоқпар әкесінің тартысы жеке бастың бостандығының тартысы болса, лирикалық кейіпкер бала Тұрар мен Шоқпардың асық үшін қақтығысы жай балалық тартыс, әрекет қана емес, бостандық үшін қақтығыстың шағын бөлшегі тәрізді. Поэмада ақын болыс Саймасай мен Рысқұлдың кек тартысын басым суреттей отырып, бала Тұрардың бұғаулы өмірін, трагедиясын бала оқырманның сана-сезіміне жеткізуді мақсат тұтқан. Н.Әлімқұлов қиындықтан шыңдалған мемлекет қайраткерінің тарихи тұлғасын таныту үшін, лирикалық кейіпкердің балалықта көрген ауыр өмір жолы арқылы дәлелдейді. Поэма оқиғасын балалардың асық ойнаумен бастауы да қазақ баласы психологиясын ескерумен сабақтасып жатыр.
Сен неге ойнамайсың, малай бала? –
Тұрарға деді Шоқпар:
Қарайлама!
Асығың болмаса егер, неге тұрсың,
Кет әрмен, біздің үйді маңайлама.
Мөлшерлеп атар жерді – қашықтықты,
Достары Тұрарға да асық тікті.
Тұрардың мергендігі асып шықты,
Алтынбек сыйлап еді құлжа сақа,
Тұрарға Шоқпар төтеп қарсы барды, 
Бұрынғы әдетінше дау шығарды.
– Ей, малай құлжа сақа менікі! – деп,
Сақасын қолындағы тартып алды.
Таяқ жейін демесең өзің егер!
Маған қарсы сөйлейтін сен кімсің!? – деп,
Періп кетті Тұрардың көзіне ол.
Болбырлау бай баласын тік көтеріп,
Алды да қара жерге алып ұрды. 
Бұл көркемдік үзіндіден екі баланың өзара тартысы ғана емес, бала Тұрардың болашақ өмірінен сыр тартқандай. Болыс баласының өктемдігі, озбырлығы, шаруа баласының намысшылдығы танылады. Асыққа таласқан екі баланың мінезін табиғи өруі де ақынның бала психологиясына мән бере білуімен байланысып жатыр. Әке шеніне арқа тұтқан бала характері таныла түсіп, лирикалық кейіпкерлер конфликтісі бала психологиясына лайық нанымды шыққан. 
Шоқпардың шешесі нөкерлерін шақыртып, Тұрардың қол-аяғын байлатып, қан жоса қылып ұрғызуы, қол-аяғын байлауы, Тұрардың басынан Шоқпардың тепкілеуі – озбырлық пен қатыгездіктің нышаны, жеке бас бостандығын жоқтығының көрінісі, яғни әлсіздің күштіден көрген қорлығы. Өмірдегі жақсылық пен ізгіліктің мәңгілік тартысын бала ұғымына ауырлатпай, реалды түрде жеткізе білген. Автордың лирикалық кейіпкердің психологиялық портретін айқындай түсіп, бала Тұрардың төзімділігін, шыдамдылығын көрсетпек. Болыс Саймасайдың отбасынан көрген қорлыққа қарсы шыға алмау – заман мен қоғамның шындығы. Сол заманның шындығын ақын бала танымына ықшамдай суреттеген.
– Шодыр-ау, досым едің, айтшы қашан,
Құтылам Саймасайдың текпісінен? 
Бұл – Рысқұл мен Тұрар трагедиясының себебін дәлелдей түсетін диалог. Болыс Саймасай мен кедей Рысқұлдың арасындағы конфликт, өшпендік, кек – бала Тұрардың да қайғысы. Әкенің көрген азабы мен қорлығы бала Тұрардың өміріне ащы сабақ. Академик С.Қирабаев пікірінше: “Біз өмір шындығын дәл бейнелеу дегенді көп айтамыз. Осы “дәл бейнелеу” дегеннің өзі не? Бұл – баланың өмірін жып-жылмағай, тартымсыз, көңілді де әсем етіп суреттеп қана қою емес. Өз бетімен өмірге ұмтыла түсіп, қай баланың болсын, өміріне, тіршілігіне бөгет жасар қиындықтарға ұшырайтыны белгілі. Ендеше, біз кітаптарымыз арқылы жас ұрпақты арамдыққа, әділетсіздікке, қаталдыққа қарсы күресуге әрқашан дайындық сезімге баулуға тиіспіз. Жас жүрек қиыншылық үстінде ер жетіп, жол табады. Жасты есейтетін тек үгіт қана емес, сезім, өмірдің тартысын сезіну. Кейде қайғы да бала сезімін есейтеді, оның есін кіргізеді”.
Поэма сюжеті бала танымына қонымды, сезіміне сіңімді. Саймасайдың жандарал үшін той жасауы, Рысқұлды қалаға бір қап күріш әкелуге жұмсауы, оның күріш орнына бұрыш әкелуі – сюжеттің шиеленіскен кезеңі. Оқиға тартыспен ширыға түскен. Тұрардың әкесі Рысқұл Жылқайдаров поэманың басты кейіпкері болмаса да (басты кейіпкер – Тұрар, себебі туынды балаларға арналған) балаларға тағылым боларлық тұлға. Ғалым Т.Жұртбай пікірімен дәлелдесек: “Рысқұл да екі қоғамның арасындағы өліара дәуірдің дамуы феодализмнің елесімен, капитализмде өмір сүріп отыр. Саймасайды өлтіруінің өзінде капиталистік қарым-қатынастың қатыгездігіне деген өшпенділік пен тоңмойын ызақорлық жатыр. Оны Қараш-Қараш шоқыларына жасырынуға мәжбүр еткен құбыжық заң үкімі, түрме. Кесек қимылды, өжет мінезді, намысшыл Рысқұл әдеби кейіпкер болуға лайық адам. Қара шаруа болса да рухы күшті, қайраты мол, қажырлы қазақ”.
Өмірде болыс Саймасайдан Рысқұлдың көрген қорлығы жетерлік. Ақын сол қорлық өмірдің бала қабылдауына жеңілін алады. Саймасай мен Рысқұлдың қақтығысын жеткіншек ұғымына түсінікті бейнелеген. Рысқұлдың қаладан күріш орнына бұрыш әкелуі бала оқырман үшін күлкілі. 
– Не дейсің, ей, оңбаған?
– Бұрыш дедім.
– Мен саған бұрыш емес, күріш дедім.
– Жоқ маған күріш емес, бұрыш дедің,
– Оңбаған, күріш дедім, күріш дедім. 
Ақын фольклорлық жанр үлгілерін қолдануы да тиімді. Бала қабылдауы үшін жаңылтпашпен өзектес сөз алмастырушылық тәсілін де пайдалаған. Лирикалық кейіпкерлер болыс Саймасай мен Рысқұлдың “Жеке Бастың бас бостандығы” (Т.Жұртбай пікірінше) үшін тартысын, бала ұғымына ауырлатпай, балалар фольклорлық жанры элементімен сәтті жеткізе білген. Ақын қолданған бұл тәсіл бала психологиясын ескерудің көрінісі іспетті.
Поэмада Шоқпармен асыққа таласып төбелесуі, Шоқпардың қол-аяғы байлаулы Тұрарды бастан тебуі, Саймасайдың әкелі-баланы байлатып, ұрғызуы – бала әлемі мен үлкендер әлемінің қақтығысы тұтасқан оқиға болумен қоса, эмоционалды сипаты күшейіп, ішкі конфликт ұлғая түскен.
Шоқпар да шыға келді қайрат бастап,
Тұрарды тепкіледі байлап тастап.
Мұрша жоқ қозғалуға әке, бала,
Қалайша жендеттерге айбат шашпақ! 
Әке шеніне иек артқан Шоқпардың характері танылып, бала мен бала арасындағы конфликті екінші рет өріс алған. Поэма оқиғасының басында бала Тұрар қақтығысқа жалғыз кезіксе, ендігі кезеңде әкесімен қоса әділетсіздікке жолығады. Лирикалық кейіпкерлердің (Тұрар мен Рысқұл) әрі қоғамнан, әрі жеке адамнан көрген қорлығы арқылы ақын заман шындығын көрсетеді. Т.Жұртбайдың сөзімен айтар болсақ, “Қоғам мен жеке адамның арасындағы қарама-қайшылық, жалғыздың жанталасы” деген тұжырымы Н.Әлімқұловтың “Бала Тұрар” поэмасымен де үндестік тауып жатыр. Әкенің көрген қорлығымен астасқан Тұрардың балалық шағындағы тағдырының қоғамдық-әлеуметтік астары ашылған. Бала Тұрардың азап өмірін күрделендіре суреттеуден гөрі, әкенің кекке толы тағдырын суреттеу басым. Осыған қарағанда кейіпкердің психологиялық толғанысы, бала характері, оның өсу жолдарының иірімдері толық ашылмаған тәрізді көрінеді. Алайда, ақын лирикалық кейіпкер Рысқұл өмірінің ауыртпалығын суреттей отырып, бала Тұрар тағдырының қиындығын ашып, қорлықпен өткен балалықты суреттей отырып, сол қиындықтан қоғам қайраткері, тарихи тұлғаның шыңдалып шыққанын балаларға өнеге тұтады.
Автор балаларға тән характерді үнемі назарда ұстайды. Тауды пана тұтқан бала Тұрарды достары Алтынбек, Әли, Аманжол, Мұқандардың іздеп келуі, хабар беруі, абақтыға келіп, жолығуы – ізгі әрекеттер. Балалардың әрекеті жеткіншек оқырманды адамгершілік қасиеттерге баулумен өзектесіп жатыр. Мұндай әрекеттерде қамқорлық, достық, адалдық бар. Бұдан ізгілікке жетелеу идеясы да көрінеді. Таудан тауға қашып, паналап жүрген Рысқұл жүз толғанып ойға шомса, бала Тұрар алаңсыз асық ойнап жүр. Қанша озбырлықты көрсе де, автор лирикалық кейіпкер бала Тұрарды мұңайтып қоймай, алаңсыз ойында суреттеп, балаға тән әрекетті сақтайды. Әке жанындағы баланың ойнап жүруі де табиғи. Балаға тән психологияны таныта білген. Тұрардың балаға тән эмоциялы сезімін суреттейді.
Айнала бәрі таңсық жас Тұрарға,
Төменде сарқырайды тасқын-арна
Сұрайды әкесінен:
– Айтшы, Көке,
Бұл жерде аю бар ма, қасқыр бар ма?
– Бәрі бар.
Айуанатқа тақпан айып,
Адамның жыртқышынан сақтанайық. 
Бұл – поэмадағы драмалық кульминацияның түйіні.Табиғат сұлулығына таңсық болуы, сүйсініп қызыға қарауынан лирикалық кейіпкер бала Тұрардың балаға тән қызығушылығы, эмоциясы көрінеді. Бала логикасына сыйымды философиялық ой жатыр. Бала Тұрардың әкеге қойған сауалы – бұл таза балалық сөйлеу тілі, балаға тән қызығушылықтан туындаған сұрақ. Мұнда бала үні мен автор үні, ойы үндестік тапқан, әрі авторлық көзқарас та бар. Адам озбырлығы, зұлымдығы түз тағысынан да қауіптілігін бала логикасына қонымды жеткізген. Поэмада ақын айтпақ ой, түйін де осы. Лирикалық кейіпкер Тұрар мен Рысқұлдың барлық трагедиясы бір-ақ тармаққа жинақталған.
Поэмада ақын ұлттық ерекшелікті де сақтайды. Балуан күрес, бәйге, айтыс, жамбы ату секілді этносипатқа толы суреттер де бар. Автор ұлттық өнерді бала характерін ашуға бағындырған. Болыс Саймасайдың жандарал құрметіне арналған тойда бала Тұрардың жамбы атудағы озықтығы – мергендігі мен ептілігінің дәлелі болса, домбырамен ән салуы өнерлігін танытпақ. Рысқұлдың баласы Тұрарды Тоқаш Бокинге аманат етуі де ұлттық салттың белгісі. Поэма шешімі Рысқұлдың Сахалинге он жылға жер аударылуы мен Тұрардың оқуға аттануымен түйінделген. Авторлық баяндауда символдық мән бар. Көш, ұзақ жол лирикалық кейіпкердің болашағы тәрізді. 
Н.Әлімқұловтың “Бала Тұрар” поэмасын сыншы Қ.Ергөбеков: “Бала Тұрар” – ірі мемлекет қайраткері Рысқұлов өмірін балаларға нанымды айтып бере білген поэма” деп бағаласа, “Тұрардың өмірі көркем детальсіз, құбылта баяндаусыз бірсарын күйде беріледі. Тұрардың өсуіне сырт адамдардың ықпалы бар да, поэмада оның өзінің толғанысы, содан келіп туындайтын рухани есею сыры ашылмай, сырдаң қалпында қалып қояды” деп кемшілігін де көрсеткен.
М.Жаманбалиновтың “Ақын бала” поэмасының лирикалық кейіпкері – Мұса (түптұлға – ақын,әнші, композитор Иса Байзақов). Автор суырыпсалма ақынның молдадан көрген қорлығын мен парақор болысқа халық алдында өлең шығаруын, әшкерелеуін суреттейді. Сыншы Қ.Ергөбеков: “Мүбәрактің “Ақын бала” поэмасында бала психологиясын жете білетін профессионал автордың қызықты баяндау мәнері аңғарылады. Ақындық баяндауды 7-8 буынмен, ал кейіпкер Мұса сөзін (өлең күйінде) кілт өзгертіп, 11 буынмен беруінде де жас оқырманның көңілін табу үшін жасалған саналы әрекет жатыр. Солай бола тұра, М.Жаманбалиновтың осы поэмасында ішкі иірімділік жоқ, құбылта баяндаудың әлсіз түсіп жатқандығын жасыра алмаймыз. “Ақын бала” көп жағдайда, автор мүмкіндігінен төмен” деп жетістік, кемшілік жақтарын атаған.
М.Жаманбалинов поэмада лирикалық кейіпкердің өр мінезін бірден ерекшелеп, бала зейінін кейіпкердің мінез бітіміне аударады. Ақын кейіпкердің қайсар, өткір, шыдамды мінез ерекшелігін алға шығарған. Молданың ұрып-соғуы сол қоғамның шындығы десек, ақын өмір шындығын бала психологиясына, қабылдау түйсігіне сай бейнелейді. Авторлық баяндаудан лирикалық кейіпкер Мұсаның қайсар мінезі көріне бастайды. Лирикалық кейіпкер бейнесін, характерін нақты оқиғада танытады. Ақын кейіпкердің мінез ерекшелігін суреттей отырып, оның бойындағы өнерді алға шығаруды мақсат еткен. 
Ақын поэмада 1916 жылғы қазақ және басқа да аз ұлт жастарын майданның қара жұмысына алу туралы патша жарлығына байланысты қазақтың кейбір бай-болыстарының парақорлық әрекеттерін шынайы суреттеп, бала қабылдауына шындықты танытады. Сол оқиғада Мұсаның парақор бай-болыстарды шеней білуі де өткірліктің көрінісі болса, әрі оның суырыпсалма ақындығы таныла түспек. Бала түйсігіне заман шындығын жеткізу үшін 7-8 буын өлең өлшемін қолданып, оқиға желісі мен стильді ықшамдай білген. 
Поэмадағы мына көркемдік эпизод баланың көз алдына тарихи картинаны нақты әкелері анық.
– Әкесі мен баласы
Бес-ақ жас па арасы?
Болыс тіке бұрылды,
Қорс еткізіп мұрынды.
Бес жас түгіл,
Бұл кезде 
Қойны-қоншы құр келсе,
Әке, бала екеуі
Құрдас та боп кетеді. 
Патша жарлығын пайдаланған болыс, байлардың жемқорлық сипатын айқындай түсетін эпизод драмалы. Он бестегі Мұса да, он үштегі Әзім де болыс тізімі бойынша жиырмада болып, қырықтағы әке мен алпыстағы атасының бір жасты боп майданның қара жұмысына алынуы  – заман шындығы. Автор қоғам шындығын нақты авторлық баяндаумен бала танымына жеткізген. Сондай болыс, байлардың келеңсіз мінез-құлқын өлеңге арқау етіп, Мұсаның шенеуі бала қабылдауына қонымды. Лирикалық кейіпкердің өткір мінезі ашыла түскен. Әнші, ақын Иса Байзақовтың кесек мінез бітімін, өнерін балаларға таныту идеясы біршама айқын болғанымен де, лирикалық кейіпкер бейнесін сомдау солғын шыққан. Ақын лирикалық кейіпкер бейнесін сомдаудан гөрі, 1916 жылғы патша жарлығына орай ел ішіндегі кейбір болыс, байлардың парақорлығын сипаттауға көп көңіл бөлген. Түптұлға Иса Байзақовтың ақындығын ашарлық психологиялық суреттеулер, иірімдер жетпей жатқан жақтары бар. Лирикалық кейіпкер Мұсаның суырыпсалма ақындығын танытарлық өткір, айшықты көркемдік детальды енгізу қажеттілігі сезіледі. Академик Р.Нұрғалидың мына пікірімен ойымызды түйіндесек: “Зады тарихи белгілі есімнің өзгеше сипаты, даралық қасиеті үлкен бір ісімен, аршынды қимылмен көрінсе керек”. 
Екі ақынның поэмасындағы ортақ кемшіліктің бірі – кеңестік идеология ықпалынан шықпауы, яғни жасанды, жалған пафосты қолдануы көркемдік талғамды төмендете түскен. Оған поэмадағы мына шумақтар дәлел. Жалған гуманистік пафос орын алған. 
Әділетті қорғаған –
Бай, қожаға, молдаға.
Би, болысқа, төреге,-
Көсем, дана, көреген
Ленин солай деді де,
Күн боп туды еліне. 
(М.Жаманбалинов “Батыр ұстаз”)
Поэмада мына кемшіліктерді кездестіруге болады: сөздің қолданылу аясына мән бермейді, яғни тұрпайы сөз қолданысы кездеседі.
Бір ойнап, бір жүреміз достарменен,
Қорқады енді бізден Шоқпар деген.
Еліріп баяғыша, есірік боп,
Енді ол оңды-солды оттар ма екен? 
(Н.Әлімқұлов “Бала Тұрар”)
Бала логикасына сай емес, қарама-қайшы ой ұшырасады. Жасанды ой бар.
– Көкетай, қайда кеттің мені тастап, 
Кім маған бір өзіңдей құшақ ашпақ?
Барамын мен де бірге сеніменен,
Жүреміз жауымызды бірге жасқап (?) 
(Н.Әлімқұлов “Бала Тұрар”)
М.Жаманбалиновтың “Батыр ұстаз” поэмасында Ұлы Отан соғысының Батыры Серікбай Мүткеновтың жауынгерлік ерлігін толғайды. Қазақтың қайсар ұлы, жауынгер ұстаздың майданға аттануы, қантөгіс шайқаста жаумен арпаласы, тұтқыннан тұрғандарды азат етуі, ерлік көрсетіп, қаза табуы шынайы бейнеленеді. 
Ақын жауынгер өмір дерегін тізбелемей, балалық шақтағы (“көк шыбықты ат қылып ойнауы”, “қырларда жаттығуы”, “шаңғы тебуі”, “өр Ертісте жүзуі”) шымыр, сергек, шапшаң кескін-келбетін суреттейді. Поэмада Серікбайдың (“нар адам”, “арыстаннан айбатты”, “күркіреген күн”, “жауға қарсы түн”) қайсарлығымен қоса, мейірбан ізгі жан тұлғасын (“ет жүректің қоштасуға қимауы”, “ыстық жасы көзінен моншақ боп домалауы”) бейнелейді. Ұстазын қимаған бүлдіршіннің тіл қата алмауы, сол шәкіртінің маңдайын сипап, жылулық сезімін көрсету де әсерлі.
Оқ пен оты майданның
Шым болат қып шыңдапты.
Енді ол тіпті айбарлы.
Енді ол тіпті сымбатты.
Бойы сәл-пәл аласа,
Тап-талдырмаш алыстан.
Ал жақын кеп қарасаң,
Құдды бір жас арыстан.
Қолдың бұлшық еттері
Қақ қайынның безіндей.
Қарашығы отты еді
Лашын құстың көзіндей. 
Бұл – елдің ары мен намысын қорғауға аттанған, отаншыл өр жауынгер ұстаздың портреті. Авторлық мінездеменің ең маңызды бөлігі – кейіпкердің портреті. Портреттік мінездемелер қысқалығымен, нақтылығымен, айшықтылығымен тартымды. Портреттік сипаттауда кейіпкердің психологиялық характері де ашылған. Халық ұғымында батыр тұлғасын бейнелейтін дәстүрлі көркемдеу құралдарын қолдана отырып, қаһарманға тән образын мүсіндейді. 
Ақын суреттеу тәсілінің бір түрі – салыстыру, қарама-қарсы қою әдісін шебер пайдаланып, жауынгер тұлғасын биіктете түседі. Жау өктемдігін сипаттай отырып, батыр ұстаздың да рухының басымдығын дәлелдейді.
Қаршығадай атылды,
Кетті екеуі жекпе-жек.
Ұмар-жұмар айқасып.
Неміс те бір көк терек.
Қазақ бейне жай тасы.
Тығыршықтай қазақ та,
Неміс одан екі есе.
Көтертпейді аяқ бір,
Қазақ оны әйтпесе. 
Кейіпкер ерлігін жеткізу үшін тартысты қолданады. Шиеленіскен қақтығысты суреттеп, жекпе-жек шайқасты реалды сипаттайды. Поэмада ұлттық өрнек те үдету тәсілі арқылы қанық бояуын табады. Аласұрған жауға ойсырата соққы беруге ықпал еткен “ұлттық күрес” пайдасын ерекшелендірді.  
Ұстаз кескін-келбетін таныту үшін тылдан жолдаған хат оқиғасы да тартымдылық туғызып тұр. Майдан өтіндегі ерлермен қоса, елдегі жас өрендердің еңбегін де бала жүрегіне жеткізіп, еңбекті тағылым етеді. Шәкірт хаты ұстаз жүрегіне рух берді. Мөлдір, ыстық моншақтар кірпігінен үзілуі тәрізді психологиялық суреттеу арқылы ұстаз-жауынгердің жан дүние әлемінің нәзік иірімдерін жеткізеді.
Пейзаж көрінісін поэманың идеялық-көркемдік мақсатына бағындыра қолданады. Қан майдан жүріп жатқан өлкедегі мұңлы табиғат сипатын беру арқылы соғыс трагедиясын дәлме-дәл жеткізеді. Автор поэмада табиғаттың шерлі суреттеріне жан бітіреді. Пейзаж сол майданның қаһарлығын көзге елестетеді. Майдан көрінісін, кейіпкер өмірін табиғат картинасымен ұштастырады. Поэмада кейіпкердің ерлігін, тұлғасын, қимыл-әрекеті, ішкі сезімі, жан дүниесінің нәзік қылдарын авторлық сипаттама, мінездеу, портреттік деталь, салыстыру, табиғат көріністерін суреттеу, бейнелеу тәсілдерімен ашады. Ақын ұстаздың балаға деген сүйіспеншілігін, мейірімді азамат тұлғасын, патриот жауынгерлік бейнесін ұрпаққа үлгі етеді. Ақын поэмасының құндылығын академик Р.Нұрғали сөзімен түйіндесек: “Эстетикалық шындықпен бейнеленген көрнекті адамның іс-әрекеті, күрес жолы, идеялық нысанасы, әсіресе жас ұрпақ, кейінгі толқынға үлгі, өнеге”.
Қазіргі қазақ эпикалық поэзиясында еліміздің өткен тарихын, әсіресе, жоңғар-қалмақ шапқыншылығындағы қазақ батырларының ерліктерін, тарихи тұлғаларын танытатын балаларға арналған туындылар сирек. Осы тақырыпқа жазылған санаулы поэманың бірі – Н.Айтовтың “Қабанбай батыр” атты қаһармандық поэмасы кіші жастағы балаларға арналған. Балдырғандарға патриоттық рух беретін туынды қаһарманы – Қаракерей Қабанбай батыр. Жалпы, жеке авторға тән “Қабанбай батыр” поэмасы халықтық фольклорда айрықша орын алатын батырлық туралы эпостармен рухани өзектес, тіпті стильдік, көркемдік жағынан да жақындығы байқалады. Поэманың тақырыбы – ерлік, мұраты – елін, жерін сүю, қорғау, өсіп келе жатқан ұрпақ бойына осы қасиеттерді сіңіру. Поэмада Қабанбайдың ерлігін жырлай отырып, болашақ ұрпақтың ел, жерді қорғай да, сақтай да білсін деген тұғырлы идеясы, анық мақсаты көзделген. Балаларды ерлік жырын ұғынуға, қазақтың басынан өткен тарихи қиын кезеңді түсінуге жетелейді. 
Поэманың композициялық құрылысы тартымды болу үшін ақын алдымен жауды сипаттай отырып, басқыншылық әрекеттерімен таныстырады.
Аш бөрідей анталап,
Қорқау көзі қанталап,
Шаңырақты қаусатқан
Босағаны балталап. 
“Аш бөрідей” теңеуі, “қорқау көзі” метафоралық эпитеті жаудың басқыншылық, қатігездік сипатын дәлелдей түседі. Үшінші, төртінші тармағында жаудың озбырлығы дамытыла суреттеледі. Ақын қазақ жерінде болған жоңғар-қалмақ шапқыншылығының тарихи шындығын суреттейді. “Үркіп қашқан ұлардай” теңеуі тоз-тоз болған қазақ ұлтының үдере үріккен тағдырын танытады. Поэмада сюжет жаудың қазақ жеріне деген шапқыншылық әрекеттерімен басталған. Сол кер заманның шындығын бала санасына орнықтыра түсу үшін бесік жырын енгізеді. Бесік жырындағы өз отанын қорғайтын батыр болар ма екен деген ана тілегі арқылы балаларды жігер-қайратқа шыңдау мақсаты бар. Поэмада қазақ жерінің географиялық ерекшелігін, жерінің ұлан-ғайыр кеңдігін, ел, жер қорғауға қарсы аттанған ұлттың тарихи тұтастығын да көрсетеді. Жаудың өрттей қаулауы, судай сапыруы, өліктердің төбе боп үйілуі – қызыл қырғын майдан сипатын ашады. Батырлар жырындағы дәстүрлі әдіс бойынша жау батырының мықтылығын суреттейді де, Қабанбай батыр тұлғасын, батырлығын күшейте түседі. 
Алға шықты атылып,
Атқа қамшы батырып,
Айғай салды күркіреп,
Арыстандай ақырып. 
Сөз басындағы ассонанс Қабанбайдың ер кейпіне экспрессивтік- эмоционалды бояу бермек. Батырға тән ерлікті, күш-қайратты “күркіреп”, “арыстандай ақырып” секілді теңеулі эпитетпен танытады. Ақын әрбір ерлік қимылдарын айырықша жырлай, эмоциялық әсер тудырып отырады. жаудың жылқыларды айдап әкетуі, ағасын атып тастауы жас Қабанбайдың ыза-кегін тудырады. Бала батырдың бұғанасы қатпастан кек қууын ақтап, асыл аға намысы үшін аттану әрекетін әйгілейді. Қабанбайдың күштілігін, күшінің басымдығын, жігерлі мінез бітімін, дұшпанға бас имейтін намыс иесі екендігін бейнелеп, адам ретіндегі кескінін аша түседі. Халқына сыйлы, қадірменді, адал жан иесі болғандығын баяндай келе, Ерасылдың ашу шақыруы, қабандардан қорқып қашпауы – болашақ батырға тән мінез, батырға тән жүректілік. Қабанбайдың төзімділігі, қайсарлығы, жауына деген қаһары Арқауылмен жекпе-жек шайқасында ашыла түседі. Қаһармандық поэма болғандықтан өрекпіген сезімдер, дүрліккен қимылдар, жауға аттанған халық кегі, батырдың ашулы келбеті, жаудың сесі – бәрі поэмаға әр берген. Осы бір ерекшеліктер Қабанбай бейнесі арқылы толыға түседі. Баланың өсуі әсерлі сипатталып, бала жастан Қабанбайдың алып күш иесі екендігі дәлелденеді.
Күші судай тасыпты,
Арнасынан асыпты.
Асау тайдай шыңғырып,
Құлағынан басыпты. 
Поэмада Қабанбайдың қаһармандық ісі – басты тақырып. Поэма идеясы – ерлік шежіресін жырлау, ел қорғаған батырды мадақтау. Поэма оқиғасы негізінен қазақ халқы бастан кешкен тарихи кезең ауыртпалығымен басталып, бүгінгі балаларға отаншылдық, ерлік сезім туғызады. Бала санасына тарихи жағдайларды таныта отырып, ерлікті, табандылық пен төзімділікті, туған жерін қорғауды, елін сүюді насихат етеді. Академик С.Қирабаев: “Жас ұрпақты тәрбиелеуде оларды отансүйгіштік сезімге баулу, олардың патриоттық көзқарасының қалыптасуына ықпал ету – біздің балаларға арналған әдебиетіміздің ең қасиетті борышы. Біз жас ұрпақтың балалығы бақытты болсын, олардың төбесінде әрқашан күн сөнбесін дей отырып, олардың бүгінгі бақытты өмірі қалай туғанын жеткізе айтуымыз керек. Мұндай материалдар жастарды тарихты білуге, оны қадірлеуге, Отан, ел, халық дегеннің қасиетті сырын ұғынуға үйретеді. Жас ұрпақты осы аталған рухта тәрбиелеуде халқымыздың бүгінгі ерлігі мен ерлері туралы кітаптармен қатар, елдің ерлік, елдік салты жайлы, тарихи адамдары жайлы шығармалар да маңызды роль атқарады” деген пікірінен балалардың азаматтық, отаншылдық, патриоттық тәрбиесі үшін ерлік, қаһармандық туындылардың қажеттілігі дәлелдене түседі. 
1960-80 жылдарда балаларға арналған реалистік поэмалардың көбі соғыс жылдарындағы бала тағдырына арналды. Өмір шындығын таңдап, іріктей білуде балалар қаламгерлерінің сәтті ізденістері де көрінеді. Соғыс жылдарындағы балалар тағдырының нақтылы көріністерін, сезімдерін, балалық мінез-қылықтарының нәзік ирімдерін бейнелеуде әсерлі туындылар бар. Ә. Ахметовтың “Тырау-тырау тырналар” поэмасына Американың Жапон қаласы Хиросимаға атом бомбасын тастап, жапон ұлтына әкелген қасіреті арқау болған. Қоғамның сол шындығын лирикалық кейіпкер Садако трагедиясы арқылы жеткізген. Бір ғана лирикалық кейіпкер Садако қасіретінен мыңдаған балаға соғыстың салған жарасы көрінеді. Поэмадағы “999 тырна” – жарасымды тіршілік, бейбіт өмірдің белгісі. Мұндағы негізгі композициялық тұтастық – бейбіт өмір мен соғыс салған қасірет. Ақын соғысты көрген баланың сезімін көрсете алған. Кейіпкердің белсенді оптимистік мінезі берілген. Тырна жайлы анасы айтқан аңызды Садаконың еске алуынан балаға тән психология көрінеді.
Тырнаны сүймеген,
Болмайды ғұмырлы!
Бар дейді сиқыр да,
Ауырсын кім, мейлі,
Қағаздан мың тырна
Жасаған өлмейді. 
Балаға тән пейіл, көңіл күй берілген. Ақын лирикалық кейіпкердің өмірге құштарлығын сипаттауда жапон ұлтына тән сенімді, сол ұлттың ерекшелігін сақтай білуі де бала қабылдауы үшін тартымды шыққан. Садаконың мың тырна жасауға шамасы келмей, 999 тырна жасауы, жаңа жыл кешін түсінде көруі арқылы лирикалық кейіпкердің өмір үшін күресі көрініс береді. Садако түсі – өмір үшін арпалысқан бала тағдырының нышаны тәрізді. Ақын осы көркемдік эпизодты екпін бере суреттейді. Поэманың драмалық қуаты да осы эпизодта ашылған. “Мото-сан» бөлімінде баланың ішкі жан дүниесі табиғи берілуімен әсерлі. Бала тіліне сай қолданылған диалог әдісі лирикалық кейіпкердің өмірге құштарлығын, сенімін, өміршеңдігін ашуға ықпал еткен. Ақын Жапон еліндегі қыз балалардың дәстүрлі мерекесін (“Шабдалы гүлдегенде”) алуы да ұлттық ерекшелікті сақтауымен қатар, лирикалық кейіпкердің көңіл күйін аша түсуге ықпал еткен. Лирикалық кейіпкер соғыс зардабын қанша тартса да, өмірге құштарлығы зор. Автор лирикалық кейіпкері бала болғандықтан торығуды көрсетпей, өмірге құштарлықты сақтайды. 
Поэмада соғыс трагедиясын бала қабылдауына ықшамды, түсінікті тілмен, нақтылықпен жеткізеді. Тармақтардың ыдыраңқы қолданысы да соғыс қасіретін ашуға ықпал етерлік. 
Көше – шұңқыр,
Көпір – бүкір,
Әлем-жәлем орталық.
Кісі де күл,
Күлкілер – тұл, –
Автобустар көр – табыт.
Ыңыранған,
Айқайлаған, 
Ойбайлаған,
Сарнаған,
Зар жүгірген,
Қалтаңдаған,
Еңбектеген
Сорлы адам.
Ит ұлыған,
Құс шулаған,
Аспан мен жер қаралы.
Тауға қашқан. 
Суға қашқан,
Жанталасқан,
Жаралы... 
Ақын поэмада бейбіт өмірдің мәні мен соғыс зардабын қабыстыра суреттей отырып, өмірсүйгіштікті алға шығарады. Поэмада шағын болса да драмалық ситуация бар. Автор кейіпкердің характерін, ішкі сезімін, психологиялық иірімдерін ашуға ұмтылған. С.Өскенбев пікірінше: “Жас балаларда логикалық естен көрнекті образды ес, ойлау күштірек келеді. Сол үшін де олар конкретті зат, форма, бет, факты, оқиға, түс, әрекет, құбылыстардан көбірек әсер алады” [94.8 б]. Зерттеушінің осы бір пікірі тұрғысынан қарар болсақ, автор балалардың көрнекті образды ес, ойлауын ескергендігін байқаймыз. Ақын поэмада конкретті зат (лирикалық кейіпкер Садаконың 999 тырна жасауы), факт (Американың Хиросимға атом бомбасын тастауы), оқиға, әрекет (Соғыс зардабынан Садаконың аяғының жансыздануы, қаза табуы, түс көруі т.б) арқылы бала оқырманның эмоциясына ерекше әсер береді.
Қайрат Жұмағалиев “Таба нан” поэмасында Ұлы Отан соғысы жылдарындағы тыл өмірінің ауыртпалығын жеті жастағы бала әрекеті арқылы көрсетеді. Бір ғана бала әрекетімен Ұлы Отан соғысы жылдарындағы қаншама тыл оқиғасын жеткізіп отыр. Әкесі майданда, ал анасы күндіз-түні отар соңында. Ана мен баланың тамағы – қап түбіндегі соңғы ұннан жасалған таба нан. Лирикалық кейіпкердің отардан анасы келгенше, жалғыз таба нанды бір тістеп, екі тістеп тауысып қоюы – балалық әрекет. Автор бала мінезін табиғи суреттейді. Поэманың композициялық құрылымы қарапайым. Оқиғаның бірінші жақтан баяндалуы да бала қабылдауы үшін әсерлі. 
Ал мына көркемдік эпизодта бала әрекеті арқылы соғыс жылдарындағы заман шындығын көрсеткен. Қарны ашқан, аштық қысқан баланың нанды анасы келгенше жеп қою – қарапайым өмірдің қасіретті шындығы. 
Өзіме-өзім:
“Т-с-с!” – деумен,
Өзімді-өзім
Күштеумен,
Түнде
Нанды тауыстым,
Тек бір-бірлеп
Тістеумен. 
Оқиғаның бірінші жақта баяндалуы лирикалық кейіпкер мен оқырман арасын жалғастыра түсіп, сол заманның ауыртпалығын дәлелдейді. Тармақтардың ыдырыңқы болуы да оқиғаны үдетіп, эмоциялық екпін үстей түскендей. Ақын лирикалық кейіпкер жеті жасар бала әрекетімен өмір шындығын дұрыс таныта білген.
Дауылменен тіресіп
Күн ұзаққа жүресің.
Тұла бойым
Илікпей
Қалды тас боп
Сіресіп.
Шаршасам да қиналып,
Болмай жүрмін, 
Диланып,
Алтыдағы азамат
Отыр ғой деп
Үй бағып. 
Барлық тыл өмірінің ауыртпалығы сыйғызылған шумақ. Аналық мейірім де табиғи өрілген. Аналық жылулық та таныла отырып, алты-жеті жастағы балаға үйді сеніп тапсыруы – сол заманның сұмдық шындығы. Жасына жетпей ерте есейген ұрпақ естілігі де байқалады. Ананың балаға деген сенімінен балаға деген мейірімі де көрінсе, ана жылуын, сенімін суреттеу де оқиғаны әрлендіре түскен. Ананың баласын киіздің тұйық жағына жатқызып, өзінің ашық жатуы – анаға тән әрекет пен мейірім. Қ.Жұмағалиев соғыс кезіндегі тыл өмірінің ауыртпалығын көрсетумен қатар, сол жылдағы аналар бейнесін де суреттеген. Қиындыққа мойымаған аналар ұрпаққа деген мейірімді де сақтай білгендігін де ерекшелейді.
Қабдыкәрім Ыдырысовтың “Отты күндерде” поэмасы балалар тағдырына құрылған. Ақын Ұлы Отан соғысы жылдарындағы әлеумет өмірін, ел басына түскен ауыртпалықты бала кейіпкер тағдыры арқылы суреттеп берген. Автор поэмасындағы кіріспе толғаныста бала психологиясының ескерілмеуі, бала характері мен авторлық баяндаудың қабыспауы, бала характерін ашарлық баяндаудың жоқтығы тәрізді кемшіліктер кездескенмен де, соғыс шындығын бала қабылдауына лайықты суреттеуі ұтымдырақ. Күнделікті сабақ процесі кезіндегі таза балалық әрекетті суреттей отырып, сондай жарасымды тіршілікті бұзған соғыстың басталуын сипаттайды. Соғыс жылдарындағы қазақ ауылының мейірімін, кеңпейілдігін, жомарттығын танытуды мақсат тұтқан. Қазақ ұлтының психологиясы танылған. Ленинградтан әкелген Володя деген балаға қамқорлық – қазақ ұлтының болмысын ашарлық көрініс. Ақын ұлтымыздың мейірімін балаға үлгі етеді. Қазақтың ұлттық болмысын, психологиясын бала дүние танымына жеткізе түскен.
– Әй, төр жаққа жолама
Ұйықтап жатыр Володя! –
Бәйек болып әжем жүр – 
Бар, барыңдар далаға !
Кәкімдер тұр қиналып,
Келген ерте жиналып.
Көйлек, көрпе әкепті.
Жас қонаққа сыйға алып. 
Автор қазақ ұлтының қарапайымдылығы, жанашырлығы, қамқорлығы, дарқандығы тәрізді мінез ерекшеліктерін танытуға тырысқан. Мұнда соғыс жылдарындағы қазақ ауылының адамгершілікке толы моральдық бейнесі жасалған. Өмір шындығын көрсетумен шектеліп қалмай, балаларды адамгершілік пен шыдамдылыққа шақырарлық мәні бар. Ақын отты жылдардағы тылдағы еңбек процесін алға шығарады. Әрі соғыс трагедиясын, әрі сол жылдардағы тыл ауыртпалығын суреттеп, адамдардың жігерін, еңбексүйгіштігін, табандылығын, мейірімін көрсетуге тырысады. Соғыс трагедиясын бір ғана Оспан хаты арқылы танытқан. Поэмадағы лирикалық кейіпкер – Қасым. Ағасы Оспанның екі аяқтан айырылуы, жеңгесінің қалаға кетіп қалуы, Володяның анасынан хат келуі, Оспан ағасы мен Володяның шешесі екеуінің шаңырақ құруы – уақыт шындығы. Академик С.Қирабаев: “ Әдебиет – эстетикалық категория. Олай болса геройды табу – жеткіліксіз. Оны адамға дәл шындық негізінде әдеби бейнелеу керек, оның бойына рухани және идеялық ұстамдылықты, көркемдік сипаттарды дарыту керек” дейді. Ғалымның пікірі дәйек ете отырып, поэмада лирикалық кейіпкердің әдеби бейнесі, характері солғын шыққанын айтпақпыз.
Қ.Баянбаевтың “Ақжал” дастанына Ұлы Отан соғысы жылдарындағы тыл оқиғасы арқау болған. Лирикалық кейіпкер – атбегі, бәйге аты Ақжол, бала. Поэма кіріспесінде қазақтың атбегілік кәсібін сипаттап, оқырман танымына орнықтырады. Ақын атбегінің портретін суреттеу тәсілі де әсерлі. Бәйге атын баптаушы қария әрекетінің психологиясына барлау жасап, оқырманға үлгі боларлық көркем образды ұсынады. Атбегі қартқа барлық жұрттың тай-құлындарын сынатуын бейнелеуде де ұлттық ерекшелікті көрсететін сыншылық өнерден сыр тартады. Бәйге атына ие болған бала көңілі де табиғи.
Атқұмар едім керемет
Қаршадай бала күнімде.
Отырар едім елеңдеп
Даладан шыққан дүбірге.
Балалар атқа шабатын
Айтқанда Ақжол жайында,
Үңілмей суып қалатын,
Алдымда тұрған шайым да. 
Қанағат етпей желгенді,
Шабамын қарсы желге енді...
Үстегі жалаң жейдемді.
Салқын жел үрлеп кеудемді. 
Баланың елеңдеуі – балаға тән әрекет арқылы баланың характері танылды. Бәйгеге құмар бала бейнесі көрінген. Автор бала психологиясына да барынша үңілген. Ақын бәйге атының сырымен оқырманды таныстырып отырып, ұлттық тәрбиені ескереді. Поэма оқиғасы этносипатты және ұлттық ерекшелікті сақтай жазылуымен ұтымды.  
Бәйге атының сипатын, оның күтімінің ерекшелігін бала танымына сіңіруді мақсат тұтқан. Кішкентай кейіпкердің бәйгеге шабатын күндерді санауы табиғи, балаға тән әрекет. Соғыс басталып, бәйгенің болмай қалуы да өмір шындығы. Ақжалды майданға алып кетуі бала эмоциясына әсер етерлік оқиға. Ақжалдың төсіне баланың бетін басуы – бала психологиясын танытатын көркемдік деталь. Ақжалдың кісінеуі де бала оқырманның эмоциясына әсер берерлік қимастық сезім қатынасы. Поэма түйінінде бала психологиясы көрінеді.
Жуырда өшпей жүрді үміт,
Қарадым жолға елеңдеп,
Майданға кеткен бір жігіт,
Ақжолға мініп келер деп. 
Сұлтан Қалиевтың “Қасиетті тақия” поэмасы бабалар рухын бағалауға арналған. Поэма оқиғасы халықтық тәрбиемен де ұштасып жатыр. Поэмаға 1916 жылғы көтеріліс оқиғасы арқау болған. Лирикалық кейіпкер – немере мен әже. Әженің немересіне бабасы мен атасы жайлы әңгімесі – тағылымды оқиға. Автор поэма оқиғасын сегіз буынды өлең өлшемімен баяндап, бала қабылдауына жинақы жеткізе білген. Туындыда 1916 жылғы патша жарлығы, ұлт азаттық көтеріліс қамтылған. Поэмадағы драмалы, динамикалы оқиға балаға тақияны мұра етіп қалдыру сәтінен өріс алған. Әкенің дарға асу кезінде баласына тақиясын қалдыруы бала көңіл күйіне әсер етерліктей дамиды. Бала психологиясына, эмоциясына әсер етерлік көркемдік эпизодтар мол. Бала эмоциясына әсер етерлік конфликт те өріс алған. Кейін сол баланың Ұлы Отан соғысында ерлік көрсетіп, қаза табуы да болашақ ұрпаққа тағылым. Тақия символдық нышаны бар ұлттық рух тәрізді.
Батыр болған бабаңның.
Кім екенін білдің бе?
Сенің түрің қарағым,
Ұқсайды оның түріне. 
Әжесінің немересін бабасына ұқсатуында тағылымды ой жатыр. Баланы баба рухымен жігерлендіру бар. Лирикалық кейіпкердің балалармен ренжіскен сәтте әжесінің тақияны кигізуі, көз жасын тыя қоюы бала психологиясын танытуға ұмтылысын байқатады. Тақияны киіп алып, қабағын түйіп, айнаға қарауы – барша балаға тән әрекет арқылы таза балалық психологияны суреттейді.
Өксігімді мен демде
Баса қоям тістеніп.
Осы сәтте кеудемді
Кетеді бір күш керіп. 
Автор поэмасының ұтымдылығы бабалар рухын таныта білуінде, қазақи түсінікте жазылуында. Ақын поэмасындағы тақия, әже әрекеті бала үшін қасиетті, киелі, оны пір тұтуы да заңды. Шағын оқиғаны жинақы суреттеу арқылы кейіпкердің (әжесі мен немересі) мінез-құлқын ашып, баланың ата-баба рухын түсінуі көрсетілген. Балалар әдебиетін зерттеуші С.Өскенбаев сөзімен айтқанда: “Жас буынға әрқашан абстракциялық ойдан нақты сезіміне әсер ететін әрекетті шығармалар қажет”. 
Әбдікәрім Ахметовтың “Қасиетті қан” поэмасы қайырымдылық тақырыбына арналған. Лирикалық кейіпкер – бала мен ана, дәрігер, балташы Қапан. Поэмада бала өмірін ажалдан алып қалуға ықпал еткен Қапанның ізгілігін көрсетеді. Лирикалық кейіпкер әрекеті арқылы (ауру бала үшін қанын беруі) болашақ ұрпақ өмірінің қымбаттылығын суреттеп, ізгілікті балаларға тағылым тұтпақ. Ауру баланың халін суреттеудегі авторлық баяндау психологиялық толғанысқа толы. 
Кім екен сұлап столда жатқан?
Кім екен ауыр қасірет тартқан?
Тынысы әлсіз...
Бала ғой өзі,
Бетінің бордай бозғылы артқан.
Жалғызы ма екен ананың егде?
Еркесі ме екен біреудің әлде?
Не болған бұған,
Не болған бұған,
Дәрігер неге кіріспейді оған? 
Сұраулы сөйлемдердің қолданысы оқиғаға екпін бере түсумен қатар, бала тіліне жақындатылған. Авторлық баяндаудан лирикалық кейіпкердің өмір үшін жанталасы көрініп, бала эмоциясына әсер берерлік мәні туындаған. Академик С.Қирабаев: “Поэзия тек баланың дүние тану мөлшерін кеңейту ғана емес, өмірдегі жақсы-жаман әрекеттің бәріне де бала сезімін ортақ етеді, оны ойлантады, шешім қабылдауға үйретеді. Мұның бәрі бала бойында гуманистік сезімді оятуға, оларды ерлік пен ізгі мінезге тәрбиелеуге қызмет етеді” деген тұжырымы ақынның “Қасиетті қан” поэмасының идеясымен сабақтасып жатыр. Поэманың мәні балаларға адамгершілікті тани білуге, қайырымдылық жасай білуге жетелейді. Баланың қоршаған ортасында күнделікті өмірде кездесетін таныс оқиғаны ала отырып, тіршілікте өмірдің қымбаттығын танытады. Ақын балаға қан тапсыруға келген адамдар әрекеті арқылы жас оқырман ой-санасында гуманистік сезімді оятуды көздейді.
Жас жеңгей келді тұрғанда сасып:
– Алып ем шоққа қолымды басып,
Жараса қаным, алыңдар менен...
Көрді де дәрігер, шайқады басын.
Тым шағын екен күйіктің орны,
Қанға ем әсер етпеген болды.
...Шал келіп енді, 
Қан беріп еді,
“Қан тобы” ұқсас шықпады оңды.
Алқынды бала,
Аһ ұрды ана
Дәрігер дел-сал боп: “Енді не шара?” 
Ақын қайырымдылық, ізгілік, жанашырлық тәрізді ізгі қасиеттерді алға тартады. Еңбек иесі балташы Қапанның бала үшін қанын беруі – қайырымдылықтың көрінісі. Автор туындысында еңбек пен адамгершілік тақырыбының тұтастығын көреміз. Адамды еңбек ізгілендіре түседі деген ой да бар. Туындыда динамикалы оқиға, ширыққан тартыс басым болмаса да, ақын айтпақ болған ой терең де тартымды. Ол – ұрпақ өмірінің қымбаттылығы, бала өміріне ізгілікпен қарау, тіршілікте адам баласының бір-біріне қайырымдылық, қамқорлық жасай білуі. 
Шығарманың уақыт талабына сай екендігі оның тақырыбымен ғана анықталмаса керек, автордың шығармашылық концепциясына, қаламгердің көркемдік ойлау қабілетіне де байланысты. Балалар әдебиетінің негізгі тақырыбы әрқашанда адамның тірі және өлі табиғатпен қатынасы жайлы болады. Бүгінгі таңда бұл тақырып әлеуметтік-моралдық маңызға ие. Өйткені экологиялық қауіп бүкіл әлемнің алаңдаушылығын тудырып, табиғи байлықты, оның әсемдігін сақтауға ұмтылтып отыр. Табиғатты қорғау, оның адаммен қатынасын үйлестіру – басты мақсат. Табиғат қайырымды, нәзік және өзі де осындай қайырымдылықты, нәзіктікті, үнемділікті қажет ететіндігін еске салады.
Әскербек Рақымбековтың “Теңіз тақсіреті” поэмасына Арал теңізінің трагедиясы арқау болған. Поэмада ақын қолданған шығармашылық стиль – диалог. “Теңіз тақсіреті” – драмалық тартысқа толы поэма. “Бастау”, “Қара шал”, “Жауырын”, “Жылан мен батбат”, “Ала мысық”, “Жанасыл”, “Бала күшік, “Қоштасу” бөлімдеріне бөліп, оқиғаны бала қабылдауына ықшамдай білген. Поэма естияр балаларға арналған. Оқиғаны бала мен әкенің диалогы арқылы бастайды. Мұнда баласы әкесіне нағашы жұртының еліне көшуді ұсынады. Алайда, әке бала ұсынысына көнбей, қарсылық білдіреді. Баласы әкесіне немересін қалдырады да, көшіп кетеді. Суы тартылып, тұзы шыққан Арал теңізіндегі адам тағдырын танытуды көздейді. Әке мен бала тартысы отбасы өмірінің ұсақ тірлігінің тартысы емес, бүкіл адамзат проблемасы қақтығысының көрінісі. Ақын ащы шындықты қарапайым отбасы фонында жеткізген. Автор оқиғаны қарапайым тірліктен бастай отырып, күрделендіре түседі. Бір отбасылық оқиғаны суреттей отырып, оның конфликтісін шиеленістіре келіп, жалпы әлеуметтік, адамзаттық мәселелер деңгейіне күрделендіре көтереді. “Қара шал” тарауы да немересінің көз алдында, әжесі мен атасының диалогы арқылы өрбіген.
Әжесі:
- Құдай-ай, қандай күйге түсіріп ең,
Сорлының шошындым ғой пішінінен.
Қауынның айнымайды үсігінен,
Түйенің түңілдім, шал, түсігінен.
Атасы:
Байғұс-ай, сен ғой, нені түсініп ең,
Іш тастау арам суды ішуінен.
Бәрі де табиғаттың қысымымен,
Алла емес,
Адамның бұл ісі білем. 
Арал қасіретін адам қолынан келген “іс” екенін бірте-бірте нақты оқиғалар арқылы дәлелдеген. Бұл да қоғамдық өткір шындық. Суы тартылған Арал трагедиясына кінәлі – адам, адам билеген қоғам. Автор осы ойды дамыта түседі
“Жауырын” бөлімінде оқиғасы немере мен атаның диалог арқылы өрбиді. Теңіздің тарихы жайлы аңызды кіріктіруі поэма оқиғасының ішкі мазмұнына ерекше сипат қосқан.“Жылан мен батбат” бөлімінде екі хайуанаттың тартысын суреттейді. Оқиға қалыпты дамып, тартысқа құрылып, бала ойлауына сай өрбіген. Автор хайуанаттардың қақтығысы арқылы адамзаттық мәселені көтергісі келеді.
Әбжылан батбатты орап буып жатқан,
Батбатқа дартықандай уын шашқан.
Тынысын Әбжыланға сығымдықтап,
Құйрығын батбат әзер қыбырлатқан.
Жұлмалап жылан мұны дырылдатқан,
Денесін қан жоса қып жырымдатқан.
Батбаттың басына күн жоса кып туып жатқан,
Әбжылан шыбын жанын шырылдатқан. 
Табиғи тепе-теңдіктің бұзылуы Табиғаттағы тіршілік үшін тартыс табиғи тепе-теңдіктің бұзылуында. Адыраспан шөбінен батбаттың есін жиюы да әсерлі. Экология қанша бұзылса да, табиғаттың бір-бірімен тығыз байланысы да танылады. Әбжыланның уынан батбат есінен айырылып қалса, табиғаттың шөбінен есін жиып жатуы – табиғи да сенімді.
Атасы жылан інін тығындатқан,
Жылқының қылын соған шығындатқан.
Іңірде әлденені ырымдатқан,
Іргеге итсигектің уын жаққан. 
Лирикалық кейіпкер әрекетті ұлттық сипатқа да ие. Ұлттық наным анық көрінеді.“Ала мысық” тарауында оқиға шиеленіскен. Арал трагедиясының басты себебі осы бөлімде айқындалған. Індет тегі қазақ жеріндегі атом жарылысының нәтижесінен екендігі суреттеледі. “Адам мен табиғат арасындағы қатынас балалар әдебиетінің дәстүрлі тақырыбы болып табылады. Бүгінгі таңда бұл тақырып моральдық сипатқа ие, өйткені экологиялық қауіп адамдар үшін басты проблемаға айналып отыр” деген бурят балалар әдебиетін зерттеуші В.Жапов тұжырымы қазақ балалар әдебиетіне де ортақ.
Ауғандар түнде ауылға осы шауыпты,
Күркеге кіріп кетіпті улап тауықты.
Ешкілер болар, ешкіні қақтап сауыпты,
Шақыртты шалың көршіден кемпір тәуіпті.
Жағдайға болған тәуіп те әбден қанықты,
Үш емінен кейін сарала ешкі сауықты.
Қиналды тәуіп құтқара алмай тауықты,
Қанында мұның бәлекет бар деп тауыпты. 
Табиғаттағы жан-жануар мен аң-құстың қырылуы да адамзат трагедиясы. Ақын кейіптеу тәсілін жиі қолданған. Бірінші жыланның екі кәрісін жояйық деген ұсынысына екінші жыланның “ Кәрісін қойшы // Мәселе мұның жасында, // Уытты ойлар болады соның басында...” деген жауабы астарлы. Озбыр саясаттың көрінісі сияқты. Күші басым елдің отарлау саясаты да астарланған. Символдық мәні бар бұл эпизодтан қазақ ұлтының болашағына, дамуына орны толмас трагедия әкелген әділетсіз қоғамның шындығын ашуды мақсат еткен ақынның позициясы танылады.
Автор поэмада ұлттық психологияны ескереді. Лирикалық кейіпкер қарияның әрекеті ұлттық нақышқа толы. Қарияның аспанға қолын жайып, тілек тілеуі – ұлттық наным-сенім көрінісі. Адамнан көрген қорлыққа налыған қария әрекеті табиғи. Алладан тілек тілеуі де рухани таза адам екенін таныта түседі. “Жанасыл” бөлімінде балаға таныс әрекеттен оқиғаны өрбітеді. Күшігін ертіп ойнап жүрген баланы қарақұрттың шағуы арқылы адам мен табиғат арасындағы табиғи қақтығыс сырын ашады. Автор табиғи тіршілікті жан-жақты ашуға күш салады. “Бала күшік” бөлімінде трагедияға толы оқиға берілген. Ішімдіктің қазақ ұлтына тигізген кесапаты да заман шындығы. Экологияның бұзылуы, адам баласының табиғат тепе-теңдігін сақтамауы, адамдардың рухани жұтаңдануына ұшырауы секілді бір-бірімен тығыз байланысты әлеуметтік-қоғамдық мәселелер кең ашылады.
Жеткен-ді Жетісудан тамағы ісіп,
Көкесі жатыр қазір арақ ішіп.
Ал сыртта ұлиды кеп бала күшік,
Аяйды ақ күшікті бала құшып.
Зарланып бала күшік ұлиды кеп,
Ұлиды мынау нені құриды деп
Көкесі масаңдау ма –
Жымиды кеп,
Жатыр ма шалдың жаны жылынды деп,
Шалыңды шамырқантып күйкі қылық,
Жіберді-ау жанын ұйқы-тұйқы қылып.
Сөз айтты сонда ұлының сиқын ұғып:
–Артыңда қалмасын де итің ұлып... 
Әке қарғысы – қоғамға айтылған қарғыс. Ішімдікке салынған баласының трагедиялық суреті қоғамның бет бейнесін ашарлық. Бала күшіктің ұлуы –шарасыздық, дәрменсіздіктің көрінісі. Қазақ қоғамының билігі күшті отарлау саясатының алдындағы дәрменсіздігін де танытқандай. Бала күшікті баланың құшып, аяуы да баланың әлі пәк сезіміне лайық. Автор поэмасының ерекшелігі – бірнеше адамзаттық мәселелерді көтерген: экологиялық апат, рухани жұтандық, отарлау саясаты.
Заман шындығын суреттеген, ішімдікке салынған әке мен  соның ащы зардабын тартқан бала тағдыры шынайы өрнектелген реалистік поэманың бірі де бірегейі – Ұ.Есдәулеттің «Қара пима» туындысы. Ақын психологиялық егіздеу көркемдік тәсілін әкелік борышын түйсіне білмеген кейіпкердің характері мен аяқтан айрылған жас баланың  жан әлемін көрсетуде ұтымды қолданған. «Алай да дүлей ақ боран, ысқырып, ұйытқып, бұрқырап, жұлқылап» жатқан табиғат құбылысы, ішімдіктен адамдық болмысын жоғалтқан әке сықпыты  бала трагедиясын өткір ашуға қызмет етіп тұр. Ішімдік үшін баласының аяғындағы жалғыз қара пимасын сатқан кейіпкер – қоғамның рухани жұтаңдаған кейпі, кескіні. 
Сенделген сарсаң күйімен,
Шөліркей аңсап қимасын,
Қолтықтай шықты үйінен
        Ұлының қара пимасын...
        «Пимамды қалдыр, папалап». –
         Баласы қалмай жүгірді.
Шарт етіп шойын шапалақ.
   Омбылап қарға жығылды...
                                                 Қараса... кеште баяғы...
				         Пиманы стыр ант ұрған...
				         Үсіген екі аяғы...
					Кесілген екен балтырдан!...
	Жеке адам басындағы трагедия тәрізді көрінгенмен, бұл заманның, қоғамның шындығы. Қыста пимасыз қалған баланың шырылы – қоғамның трагедиясы. Поэмадағы кейіпкер – ішімдікке ден қойған, отбасының берекесін қашыратын, балаға қуаныш емес, мұң арқалататын «әкесымақтардың» жиынтық бейнесі. Баласының жалғыз аяқ киімін араққа сатпақ болған әкенің құлқы,  қара пимасын іздеп, әке соңынан боранда жалаң аяқ шырылдап жылаған бала әрекеті шынайы суреттелуімен құнды. Ақын көтеріп отырған мәселе: қанша заман қиындығы болса да, адамдардың адамдық болмысын жоғалтпауына үндейді.


А.Сопыбековтың балаларға арналған “Боранды түнде”, “Қырдағы айқас”, “Түнгі күзет” реалистік поэмалары әр түрлі тақырыпты қамтиды. “Боранды түнде” поэмасының лирикалық кейіпкері – қаладан келген Омар деген бала. Қалада оқитын Омар қысқы демалыста Жантас қарияға көмекке қыстауға келуі, ағаш жаруы, қар күреуі, малды өріске шығаруы – күнделікті қарапайым тіршілік көрінісі. Ақын балаға таныс әрекетті суреттей отырып, еңбекті алға тартады. Бала оқырманға еңбек пен үлкенге қамқорлықты үлгі тұтады. Ақын бала психологиясын боранмен арпалысы кезінде ашады. Лирикалық кейіпкер Омардың түсі (бөрінің қойға шауып, Көктөбетпен айқасқа түсуі) қойшы еңбегінің қиындығын танытса, боранда елеңдеген бала пихологиясын дәл жеткізе түсерлік. Лирикалық кейіпкердің екінші түсі балалық ойлармен тұтасып жатыр. Автордың бала психологиясын ашарлық түске тән стильдік иірімдерді қолданысы оқиғаның тартымдылығын туындатып отыр. Омардың оқушыларға боранмен арпалысын айтып жатуы, қоңырау соғылуы – балаға тән балаң ойлар. Табиғи бала мінезі берілген. Оянса, қасында текенің маңырап келіп тұруы – шуақты юмор. 
Шаптығып боран тағы да,
Қиыршық бетке ұрады.
Мұз қатып аттың жалына, 
Самайға қырау тұрады...
Айнала боран алды орап,
Маңайдың бәрі ақ түтек.
Бұл кезде кеткен күн батып,
Қаһары қатты дауылдың.
Ақ боран әнін тыңдатып,
Апшысын алды ауылдың...
Соғады боран бұрқанып,
Бәрін де көзден жасырып. 
Табиғаттың күшін басым суреттей отырып, боранға қаймықпаған бала характерін танытады. Ескі қораға малды иіріп, қыстауға әкеле жатуы да бала характерін ерекшелейтін оқиға. Автор лирикалық кейіпкердің өжеттігін үлгі тұтпақ. Поэма кіріспесінде лирикалық кейіпкерді “дәу бала” деп суреттеуі де әсерлі. Ақын балаға тән әрекеттерді бейнелеп алады. Бірден табиғаттың күшімен арпалыстырып қоймай, шымыр, еңбекшіл бала бейнесін суреттеген. Автор айтар түйін: сергек те шымыр, табанды да еңбексүйгіш болғанда ғана қиындықты жеңуге болатынын бала қабылдауына сіңіру. Ал “Қырдағы айқас” поэмасы шопан балаларының ерлігін көрсетуге арналған. Лирикалық кейіпкер – 14-15 жастағы Болат пен Мұрат. Қой бағып жүріп құлынды биеге көкжал қасқырлардың шапқанын көріп, арашалап қалуы балалардың батыл әрекетін танытпақ. Көкжалды соғып алған лирикалық кейіпкер бала Мұраттың әрекетінде өжеттілік, батылдық, ептілік тәрізді бала оқырманға үлгі боларлық қасиеттер бар.
А.Сопыбековтың поэмаларындағы кемшіліктердің бірі – оқиғаны қуалай суреттеу басымдығы. “Боранды түнде” поэмасында автор боранмен арпалысқан баланың жан әлемінің толғанысын, бала характерін суреттеуден гөрі боран сипатын бейнелеуге басым жол берсе, “Қырдағы айқаста” автор жайлаудағы екі баланың әрекетін қасқыр мен Ақтөбет иттің шайқасын  ұзынсонар суреттейді. Ақын оқиғаны шұбалаңқы баяндаған. Лирикалық кейіпкер Болат пен Мұраттың қасқырмен шайқасын, бала характерін, толғаныстарын ашарлық, әсер берерлік көркемдік деталь қажет.
Бала мінезі сан алуан қырымен танылатын поэмалар бар. Әсіресе бұл тақырыпты жырлауда Ж.Кәрбозин шығармаларының озықтығын байқаймыз. Оның кейіпкерлері қулығын асырмақшы болған өзімшіл бала, жаңғалақ бала, ісінің бәрі кері бала. “Кербақбаймен кездесу” поэмасы кейіпкердін характерін оқиға шапшаңдығымен, оқиғаларды тез алмастыра отырып суреттеуімен ашқан. Поэманың тартымдылығы кейіпкердің қимыл әрекетін сипаттау басымдығында. Кез келген тентек баланың қалыпты әрекеті болса да, шанайы суреттелуімен тартымдылығы арта түскен. Ақын Кербақбай әрекетін суреттей отырып, балаларды келеңсіз әрекеттерден сақтандырмақ. Кербақбай әрекетін бейнелеуінде юморды тартымды қолдана білген.
Солқылдаған сол шыбық
Лақтырғанда асыға,
Кербақбайдың сарт етіп,
Қайта соқты басына,
Басындағы киімі
Ұшып түсті еденге.
Бұл қылыққа күйініп
Шәпкіні алам дегенде,
Көрді қызық көкесін – 
Партаға ұрды шекесін.
Партаға бас сарт етті,
Көзден оты жарқ етті. 
Кербақбай тентек қана емес, сабаққа да құлықсыз. Оқуға ынтасы жоқ бала ретінде де суреттелген. Оған себепкер – оның тентектілігі, қыңырлығы. Ол сотқарлығымен ғана емес, епті, қулығымен де танымал. Атасы Әсетттің сабағын білуге келгенде парта астына тығылуына, құлақтан қысып жазаламақ болған атасына мұрынын ұстатып, сытылып кетуі қулығын көрсетеді. “Қызыл ізшілер” клубынан келген хат Кербақбайға ой салады. Себебі, бұл хатта оның әкесінің ерлігі жайлы жазылған және мектеп атын беру ұсынылған. Поэма шешімі балалардың танымына қалдырылған. Ал “Тампай деген бала бар” туындысы балдырғандардың қабылдауына жеңіл, оқиғасы қызықты. Шеберхана жұмысына көмекке келмеуі, әзіл-сықақ бұрышында Тампайдың ұйықтап жатқан суретінің салынуы, екілігін жоймақшы болып сүргі сүру әрекеті, кішкене баланың есегін тартып мінуі – сотанақ, сотқар, тентек балалардың қылықтары. Кез келген бала оқырман туындыны оқи отырып, өздерінің балалық қылықтарындағы қателіктерін сезінерліктей шынайы суреттелген.
Сүргі сүре білмейтін
Тампай айтты шалқайып.
Сүргі түзу жүрмей тұр,
Кетіп жатыр қол тайып...
Дайын затың бар болса:
Берші! – деді. Өтінді.
Неге керек ол сонша?
Жояйын мен “екімді”. 
Талма түсте күн ыстық,
Көшелерде тынышпық.
Рогатка алдым қолыма,
Таппаған соң жұмыс түк. 
Бұл – бала психологиясын танытатын нақты штрихтар. Оқиғада бала қабылдауына тартымды өткір сықақ бар.
А.Асылбековтың “Егіздер туралы ертегі” поэмасы төменгі сынып оқушыларының қабылдауына сай. Поэманың балалар тәрбиесі үшін мәні болғанымен, ертегі жанрына тән ерекшелік сақталмаған. Ертегіне тән ғажайып оқиғалар өрбімей, лирикалық кейіпкерлердің ертегі кейіпкеріне тән әрекеттерден сырт қалған. Оқиға реалистік сипатта жазылған. Сондықтан бұл туындыны ертегі поэма ретінде қарастырғаннан гөрі, реалистік поэма деп санау керек. Ертегінің жанрлық ерекшелігінің сақталмауы поэманың эстетикалық мазмұнын, шығарманы көркемдік тұрғыдан қабылдауды солғындатпақ. Поэмаға тентек, тілазар балалар өмірі арқау болған. Лирикалық кейіпкерлер – егіз бала Албан мен Алдан. Олардың Жаңа Жыл кешінде Аяз Атаны алдап, сыйлық алуы, бірінің орнына сабақ айтуы, бокста кезек-кезек шығу – балалар өміріндегі кездесетін қылықтар. Ақын балалар бойында кездесетін кері мінездерді, таныс әрекеттерді нақты, дәлме-дәл сипаттауы ұтымды. Кейбір егіз балада кездесетін мұндай мінезден жеткіншектерді аулақ болуға жетелейді. Албан мен Алданның бокста халықты алдап, бірінің орнына бірі шықса, қарсыластары да егіз бала, олар да сондай әрекетті танытады. Лирикалық кейіпкерлер Албан мен Алдан көпті алданғанмен, өздері де алданады. Оқиғаны күлкімен көмкере отырып, балаларды ойлылыққа жетелеу бар. Поэманың дидактикалық түйінінен ақынның лирикалық кейіпкер мінезін бір жақты суреттемей, әр қырынан бейнелеуді мақсат тұтқаны байқалады. Алайда, ақынның бұл амалы сәтсіз шыққандығын аңғаруға болады. Әрі тентек, әрі адал лирикалық кейіпкер бейнесін суреттелуі солғын шыққан. Ақын ақылды тентек бала бейнесін көрсетпек болған. Лирикалық кейіпкерлер бейнесіндегі олқы мінез-құлық, әрекеті суретей отырып, балаларға тән әділ, адал қасиеттерді озық етпек. Автордың бұл мақсаты поэма шешіміндегі баяндауынан таныла түскен. Поэманың идеясы жеткіншектерді ойсыз да олқы мінез-құлықтан, әрекеттен сақтандыру. 
Қ.Баянбайдың “Қалау” атты поэмасында әскердегі ағасын сағынған кішкентай інісінің тосу, қарсы алу, қуану, ағаға еліктеу сезімдері тәрізді балаға тән психологиялық мінез иірімдері нәзіктікке толы. Балалық мінез-құлқы табиғи. Оқиғаны кейіпкердің өз атынан баяндау әдісі мен қызғылықты ойынға ұқсас тәсілді ұштастыра жазылған бұл поэмадағы ақынның айтар ойы: болашақты армандау, азамат болуға ынтығу.
Қаладым мен бүгін
Ағамның белдігін.
Шарт буып белімді,
Тік ұстап бойымды,
Адымдап жай ғана,
Шықтым мен аулаға.
Балалар тағы да
Жиналды маңыма.
Қалпаққа біреуі
Жалтақтап тұр еді.
Белдіктен тіреуі.
Көз алмай тұр еді. 
Ақын поэмасының ерекшелігі: кейіпкері ғибратты қимыл әрекет үстінде көрінеді. Ақылына келген баланың әрекеті де нанымды.
Қазақ балалар реалистік поэмаларында кейіпкердің жан әлемінің түрлі иірімдерін терең де өткір, нәзік суреттеуге құрыла отырып ашылғаны белгілі. Дегенмен көркемдік детальға мән бермеушілік те кездеседі. Эпикалық поэзияны балалар әдебиетінің өзге жанрларымен салыстырғанда балалар әрекетінің психологиялық сырына үңілуге немесе олардың қылық-қимылын, іс-әрекетін психологиялық тұрғыдан дәлелдеуге ден қойған поэмалар сирек жазылды. 1960-1990 жылдар белесінде балаларға арналған реалистік поэмалар циклі кең құлаш жаза алмағаны да байқалады. Оған со кездегі қоғамдық ой-сана кіріптарлығы мен цензуралық тосқауылдар да ерекше әсер еткені шындық. Сондықтан да кеңестік кезеңге қатысты әдеби үрдісте балалар поэмасы тақырыбы жағынан бейбіт табиғат тұрғысынан дәстүрлі күйде дамып, қоғамда адам баласына әсер етіп отырған кейбір өткір мәселелерге бара алмады. Балалар реалистік поэмасында бүгінгі заманның шындығын көркемдік  шындық тұрғысынан бейнелеу, балалар тағдыры, қоғамның індетіне айналған, балалар арасында кең жайылған ішімдік, нашақорлық, ұрлық т.б. тәрізді көкейтесті мәселелерді бала қабылдауына жеткізерліктей туындылар жоқтың қасы. 
Қорыта айтқанда, 1960-1990 жылдары өмірге келген реалистік поэмалардың бірнеше сипаттары көрінеді:
- тарих оқиғасын суреттеу арқылы сол дәуірдін рухани – адамгершілік бейнесін ашу өріс алды;
- бала психологиясын игеруде, балалар характерінің әралуандығын, даралығын танытуға ұмтылыс байқалды;
- баланың көркем образ ретінде тұлғалануына мән берілді.

Бекіту сұрақтары:
1.Тарихи тақырыпта жазылған балалар реалистік поэмаларын атаңыз.
2. Заман шындығы суреттелген поэмаларды  атаңыз.
3. Балалар реалистік поэмаларының даму жолдарын анықтаңыз.
4. Балалардың мінез-құлқы, психологиясы өрнектелген поэмалардың ерекшеліктерін көрсетіңіз.
5. Ұ.Есдәулеттің «Қара пима» поэмасындағы психологизм.

ҚОРЫТЫНДЫ

ХХ ғасырдағы қазақ балалар поэмасы әр түрлі жастағы балаларға (бүлдіршіндерге, балдырғандарға, жеткіншектерге, жасөспірімге) ұлттық, рухтық, эстетикалық, адамгершілік тәлім-тәрбие беретін, ақыл-ой өресін, танымын қалыптастыратын, рухани байлығын арттыратын, уақыт, заман шындығын танытатын, бала психологиясының әр алуан қырларын ашатын түрлі тақырыпта жазылды. Балалар поэма жанрының тууы Б.Майлин, Ж.Аймауытов, М.Жұмабаев шығармашылығынан басталса, қалыптасуы Ө.Тұрмажанов, С.Бегалин, Ә.Тәжібаев, Қ.Мұқышев, Б.Ысқақов, Ә.Ахметов, М.Әлімбаев туындыларынан көрінді, ал қазіргі қазақ балалар поэмасының даму деңгейін Ә.Табылдиев, Н.Әлімкұлов, Ж.Смақов, М.Жаманбалинов, Ә.Дүйсенбиев, Ж.Кәрбозин, Қ.Мырзалиев, А.Асылбеков, А.Сопыбеков, Е.Елубаев. Ж.Қашқынов, С.Қалиев, Ө.Ақыпбеков т.б. шығармалары дәлелдей түседі. Қазақ әдебиетіндегі балаларға арнап жазған ұлттық ақын-жазушыларымыздың ғасырға жуық кезеңді (Б.Майлин “Өтірікке бәйге”) қамтитын поэмалардың тарихи даму арналары болғаны айқын. Қазіргі қазақ балалар поэмасы фольклорлық дәстүрді жетекші етіп, оның эстетикалық идеалына негізделіп қалыптасты. Бірақ қазақ ақындары фольклорлық сюжеттермен, образдармен шектеліп қалған жоқ, олар тыңнан ертегі, аңыз поэмаларды тудырып, олардың қатарын реалистік “шыншыл”, сатиралық, романтикалық, фантастикалық образдармен толықтырды. Қазақ балалар поэмасы жеке-дара жанр ретінде көкжиегін кеңейтті.
Фольклорлық дәстүрдегі поэмалар үш түрлі жолмен (арнамен) қалыптасқан: біріншіден, халық ауыз әдебиетіндегі ертегі, аңыздарды өзгертпей, бірер өзгертулермен (Ө.Тұрманжанов “Бөдене мен түлкі”, “Шағымпаз сарғалдақ”, С.Бегалин “Ұр, тоқпақ”, М.Әлімбай “Аяз би”, Б.Ысқақов “Қарлығаштың құйрығы неге айыр?”, Ә.Тәжібаев “Толағай”, Ә.Дүйсенбиев “Құйыршық”, Ә.Ахметов “Көкшетау аңызы”, Қ.Мұқышев “Күй атасы”, А.Асылбеков “Жыл басы”, М.Жаманбалинов “Түйе қалай жылдан құр қалды?”, А.Асылбеков “Ұр тоқпақ”, “Қотыр торғай” т.б.) жырланды; екіншіден, халықтық ертегі, аңыздарды әдеби өңдеу арқылы (М.Әлімбай “Мейман”, “Аю асуында”, Қ.Мырзалиев“Ақиқаттың алдында”, А.Асылбеков “Өлмес өмір немесе Қорқыт жайлы ертегі”, Ә.Табылдиев “Ғажайып бақ”, С.Бегалин “Қыран кегі” т.б.) жазылды; үшіншіден фольклорлық  стильдегі соны авторлық ертегі, аңыз поэмалар (Ө.Тұрманжанов “Ғажайып бағбанның алтын алмасы мен Асан бала туралы ертегі”, “Құмырсқалар аралар – қиыспас дос құдалар”, М.Әлімбай “Найзагер”, “Бұлбұл, жарқанат және қарақұрт”, Ж.Смақов “Тамшы”, “Бұршақ туралы ертегі”, “Кім күшті, кім мықты?”, “Ұзын аяқ”, “Қаңбақ пен Салмақ”, Қ.Мырзалиев “Балшықұлы Балшықбай”, М.Жаманбалинов “Күж жалмауыз бен Білек батыр”, Б.Серікбай “Таңғажайып түс, ” т.б) өріс алды.
Бүлдіршіндер мен балдырғандарға арналған ертегі поэмалардың сюжеттік-композициялық құрылымына фольклорлық тізбекті ертегілердің (“Кім неден күшті?”, “Мақта қыз бен мысық”, “Қотыр торғай” т.б) әсері болды. Ә.Дүйсенбиевтің (кім қадірлі, кім мықты?) Ж.Смақовтың, (кім күшті, кім мықты?) А.Асылбековтың (күштілердің күштісі кім?), М.Жаманбалиновтың (мықтылардың мықтысы кім?) поэмаларында танымдық-тәрбиелік сұрақтарға жауап ізделді.  Қиял-ғажайып ертегілеріндегі көне мотивтер де (құсқа тіл біту, алып құс, самұрықтың көмегі, мыстан, жалмауыз, айдаһарлармен шайқас т.б) авторлық ертегі поэмалардың жазылуына ықпалы болды. 
Ө.Тұрманжанов, М.Әлімбай поэмалары фольклорлық тақырып пен сюжетті, көркемдеу амалдарын балалардың жас мөлшеріне орай түрлендіре, түлете пайдалануымен ерекше. М.Жаманбалинов поэмасының ерекшелігі: біріншіден, балалардың жас мөлшеріне орай ертегілері өсіп, күрделенуінде (жеңіл, ойнақы, қызықты сюжеттен тартысты, шытырманды сюжетке дейін), екіншіден, кішірейту, ұлғайту әдісін алмастырып жиі қолдануы баланы ертегіге қызықтыру, еліктіру, тағылым алу қызметімен ұштасуында, үшіншіден, ертегіні үнемі өтірік өлең формасында бастауында, төртіншіден, тың ертегі кейіпкерлерді енгізуінде. Қ.Баянбай ертегі поэмаларының өзгешелігі: мұнда басты кейіпкерлері жәндіктер мен аңдардың болып келуінде. Оның қандай поэмасы болмасын белгілі бір сюжетке негізделеді. Ақын жануарлар, жәндіктердің тіршілігін балаға жақын әрекетпен, мінезбен ұштастырып, жандандыру, шендестіру тәсілін қолданып осы бір дәстүрді өзінше ілгері дамыта түседі. Автор балалар эпикалық поэзиясына тың ертегі кейіпкерлерді де (ұмытшақ ұлу, қайсар құмырсқа, қаһарман қар, жалмауыз жайын, көзәйнекті көжек, қоңыраулы қысқыр т.б) енгізеді. Қ.Мырзалиев туындыларына ертегі сюжетіне балалар өмірінде болатын реалистік сюжеттерді қабыстырып, бала мінезін даралай суреттеу тән. Қ.Мұқышев, Ә.Ахметов, Е.Елубаев, С.Қалиев поэмалары ұлттық сипатымен өзгеше. Ж.Смақов поэмалары белгілі бір жас мөлшелерін межелеп алуымен, болмысты кері жырлау, сөз ойнату тәсілін қолдануымен, ғылыми-танымдық сипатымен ерекшеленсе, Ә.Дүйсенбиев поэмаларына фольклорлық мазақтама, сұрамақтар, динамикалық диалог, диалогты тақпақтар, экспрессивтік-эмоционалдық сөздердің қолданысы өн береді. 
Балалар реалистік поэмасында лирикалық кейіпкер өмірінің драмалы сәті алынып, бала қабылдауына оқиғаны екшей білді. Лирикалық кейіпкер бойына балалардың әрекетін көркемдік тұрғыдан жинақтады, бала логикасына сыйымды философиялық ой берілді, этносипатты оқиғалар суреттелді. Баланың сезімін шынай көрсетуде кейіпкердің ішкі толғаныстарына мән берілді. Кейіпкердің өмір танымы, оптимистік мінезі жеткіншектер қабылдауын ескеруімен сабақтасты. Ақын-жазушылар образды қаншалықты сәтті жасаса, соншалықты оның шығармасы бала ойына жетіп, жүрегіне әсер етеді. Балалар эпикалық поэзиясына тапқыр Тазша бала, Таңат, елжанды Толағай, Халықбек, Құйыршық, Білек батыр, еңбексүйгіш Асан бала, Сырым бала, тентек, Балшықұлы Балшықбай, есірген ерке, тентек балалар Қаңбақ қыз, Тәтті бала, Қаратентек, егіз бала Албан мен Алдан, ісі кері Кербақбай, Тампай тәрізді бала кейпкерлер, мейірімді қарлығаш, еңбекшіл құмырсқалар, дәукес Балқаймақ, Шұжық, Бәтеңке, көкбұршақ т.б. ертегі кейіпкерлері енгізілді. 
Жалпы алғанда, әдеби даму үдерісінде балалар поэмасы жанрлық-көркемдік жағынан уақыт пен қоғам, адам арақатынасы негізінде өз кезеңіне сай игерілуде.
ТӘЖІРИБЕШІЛІК САБАҚТАРДЫҢ ТАҚЫРЫПТАРЫ

1-тәжірибешілік сабақ:

Қазақ балалар поэмасының туу, қалыптасу тарихы.

Сабақтың мақсаты:
Қазақ балалар поэмасының туу, қалыптасу кезеңін қандай дәрежеде студент меңгергенін тексеріп, бағалау.
Сабақ жоспары:
1. Фольклор және балалар поэмасы.
2. Балалар эпикалық поэзиясындағы алғашқы ізденістер.
3. Қазақ әдебиетіндегі балалар поэмасының орны.
Әдістемелік нұсқау: Балалар эпикалық поэзиясының алғашқы жанрлық үлгілері. Балалар поэмасын жас ерекшеліктерге қарай жіктеу. Дәстүр мен жаңашылдыққа, жанрдағы ізденістерге мән беріле бастауына назар аудару керек.
Әдебиеттер тізімі: 1; 3; 8; 11; 22; 29; 35; 36; 46; 61; 62; 63.

2-тәжірибешілік сабақ:

	Ө.Тұрманжановтың «Құмырсқалар, аралар – қиыспас дос, құдалар» ертегі поэмасы.

Сабақтың мақсаты: 
Ө.Тұрманжанов ертегі поэмасының әдеби үдерістегі орнын, мәнін анықтау. «Құмырсқалар, аралар – қиыспас дос, құдалар» ертегі поэмасының көркемдік қуатын айқындау. Ө.Тұрманжанов поэмаларын студенттердің меңгеру деңгейін тексеріп бағалау.
Сабақ жоспары:
1. Ө.Тұрманжанов – ертегіші ақын.
2. «Құмырсқалар, аралар – қиыспас дос, құдалар» поэмасы жөнінде ғалымдардың әр түрлі ғылыми пікірлері.
3. «Құмырсқалар, аралар – қиыспас дос, құдалар» поэмасының көркемдік мәні.
4. Поэмадағы персонаж характерлерінің бейнеленуі.
Әдістемелік нұсқау: Ө.Тұрманжанов  – Ж.Аймауытовтың сатиралық поэма жазу көркемдік  дәстүрін  жалғастырушы. «Құмырсқалар, аралар – қиыспас дос, құдалар» ертегі-сатиралық поэма. Ө.Тұрманжановтың суреткерлік шеберлігі.
Ертегі  сарынмен басталып, өтірік өлеңмен түйінделуі. Персонаж характерлері. Фольклорлық дәстүрді сақтай жазуы. 
Әдебиеттер тізімі: 12; 24; 25; 35; 36; 42; 43; 46; 61; 62; 68.




3-тәжірибешілік сабақ:

Фольклорлық  дәстүрдегі поэмалар. Ертегі поэмалар. Аңыз поэмалар.
Сабақтың мақсаты: 
	Фольклорлық  дәстүрдегі поэмалардың жіктелісін саралау, өзіндік ерекшеліктерін айқындау, даму сипатын дәйектеу. Фольклорлық  дәстүрдегі поэмалардың қалыптасу, даму деңгейін студенттердің қандай дәрежеде игергендігін саралап бағалау. 
Сабақ жоспары:
	1.Фольклорлық үлгідегі поэмалардың қалыптасу жолдары, кезеңдері.  Ғалымдардың пікірлері, көзқарастары.
2. Ертегі поэмалар даму жолдары.
3. Аңыз поэмалар даму сипаты.
Әдістемелік нұсқау: Ертегі, аңыз поэмалардың танымдық, тәрбиелік, көркемдік мәні. Қазақ ақындарының балалар эпикалық поэзиясына әкелген жаңалықтары. 
Әдебиеттер тізімі: 2; 3; 8; 11;13; 14; 15; 26; 29; 44; 60; 62; 63.

4-тәжірибешілік сабақ:
 
				Ж.Смақов – балалар поэмасының шебері.

Сабақтың мақсаты: 
Ж.Смақовтың балалар эпикалық поэзиясына қосқан үлесін салмақтау. Балалар поэмасының әдеби үдеріске әкелген соны жаңалықтарын айқындау. Талдау барысында ақынның  эпикалық поэзиясын толық меңгерту және стилін ажырататындай дәрежеге жеткізу.
Сабақ жоспары:
1. «Тамшы» ,«Бұршақ туралы ертегі», «Кім күшті, кім мықты?»,  «Аю қалай адасты?» ертегі поэмаларындағы ақын шеберлігі.
2. «Ұзын аяқ» ертегі поэмасының танымдық мәні.
Әдістемелік нұсқау:
Жақан Смақов поэмаларындағы идеялық-көркемдік және стильдік ерекшеліктер. Мектепке дейінгі жастағы балалар мен кіші мектеп жасындағы балаларға арналған ертегі поэмалары. Ақын поэмаларындағы өзіндік тың көркем бейнелер. Поэмада қолданылған көркемдік амал-тәсілдер (сезімге дыбыс арқылы әсер ету амалы, бала танымына күрделі ұғымдарды жеткізу үшін даралау, саралау әдісін қолдануы, бала қабылдауына қызықты бейне жасау әдісі мен сөзді үнемді қолдану амалының юмормен көмкеріліп, сабақтасып жатуы, жан-жануар, хайуанаттардың сыртқы бір ерекшеліктерін деталь ретінде ойнатуы, болмысты суреттеп жатпай-ақ, кері құрып жырлау тәсілдері). 
Әдебиеттер тізімі:  8; 12; 35; 36; 55; 56; 63; 68.



5-тәжірибешілік сабақ:

Балаларға арналған реалистік поэмалар. Ұ.Есдәулет «Қара пима» поэмасы.
Сабақтың мақсаты: Балаларға арналған реалистік поэмалардың даму жолдарын, ақындардың ізденістерін саралау. Ұ.Есдәулет «Қара пима» поэмасындағы қоғам, заман трагедиясының шынайы суреттелуіне талдау жасау. Поэмада көтерілген негізгі мәселені студент қандай дәрежеде меңгергенін тексеріп бағалау.
Сабақ жоспары:
1. Тарихи тақырыпта жазылған эпикалық туындылар.
2. Бала психологиясы бейнеленген эпикалық туындылар
3. Ұ.Есдәулет «Қара пима» поэмасындағы психологизм. Әке мен бала тағдыры.
Әдістемелік нұсқау:
Балаларға арналған реалистік поэмаларына арқау болған тақырыптар. 
Әдебиеттер тізімі: 8; 12; 18; 33; 35; 36.



























Студенттің оқытушы басшылығымен орындайтын 
өздік жұмыстары


	№
	Сабақ тақырыбы
	Тапсырма
	Пайдаланылатын
әдебиеттер

	1
	 Қазақ балалар поэмасының қалыптасу кезеңдері
	конспект
	1. Ахметов Ш. Қазақ балалар әдебиетінің тарихи очеркі. – Алматы: Мектеп, 1965, – 327 б.
2.Ергөбеков Қ. Мейірім шуағы. – Алматы: Жазушы, 1985, – 152 б.
3. Алпысбаев Қ. Поэма және сюжет. – Алматы: Қазақ университеті, 1992, –124 б.
4. Қажыбаева Д.К. Қазақ балалар әдебиеті. Астана, 2011.-412 б.




	2
	Бүлдіршіндер мен балдырғандарға арналған поэмаларды талдау
	талдау, ғылыми еңбектерді саралау
	1.Ахметов Ш. Қазақ балалар әдебиеті. – Алматы, 1976, – 332 б; Асылбеков А. Балаларға байыпты жыр керек // “Жұлдыз”, 1972, № 10; Сарбалаев Б. Бала бақытының жыршылары // Ө.Тұрманжанов, М.Әлімбаев. Өлеңдер. Ертегілер. – Алматы: Жалын. – 526 б. 
2. Файзуллаева М. Поэма-сказка в таджикской детской поэзии. Автореф. дисс. на соиск.уч.ст.канд. фил. наук. Душанбе, 1993, – 24 с .



	3
	Жас ерекшелікке қарай балалар эпикалық поэзиясының жіктелісі
	баяндама
	1. Чуковский К. От двух до пяти .- Алматы: Жазушы, 1990, – 384 с.
2. Иманжанов М. Бөбектерге арналған әдебиеттің кейбір мәселелері // “Әдебиет және искусство”. – Алматы, №8. 1951;
3. Сөзстан. – Алматы: Жалын,1983, – 264б;

	4
	М.Әлімбайдың балаларға арналған поэмалары
	талдау, ғылыми еңбектерге шолу жасау
	1.Әлімбай М. Найзагер // “Ұлан”  газеті №52, 31.12.2002 
2.Қажыбаева Д.К. Қазақ балалар әдебиеті. Астана, 2011.-412 б
3. Қазақ балалар поэмасының антологиясы (құраст.Г.К.Қажыбаева).-Алматы: «Арда», 2011.-496б.
4. Қазақ балалар әдебиетінің хрестоматиясы(құраст.Ш.Ахметов).-Алматы: «Мектеп»,1980.-354б.



	5
	Қ.Баянбай поэмаларының ерекшеліктері
	талдау, картотека теру (тілі бойынша)
	1.Қажыбаева Д.К. Қазақ балалар әдебиеті. Астана, 2011.-412 б
2.Қазақ балалар поэмасының антологиясы (құраст.Г.К.Қажыбаева).-Алматы: «Арда», 2011.-496б.
3. Қазақ балалар әдебиетінің классикалық үлгілері. Алматы: Арда, 2011




	6
	Балалар поэмасындағы юморлық, сатиралық бейнелер
	мақала жазу
	1. Шынашақ: Қазіргі балалар поэзиясының антологиясы /Құраст.: М.Әлімбаев, Қ.Баянбаев.–Алматы: Балауса,  1992. – 544 б
2.Қазақ балалар поэмасының антологиясы (құраст.Г.К.Қажыбаева).-Алматы: «Арда», 2011.-496б.
3. Қазақ балалар әдебиетінің хрес.– Өңд.толықт.,1- бас.    «Арман-ПВ» 2004. 1-кітап.

	Сабақ тақырыбы
	Тапсырма
	Пайдаланылатын әдебиеттер

	1
	М.Жаманбалинов – балалар эпик ақыны
	мақала
	1. Қажыбаева Д.К. Қазақ балалар әдебиеті. Астана, 2011.-412 б
2. Қазақ балалар поэмасының антологиясы (құраст.Г.К.Қажыбаева).-Алматы: «Арда», 2011.-496б.
3. Қазақ балалар әдебиетінің хрестоматиясы(құраст.Ш.Ахметов).-Алматы: «Мектеп»,1980.-354б.


	2
	Б.Ысқақовтың «Қарлығаштың құйрығы неге айыр» ертегі поэмасы
	талдау, салыстыру
(Ө.Тұрманжанов «Қарлығаш», А.Асылбеков «Қайырымды қарлығаш» т.б.)
	1. Қазақ балалар әдебиетінің хрес.– Өңд.толықт.,1- бас.    «Арман-ПВ» 2004. 1-кітап.
2.  Қазақ балалар әдебиетінің классикалық үлгілері. Алматы: Арда, 2011
3.  Шынашақ: Қазіргі балалар поэзиясының антологиясы /Құраст.: М.Әлімбаев, Қ.Баянбаев.–Алматы: Балауса,  1992. – 544 б


	3
	Этносипаттағы балалар поэмасы
	Оқу, ауызша мазмұндау, талдау
	1. Елубаев Е. Алтындарым менің. – Алматы: Жалын, 1976. – 64 б.
2. Ақыпбеков Ө. Жарыс. – Алматы: Жалын, 1985, – 64 б


	4
	Ә.Рақымбеков
тың «Теңіз тақсіреті» поэмасындағы Арал трагедиясы
	Оқу, ауызша мазмұндау, талдау
	Рахымбеков Ә. Теңіз тақсіреті // Бастау. Жүлделі шығармалар жинағы. –Алматы, 1991. – 189 б.












ТЕСТ ТАПСЫРМАЛАРЫ

1. Балалар поэмасын шартты түрде жіктелісі:
А. 2
В. 3
С. 6
D. 5
Е. 4
2. «Қырық өтірік» ертегісінің сюжеті негіз болған балалар ертегі поэмасы:
А. «Жүсіп хан»
В. «Өтірік ертек»
С. «Өтірікке бәйге»
D. «Жаман тымақ»
Е. «Ұр, тоқпақ»
3. С.Бегалиннің фольклорлық ертегі ізімен жазылған поэмасы:
А. «Қыран кегі»
В. «Ұр, тоқпақ»
С. «Таңат»
D. «Жаман тымақ»
Е. «Халықбек»
4. Ә.Ахметовтың «Көкшетау аңызы», «Шәуелдір аңызы» поэмаларының ерекшелігі:
А. Юмор әдісімен жазу;
В. Фольклорлық стильдегі жаңа шығарма жасау;
С. Халықтық аңыздың кей тұстарын өзгерту;
D. Халықтық аңызды әдеби-поэтикалық өңдеу әдісімен жазу;
Е. Соны аңыз сюжетін қолдану.
5. «Ғажайып алма бағы мен Асан бала туралы ертегі» поэмасының авторы:
А. М.Әлімбай; 
В. Ө.Тұрманжанов;
С. Қ.Баянбай;
D. Қ.Мұқышев;
Е. Ә.Тәжібай.
6. Ә.Тәжібаевтың «Толағай» поэмасы жанрлық сипаты:
А. романтикалық; 
В. ертегі;
С. фантастикалық;
D. аңыз;
Е. мысал.
7. А.Асылбековтың ынтымақ, бірлік, достық тақырыбына арқау еткен поэмасы:
А. «Бір күшік пен бір құрлық»;
В. «Есті елші мен пасық патша»;
С. «Бармақтай бақ»
D. «Әділ қазы»
Е. «Аяз би»
8. Табиғаттың салтанатты тіршілігі, пейзаж сұлулығы ұлттық бояу, нақышпен көмкеріле суреттелген поэма:
А. «Ұзын аяқ» (Ж.Смақов);
В. «Қарлығаш» 	(Ө.Тұрманжанов);
С. «Қырғыннан құтқарған қарлығаштар» (Е.Елубаев);
D. «Қаһарман қар» (Қ.Баянбай);
Е. «Өжет көжек» (Қ.Баянбай)
9. Құсбегілік жайлы аңыз поэма:
А. «Найзагер» (М.Әлімбай);
В. «Алатау баурайында» (М.Әлімбай);
С. «Қыран кегі» (С.Бегалин);
D. «Тайтөбе» (Ө.Ақыпбеков);
Е. «Айға сапар» (А.Сопыбеков);
10.  Композициялық құрылысы фольклорлық тізбекті ертегіге ұқсас поэма:
А. «Құмырсқалар, аралар - қиыспас дос-құдалар» (Ө.Тұрманжанов);
В. «Ғажайып бақ» (Ә.Табылдиев);
С. «Бұршақ туралы ертегі» (Ж.Смақов);
D. «Ботинка, шұжық, балқаймақ» (Ә.Дүйсенбиев);
Е. «Толағай» (Ә.Тәжібаев).
11.  Ө.Тұрманжановтың халықтық ертегіге тәуелсіз, тыңнан жазылған ертегі поэмасы: 
А. «Аңғал бұғы, алдамшы түлкі, аң патшасы ауру арыстан туралы хикая»;
В. «Бөдене мен түлкі»;
С. «Орман ертегі»;
D. «Қарлығаш»;
Е. «Ғажайып бағбанның алтын алмасы мен Асан бала туралы ертегі».
12.  Балалардың алуан түрлі мінез-қылығы өрнектелген, жалпы адам бойындағы келеңсіз мінез-құлықтар сыналған соны ертегі поэма:
А. «Орман қызы»;
В. «Ағаштардың айтысы»;
С. «Жалмауыз жайын»;
D. «Кім күшті, кім мықты?»;
Е. «Жыл басы».
13.  Адам ақылының озықтығын танытатын поэма:
А. «Ұзын аяқ»;
В. «Қайырымды қарлығаш»;
С. «Ұмытшақ ұлу мен қайсар құмырсқа»;
D. «Ат бапкерінің аңызы»;
Е. «Қотыр торғай».
14.  Әрі ізгіліктің, әрі адам мен табиғат тұтастығының символы:
А. Бақ;
В. Орман;
С. Қарлығаш;
D. Тамшы;
Е. Құмырсқа.
15.  Ұлттық таным-түсінік, салт-дәстүр қай поэмада көрініс тапқан?
А. Е.Елубаевтың «Шабан атқа бәйге» поэмасы;
В. Ә.Дүйсенбиевтің «Аю мен шаруа» поэмасы;
С. М.Әлімбайдың «Аяз би» поэмасы;
D. А.Асылбековтың «Сиқырлы сыбызғы» поэмасы;
Е. С.Оспановтың «Ақымақ хан мен ат сыншысы туралы ертегі» поэмасы.
16.  Фольклорға тәуелсіз, соны ертегі кейіпкерлер –
А. Әппақ шатырлы Бұршақ, құпиялы орман, қорбаңдаған кит;
В. Жыл басына таласқан хайуанттар;
С. Қотыр торғай, аңғал бұғы;
D. Алтыбасты, жетібсты айдаһарлар;
Е. Алып құс – самұрық, жылан.
17.  «Нәзира» үлгісімен жазылған ертегі, аңыз поэма:
А. «Қарлығаштың құйрығы неге айыр?»;
В.  «Толағай»;
С. «Ғажайып бақ»;
D. «Орман ертегі»;
Е. «Аяз би».
18.  Адам біткен баяғы
Аңқау болған заманда.
Арыстанның аяғы 
Алтау болған заманда.
Бақырайтып арбаға,
Бақа жеккен заманда...
Адамзаттың бойы онда
Болған дейді аласа.
Бір топ бала қоянға
Мінгесетін таласа.
	М.Жаманбалиновтың «Күж жалмауыз бен Білек Батыр» ертегі поэмасында ақын қолданған көркемдік тәсіл:
А. Градация;
В. Егіздеу;
С. Гипербола, литота;
D. Жандандыру;
Е. Дерексізді деректендіру.
19.  «Адамды АЛЛА жаратты» аңыз поэмасының авторы:
А. Ө.Ақыпбеков;
В. А.Асылбеков;
С. С.Қалиев;
D. Ғ.Ақпанбек;
Е. Қ.Баянбай.
20.  Қ.Баянбайдың «Жалмауыз жайын»  туындысы поэманың қай түріне жатады?
А. Романтикалық поэма;
В. Мысал поэма;
С. Аңыз поэма;
D. Ертегі поэма;
Е. Сатиралық поэма.
21.  Реализм әдісімен жазылған поэманы көрсетіңіз.
А. Б.Майлиннің «Кемпірдің ертегісі» поэмасы;
В. Ә.Табылдиевтің  «Ғажап бала Ғалымбек» поэмасы;
С. Қ.Баянбайдың Ұшу» поэмасы;
D. Ж.Аймауытовтың «Жаман тымақ» поэмасы;
Е. М.Жаманбалиновтың «Түйе жылдан қалай құр қалды?».
22. Тарихи тұлға Тұрар Рысқұлов бейнесі қай поэмада көрінеді?
А. «Ақын бала»;
В. «Бала Тұрар»;
С. «Батыр ұстаз»;
D. «Таба нан»;
Е. «Ақжал».
23.  Ұлы Отан соғысы жылдарындағы тыл өмірінің ауыртпалығы суреттелетін поэма:
А. «Қасиетті тақия»;
В. «Қасиетті қан»;
С. «Батыр ұстаз»;
D. «Таба нан»;
Е. «Теңіз тақсіреті».
24.  Арал трагедиясы өзекті идеясына арқау болған поэма:
А. «Отты күндерде»;
В. «Қасиетті қан»;
С. «Теңіз тақсіреті»;
D. «Таба нан»;
Е. «Ақжал».
25.  Кербақбай, Тампай кейіпкерлер  –
А. Ертегі кейіпкері;
В. Юморлық, сатиралық бейне;
С. Реалистік бейне;
D. Романтикалық бейне;
Е. Символдық бейне.
26.  Балалық, жастық, кәрілік шақ негізі өзек болған поэманы атаңыз.
А. «Күй атасы»;
В. «Қасиетті қан»;
С. «Найзагер»;
D. «Қыран тағдыры»;
Е. «Ақжал».
27.  Фантастикалық поэманы атаңыз.
А. «Сырлы қала»;
В. «Жүсіп хан»;
С. «Найзагер»;
D. «Ұзын аяқ»;
Е. «Ақжал».
28.  «Кім күшті, кім мықты» ертегі поэмасының авторы:
А. Ж.Смақов;
В. М.Әлімбай;
С. М.Жаманбалинов;
D. Қ.Баянбай;
Е. С.Қалиев.
29.  Табиғат құбылыстарын адам кейпіне келтіріп, жандандыру әдісімен жазылған поэманы атаңыз.
А. «Қотыр торғай»;
В. «Тамшы»;
С. «Жыл басы»;
D. «Ұзын аяқ»;
Е. «Өжет көжек».
30.  Ертеде, ерте, ерте күнде,
Ешкі жүні бөрте күнде,
Жер жаялықтай,
Аспан тебінгідей екен .
Онда өзеннің басы –
Арық сияқты жіңішке екен.
Алтайдың тасы –
Қиыршық ұсақ күмісті екен. Үзінді қай поэмадан алынған?
А. «Жыл басына таласқан хайуанаттар»;
В. «Ұзын аяқ»;
С. «Ұр, тоқпақ»;
D. «Қаһарман қар»;
Е. «Жалмауыз жайын».

ТЕСТ ЖАУАПТАРЫНЫҢ КІЛТІ
1 – Е							16 – А
2 – С							17 – А
3 – В							18 – С
4 – D							19 – D
5 – В							20 – Е
6 – А							21 – А
7 – А							22 – В
8 – В							23 – D
9 – С							24 – С
10 – D							25 – В
11 – Е							26 – D
12 – С							27 – А
13 – А							28 – А
14 – С							29 – В
15 – А							30 – С

ГЛОССАРИЙ

1. Аллитерация ( латын. ad-littera – дыбыстас) – шығармаларда бірыңғай дауыссыз дыбыстардың үндестігі. 
2. Аңыз поэма – тарихи шындыққа негізделген, халықтың тарихи жадында сақталған, уақыт өте келе көркемдік сипат  алған оқиғаны өлеңмен баяндап айтатын эпикалық поэзия түрі.
3. Ассонанс ( латын. assono – үйлесім) – шығармаларда  дауысты дыбыстардың үндесе қайталануы.
4. Әдеби үдеріс – бұл белгілі бір дәуірде, сонымен қатар, ұлттар мен елдердің, аймақтардың, әлемнің күллі тарихи кезеңдерінде өмір сүріп келе жатқан әдебиеттің тарихи-заңды қозғалысы.
5. Әдебиеттің көркемдік мәні – сөз өнерінің бейнелілік, суреттілік қасиетінен туындайтын, оқырманның эстетикалық ой-сезімін қалыптастыруға әсер ететін ең басты талаптың, сипаттың бірі
6. Градация (лат. gradation –біртіндеп көтеру) – алдыңғы сөзден соңғы сөзді, алдыңғы ойдан соңғы ойды асыра, асқақтата түсететін айшықтаудың бір түрі.
7. Дастан (парсы сөзі – тарихи әңгіме, ертегі, батырлар жыры) – Таяу және Орта Шығыстың, Азияның, оңтүстік-шығыстың әдебиеті мен фольклорындағы эпикалық жанр, өлең түріндегі оқиғалы шығарма.
8. Диалог (грекше – dialogos)  – әдеби шығармада екі кейіпкердің немесе персонаждың сөйлесуі, оларды сөйлестіру тәсілі.
9.  Жанр – әдеби шығармалардың жеке түрлері, көркем әдебиеттің салалары.
10.  Кейіпкер (персонаж ) – көркем әдебиетте роман, повесть, әңгімеде, драмалық шығармада, поэмада бейнеленетін уақиғаға қатысушы.
11.  Кейіптеу – әр түрлі табиғат құбылыстарын, жансыз нәрселерді адам кейпіне келтіріп немесе жан бітіргендей етіп суреттейтін көркемдік тәсіл.
12.  Көшпелі сюжет (кезбе сюжет)   – бір елден бір елге, бір әдебиеттен екінші әдебиетке ауысып жүретін, ортақ оқиғалылық желі.
13. Метафора (грек.metaphora – ауыстырып қою) – екі нәрсені, құбылысты салыстыру және жанастырып-жақындату негізінде астарлы тың мағына беретін бейнелі сөз немесе сөз тіркесі.
14.  Поэма (грек. poiema  – туынды, шығарма деген мағынада) – оқиғаны өлеңмен баяндап айтатын, кейде жыр-толғау түрінде келетін көлемді шығарма.
15.  Реализм (латынша.  realis  – заттылық, шындық)  – әдебиет пен өнердегі кең  қанат жайған, өмір құбылыстарын бір қалпында, нақтылық сипат-белгілерін сақтай отырып, жинақтап, тұжырымдап, шыншылдықпен бейнелеуді мақсат ететін көркемдік әдіс.
16.  Символ  – әдебиетте ойды астарлап, басқа нәрсені суреттеу арқылы жасалатын нақтылы сипаты бар балама бейне.
17.  Стиль – ақын-жазушының өмір шындығын танып-білу, сезіну қабілетін, бейнелеу шеберлігін, өзіндік суреткерлік тұлға-бітімін танытатын даралық өзгешелігі, жазу мәнері.
18.  Сюжет (франц. – sujet –зат) – өзара жалғасқан оқиғалардың тізбегі, біртұтас желісі.
19. Теңеу – құбылысты басқа нәрсемен салыстыру арқылы сипаттау тәсілі.
20.  Эпитет – заттың, не құбылыстың айрықша белгісін, қасиетін білдіретін бейнелі сөз.

